text:
ተኣማንነት ናብ ስምረት ኣምላኽ ይመርሕ
‘ነቶም ብእምነትን ብትዕግስትን ነቲ ተስፋታት ዚወርስዎ ምሰልዎም።’—እብ. 6:12።
መዝሙር፦ 3, 54
1, 2. ይፍታሕን ጓሉን እንታይ ብድሆ እዩ ኣጋጢምዎም፧
ኣብ መወዳእታ፡ ሻቕሎታ ኣብቅዐ። ኣቦኣ ኻብ ውግእ ብደሓን ምምላሱ ስለ ዘሐጐሳ፡ ሰላም ክትብሎን በቲ ዜደንቕ ዓወቱ ኽትሕጐስን ናብኡ ጐየየት። ምስኣ ተሓጒሱ ኣብ ክንዲ ዚዝምርን ዚስዕስዕን ግና፡ ነቲ ብውግእ ዝረስሐ ኽዳኑ ቐዲዱ፡ “ኣየ፡ ጓለየ! . . . ልበይ ሴርክዮ” በላ። ድሕሪኡ፡ ንህይወታ ንሓዋሩ ዝቐየረ፡ ነቲ ንቡር ህይወት ኪህልዋ ዝነበራ ትምኒትን ተስፋን ድማ በኒኑ ኸም ዚተርፍ ዝገበረ ቓላት ኣውስአ። ንሳ ግና ከይተወላወለት ንኣቦኣ ጽቡቕ ምላሽ ሃበቶ፣ ከምቲ ንየሆዋ እተመባጽዖ ኺገብር ድማ ኣተባብዓቶ። ቃላታ ነታ ዓባይ እምነታ ዚገልጽ እዩ ነይሩ። የሆዋ ኻብኣ ዚሓትቶ ዘበለ ዅሉ ንጽቡቓ ምዃኑ ትኣምን ነበረት። (መሳ. 11:34-37) ኣቦኣ ኸኣ፡ እቲ ጓሉ ንውሳነኡ ንምድጋፍ ዝነበራ ፍቓደኛነት፡ ስምረት የሆዋ ኸም ዜምጽእ ስለ ዝፈለጠ፡ ልቡ ብሓበን መልአ።
2 ይፍታሕን እታ ፍርሃት ኣምላኽ ዝነበራ ጓሉን ኣብ ኣጸጋሚ ዅነታት እውን ከይተረፈ ኣብ መገዲ የሆዋ ትውክልትን እምንቶን ነይርዎም እዩ። ስምረት ኣምላኽ ንምርካብ፡ ዝዀነ ይኹን መስዋእቲ ኪኸፍሉ ኸም ዚግብኦም እዮም ዚኣምኑ ነይሮም።
3. ኣብነት ይፍታሕን ጓሉን ሎሚ ሓጋዚ ኪኸውን ዚኽእል ስለምንታይ እዩ፧
3 ንየሆዋ እሙን ምዃን ወትሩ ቐሊል ከም ዘይኰነ ንፈልጥ ኢና። ከም ሓቂ፡ ‘ንእምነት ክንጋደል’ ኣሎና። (ይሁ. 3) ከምኡ ንምግባር፡ ይፍታሕን ጓሉን ብዓወት ዝሰገርዎ ብድሆታት እስከ ንርአ። ከመይ ገይሮም እዮም ንየሆዋ እሙናት ኰይኖም ኪጸንዑ ዝኸኣሉ፧
ዓለማዊ ጽልዋታት እናሃለወ ኽነሱ፡ እሙን ምዃን
4, 5. (ሀ) እስራኤላውያን ናብ ምድሪ ተስፋ ምስ ኣተዉ፡ የሆዋ እንታይ ትእዛዝ እዩ ሂብዎም፧ (ለ) ብመሰረት መዝሙር 106፡ እስራኤላውያን ዘይእዙዛት ብምዃኖም እንታይ እዩ ኣስዒቡሎም፧
4 ይፍታሕን ጓሉን መዓልቲ መዓልቲ ብዛዕባ እቲ ንየሆዋ እሙን ዘይምዃን ዜምጽኦ ሕማቕ ሳዕቤናት ይዝክሩ ነይሮም እዮም። ቅድሚኡ 300 ዓመት ይገብር፡ ኣቦታቶም ነቶም ኣብታ ምድሪ ተስፋ ዝነበሩ ዅሎም ኣረማውያን ኬጽንትዎም ትእዛዝ ተዋሂብዎም ነይሩ እዩ። (ዘዳ. 7:1-4) እስራኤላውያን ብዘይምእዛዞም ግና፡ ብዙሓት ነቲ ሓጥእ መገድታት ከነኣናውያን ስዒቦም፡ ብናይ ሓሶት ኣማልኽትን ብርኹስ ተግባራትን ከኣ ተፈንጢሮም እዮም።—መዝሙር 106:34-39 ኣንብብ።
5 ብሰንኪ እቲ ዕልወት እቲ ኸኣ ስምረት የሆዋ ስኢኖም እዮም፣ ስለዚ፡ ደጊም ኣየዕቈቦምን። (መሳ. 2:1-3, 11-15፣ መዝ. 106:40-43) ኣብቲ ጽንኩር ዓመታት እቲ፡ ፍርሃት ኣምላኽ ዝነበረን ስድራ ቤታት ንየሆዋ እሙናት ንምዃን ብዙሕ በዲህወን ኪኸውን ኣለዎ። ይኹን እምበር፡ ስምረት ኣምላኽ ኪረኽቡ ዝቈረጹ፡ ከም እኒ ይፍታሕን ጓሉን ኤልቃናን ሃናን ሳሙኤልን ዝኣመሰሉ እሙናት ከም ዝነበሩ መጽሓፍ ቅዱስ ይገልጽ እዩ።—1 ሳሙ. 1:20-28፣ 2:26።
6. ሎሚ እንታይ ጽልዋታት ዓለም ኣሎ፧ ንሕናኸ እንታይ ክንገብር ኣሎና፧
6 ሎሚ ምስቲ ኣብ ጥንታዊት ከነኣን ዝነበሩ ሰባት ዚመሳሰል ተግባራትን መገድታትን ዚስዕቡ ኣብ ዝመልእዋ ዓለም ኢና ዘለና። ጾታዊ ርኽሰትን ዓመጻን ኣኽቢርካ ይርአ፡ ፍቕረ ንዋይ እውን የስፋሕፍሕ ኣሎ። የሆዋ ኸምቲ ንእስራኤላውያን ዘጠንቀቖም፡ ንዓና እውን ካብዚ ጽልዋታት እዚ ኺሕልወና ኢሉ ንጹር መጠንቀቕታታት ሂቡና ኣሎ። እሞኸ ኻብ ጌጋታት እስራኤላውያን ክንምሃር ዲና፧ (1 ቈረ. 10:6-11) ዝዀነ ይኹን ኣተሓሳስባ ከነኣናውያን ንምውጋድ ክንጽዕር ኣሎና። (ሮሜ 12:2) ከምኡ ንምግባር ብተኣማንነት ጻዕሪ ንገብርዶ ኣለና፧
ዜጕሂ ነገራት እናሃለወ ኽነሱ፡ እሙን ምዃን
7. (ሀ) ይፍታሕ ካብ ገዛእ ህዝቡ እንታይ እዩ ኣጋጢምዎ፧ (ለ) ይፍታሕ ግና እንታይ ገበረ፧
7 ብዘመን ይፍታሕ፡ እስራኤላውያን ዘይእዙዛት ብምንባሮም፡ ባሮት ፍልስጥኤማውያንን ዓሞናውያንን ኰይኖም ነይሮም እዮም። (መሳ. 10:7, 8) ይኹን እምበር፡ ንይፍታሕ ካብቶም ጸላእቲ ዝዀኑ ኣህዛብ ጥራይ ዘይኰነስ፡ ካብ ኣሓዋቱን መራሕቲ እስራኤልን እውን ብድሆታት ኣጋጢምዎ እዩ። እቶም ብኣቦ ኣሕዋቱ ብቕንእን ብጽልእን ተላዒሎም፡ ከም በዅሪ መጠን ዚግብኦ ርስቲ ኸልከልዎ። (መሳ. 11:1-3) ይፍታሕ ግና እቲ ሕሱም ተግባሮም ንኣረኣእያኡ ኺቈጻጸሮ ኣይፈቐደን። ነቲ ዓበይቲ ህዝቡ ኺረድኦም ዘቕረቡሉ ልማኖ ብሕነ ምፍዳይ ተለዓዒሉ ኣብ ክንዲ ዚጐስዮ፡ ከይዱ ረድኦም። (መሳ. 11:4-11) ይፍታሕ ከም መንፈሳዊ ሰብ ስጕምቲ ኺወስድ ዝደረኾ እንታይ ኪኸውን ይኽእል፧
8, 9. (ሀ) ኣብ ሕጊ ሙሴ ዚርከብ እንታይ ስርዓታት እዩ ንይፍታሕ ዝሓገዞ፧ (ለ) ኣብ ኣዒንቲ ይፍታሕ ዝያዳ ኣገዳስነት ዝነበሮ እንታይ እዩ፧
8 ይፍታሕ ሓያል ጅግና ጥራይ ኣይኰነን ነይሩ፣ ነቲ ኣምላኽ ንህዝቡ ዝገበረሎም ነገር እውን ይፈልጥ ነይሩ እዩ። ብዛዕባ ታሪኽ እስራኤል ዝነበሮ ሰፊሕ ፍልጠት፡ ኣብ ቅድሚ ኣዒንቲ የሆዋ ቕኑዕን ጌጋን ኬለሊ ሓጊዝዎ እዩ። (መሳ. 11:12-27) ኣብ ሕጊ ሙሴ ዝነበረ ስርዓታት ኣምላኽ ንኣተሓሳስባን ንልብን ይፍታሕ ቀሪጽዎ እዩ። ቂም ምሓዝ ንየሆዋ ኸም ዘየሐጕሶ ይፈልጥ ነይሩ እዩ፣ የግዳስ፡ ኣምላኽ ንህዝቡ፡ ንሓድሕዶም ኪፋቐሩ እዩ ዚደልዮም። ብዘይካዚ እውን፡ ብጻይካ ኺሽገር ከሎ፡ እንተላይ “ጸላኢኻ” ኺሽገር ከሎ፡ ዕሽሽ ኪትብሎ ኸም ዘይብልካ፡ ሕጊ ሙሴ ይምህር ነይሩ እዩ።—ዘጸኣት 23:5፣ ዘሌዋውያን 19:17, 18 ኣንብብ።
9 ከምቲ ነቶም ‘ኪጸልእዎ ዝጀመሩ’ ኣሕዋቱ ዝመሓሮም ዮሴፍ ዝኣመሰሉ እሙናት፡ ነቲ ይፍታሕ ዝሃቦ ምላሽ ጸልዮምዎ ኪዀኑ ይኽእሉ እዮም። (ዘፍ. 37:4፣ 45:4, 5) ይፍታሕ ብዛዕባ ኸምዚ ዝበለ ኣብነታት ምስትንታኑ፡ ንየሆዋ ባህ ዜብል ስጕምቲ ኺወስድ ሓጊዝዎ ኪኸውን ኣለዎ። ተግባር ኣሕዋቱ ብዙሕ እኳ እንተ ጐድኦ፡ ንየሆዋን ንህዝቡን ካብ ምግልጋል ግና ድሕር ኣይበለን። (መሳ. 11:9) ኣብ ኣዒንቲ ይፍታሕ፡ ንስም የሆዋ ንምክልኻል ዚግበር ቃልሲ፡ ካብ ብሕታዊ ግጭት ዚዛይድ ኣገዳስነት ነበሮ። ንየሆዋ እሙን ንምዃን ቈሪጹ ነበረ፣ እዚ ኸኣ ንዕኡን ንኻልኦትን ጽቡቕ ነገር ኣፍረየ።—እብ. 11:32, 33።
10. ከም ክርስትያን ኴንና ምእንቲ ኽንውስን፡ ስርዓታት ኣምላኽ ብኸመይ ይሕግዘና፧
10 ኣብነት ይፍታሕ ንልብና ኺትንክዮ ኽንፈቅድ ዲና፧ ምናልባት ብገሊኦም ክርስትያን ኣሕዋትና ጕሂና ወይ ተገፊዕና ንኸውን። ከምኡ እንተ ኣጋጢሙና፡ እዚ ብድሆታት እዚ ኣብ ክርስትያናዊ ኣኼባታት ከም ዘይንእከብ፡ ንየሆዋ ኸም ዘይነገልግሎ፡ ወይ ምስ ጉባኤና ምሉእ ብምሉእ ከም ዘይንሓብር ዚገብር ዕንቅፋት ኪኸውን ከነፍቅድ ኣይግባእን። ኣብነት ይፍታሕ ብምስዓብ፡ ብስርዓታት ኣምላኽ ንሕማቕ ኵነታት ክንሰግርን ሰናይ ንምግባር ክንድረኽን ንኽእል ኢና።—ሮሜ 12:20, 21፣ ቈሎ. 3:13።
ብፍታው እንገብሮ መስዋእቲ፡ እምነትና የርኢ
11, 12. ይፍታሕ እንታይ ኢሉ ተመባጽዐ፧ እዚኸ እንታይ ማለት ነበረ፧
11 ይፍታሕ ንእስራኤል ካብ ዓሞናውያን ሓራ ንምውጻእ ሓገዝ ኣምላኽ ከም ዜድልዮ ተገንዘበ። የሆዋ ዓወት እንተ ሂብዎ ድማ፡ ካብ ውግእ ምስ ተመልሰ ኻብ ቤቱ ኪቕበሎ ዚወጽእ ቀዳማይ ሰብ “ዚሓርር መስዋእቲ” ገይሩ ንየሆዋ ኬቕርቦ ምዃኑ ተመባጽዐ። (መሳ. 11:30, 31) እዚ እንታይ ማለት ነበረ፧
12 ንሰብ መስዋእቲ ምግባር፡ ኣብ ቅድሚ የሆዋ ፍንፉን እዩ ነይሩ። ስለዚ፡ ይፍታሕ ቃል ብቓሉ ንሰብ መስዋእቲ ኺገብር ማለቱ ዘይምንባሩ ንጹር እዩ ነይሩ። (ዘዳ. 18:9, 10) ኣብ ትሕቲ ሕጊ ሙሴ፡ ዚሓርር መስዋእቲ ምሉእ ብምሉእ ንየሆዋ እዩ ዚውሃብ ነይሩ፣ ስለዚ፡ ይፍታሕ ነቲ ሰብ እቲ ንኣገልግሎት ኣምላኽ ጥራይ ኪኸውን ከም ዚውፍዮ ይገልጽ ነይሩ ኪኸውን ኣለዎ። እዚ መብጽዓ እዚ እምበኣር፡ እቲ ሰብ ኣብ ማሕደር የሆዋ ንሓዋሩ ኸም ዜገልግል እዩ ዚእምት ነይሩ። የሆዋ ነቲ ይፍታሕ እተመባጽዖ ተቐቢሉ፡ ዜደንቕ ዓወት ሃቦ፣ ንሱ ድማ ንጸላእቱ ወቕዖምን ኣምበርከኾምን። (መሳ. 11:32, 33) እቲ “ዚሓርር መስዋእቲ” ዀይኑ ንኣምላኽ ዚቐርብ ሰብ ግና መን ኰን እዩ ነይሩ፧
13, 14. ኣብ መሳፍንቲ 11:35 ዚርከብ ቃላት ይፍታሕ፡ ብዛዕባ እምነቱ እንታይ ይገልጽ፧
13 ነቲ ኣብ መእተዊ እዛ ዓንቀጽ እዚኣ እተጠቕሰ ነገር እሞ ዘክሮ። ይፍታሕ ካብ ውግእ ምስ ተመልሰ፡ እታ ዚፈትዋ ሓንቲ በይና ውሉዱ እያ ኽትቅበሎ ወጺኣ! እዚ ፈተና ዀኖ። ቃሉ ሓልዩ ጓሉ ዝተረፈ ህይወታ ኣብቲ ማሕደር ከተገልግል ይህብ ደዀን ይኸውን፧
14 ኣብዚ እውን፡ ይፍታሕ ቅኑዕ ምርጫ ንምግባር፡ ብስርዓታት ኣምላኽ ተሓጊዙ ኪኸውን ኣለዎ። ምናልባት ነቲ ኣብ ዘጸኣት 23:19 ዚርከብ፡ እስራኤላውያን እቲ ዝበለጸ ኺህቡ ዚእዝዝ ቃላት ዘኪሩ ኪኸውን ይኽእል እዩ። ብዘይካዚ፡ “ሰብ ንየሆዋ መብጽዓ እንተ ተመባጺዑ፡ . . . ቃሉ ኣየፍርስ። ንዅሉ እቲ ኺገብሮ እተመባጽዖ ይግበሮ” ዚብል ኣብቲ ሕጊ ዚርከብ ቃላት፡ ሰብ ምስ ተመባጽዐ፡ ናይ ግድን ኪፍጽሞ ኸም ዘለዎ ዚሕብር እዩ ነይሩ። (ዘሁ. 30:2) ይፍታሕ መብጽዓኡ ንመጻኢኡን ንመጻኢ ጓሉን እንታይ ማለት ምዃኑ እናፈለጠ ኽነሱ፡ ከምታ ብግዜኡ ዝነበረት ክትከውን እትኽእል እምንቲ ሃና፡ መብጽዓኡ ኺፍጽም ነበሮ። ካልእ ውሉድ ኣይነበሮን፣ ኣብ እስራኤል ስሙን ርስቱን ከም ዘይርሳዕ ክትገብር እትኽእል ሓንቲ ጓል ጥራይ እያ ነይራቶ። (መሳ. 11:34) ይኹን እምበር፡ መሳፍንቲ 11:35፡ “ናብ የሆዋ ኣፈይ ከፊተ እየ፡ ክመልሶ ድማ ኣይክእልን እየ” ብዚብል ቃላት ይፍታሕ እያ እትዛዝም። ብብሕቱ ብዙሕ ኣብ ዜኽፍሎ እዋን እኳ እሙን ምዃኑ፡ ስምረትን በረኸትን ኣምላኽ ኪረክብ ክኢሉ እዩ። ንስኻኸ ኸምኡ ዓይነት ምርጫ ምገበርካዶ፧
15. መብዛሕትና እንታይ መብጽዓ ኢና እተመባጻዕና፧ ከመይ ጌርናኸ ኢና እሙናት ክንከውን እንኽእል፧
15 ህይወትና ንየሆዋ ኽንውፊ ኸለና፡ ዝመጸ እኳ እንተ መጸ ፍቓዱ ኸም እንገብር ኢና ተመባጺዕና። ነቲ መብጽዓና ሓሊና ንምምልላስ፡ ጥቕሚ ርእስና ኽንስውእ ከም ዘሎና ንፈልጥ ኔርና ኢና። ዘይንፈትዎ ነገር ክንገብር ምስ እንሕተት ግና፡ ፍቓደኛነትና ብዝያዳ ይፍተን እዩ። ከምዚ ዝበለ መስዋእቲ ምስ እንኸፍልን ዋላ እውን ኣብ ዘይጥዕመና ዅነታት ንኣምላኽ ምስ እነገልግሎን፡ እሙናት ምዃንና ነርኢ። እዚ ዜምጽኦ በረኸት ከኣ፡ ካብቲ እንኸፍሎ መስዋእቲ ኣጸቢቑ ዚዓቢ እዩ። (ሚል. 3:10) ጓል ይፍታሕ ግና እንታይ እያ ዝገበረት፧
16. ጓል ይፍታሕ ነቲ ኣቦኣ ዝኣተወ መብጽዓ እንታይ ምላሽ ሃበት፧ (ኣብ መእተዊ ዘላ ስእሊ ርአ።)
16 ጓል ይፍታሕ ነቲ ኣቦኣ ዝገበሮ መብጽዓ ዜስዕቦ ነገራት ብቐሊሉ ኽትቅበሎ እትኽእል ኣይነበረን። እዚ ኻብቲ ሃና እተመባጽዓቶ መብጽዓ እተፈልየ እዩ ነይሩ፣ ሃና ንሳሙኤል ኣብቲ ማሕደር ናዝራዊ ዀይኑ ኼገልግል እያ ወፍያቶ። (1 ሳሙ. 1:11) ናዝራዊ ኸኣ ኪምርዖን ስድራ ቤት ኪህልዎን ይኽእል ነይሩ እዩ። ጓል ይፍታሕ ግና ምሉእ “ዚሓርር መስዋእቲ” እያ ኽትከውን ነይርዋ፣ ማለት ኵሉ ዜሐጕሳ ነገር ክትምንን እዩ ነይርዋ። (መሳ. 11:37-40) ጓል ሓደ ዕዉት ሓለቓን መራሕን እስራኤል ብምዃና፡ ብሉጽ ሰብኣይ ምተመርዓዋ ነይሩ። ኰይኑ ግና፡ ኣብቲ ማሕደር ትሕትቲ ኣገልጋሊት ክትከውን እዩ ነይርዋ። እሞኸ እታ ጓል እንታይ ምላሽ ሃበት፧ “ኣቦየ፡ . . . ናብ የሆዋ ኣፍካ ኻብ ከፈትካስ፡ ከምቲ እተመባጻዕካዮ ግበረኒ” ኢላ ንኣገልግሎት የሆዋ ቐዳምነት ሃበት። (መሳ. 11:36) ናይ ሓቂ ኣምልኾ ንምድንፋዕ፡ ሰብኣይን ውሉድን ኪህልዋ ዝነበራ ባህርያዊ ድሌት መስዋእቲ ገበረት። ነቲ ጥቕሚ ርእሳ ብምስዋእ ዘርኣየቶ መንፈስ ከመይ ጌርና ኽንቀድሖ ንኽእል፧
17. (ሀ) ከመይ ጌርና ኣስኣሰር እምነት ይፍታሕን ጓሉን ክንስዕብ ንኽእል፧ (ለ) ኣብ እብራውያን 6:10-12 ዚርከብ ቃላት፡ ጥቕሚ ርእስኻ ኽትስውእ ብኸመይ የተባብዓካ፧
17 ኣሽሓት ክርስትያን ሰብኡትን ኣንስትን ንየሆዋ ብዝያዳ ኼገልግልዎ ኢሎም፡ እንተ ወሓደ ንግዜኡ መውስቦ ወይ ውሉድ ምውላድ ብፍታዎም ይስውኡ ኣለዉ። ብዕድመ ዝዓበዩ ኸኣ ነቲ ምስ ደቆምን ደቂ ደቆምን ኬሕልፍዎ ዚኽእሉ ዝነበሩ ግዜ፡ ኣብ ፕሮጀክትታት ቲኦክራስያዊ ህንጸት፡ ኣብ ቤት ትምህርቲ ወንጌላውያን መንግስቲ ኣምላኽ ኣብ ምክፋል፡ ኣብቲ ዝያዳ ኣስፋሕቲ መንግስቲ ኣምላኽ ዜድልዩሉ ቦታታት ኣብ ምግልጋል የውዕልዎ ኣለዉ። ገሊኦም ከእ ብሕታዊ ጕዳዮም ሓዲጎም፡ ኣብቲ ኣብ ወቕቲ በዓል ዝኽሪ ዚህሉ ወፈራታት ስብከት ይካፈሉ ኣለዉ። ከምዚ ዝበለ ብምሉእ ልቢ ዚቐርብ ኣገልግሎት ንየሆዋ ብዙሕ የሐጕሶ እዩ፣ ንሱ ኸኣ ግብሮምን ነቲ ንዕኡ ዘርኣይዎ ፍቕሮምን ከቶ ኣይርስዖን እዩ። (እብራውያን 6:10-12 ኣንብብ።) ንየሆዋ ብዝያዳ ንምግልጋል ተወሳኺ መስዋእቲ ኽትገብር ትኽእልዶ፧
እንረኽቦ ትምህርቲ
18, 19. ካብቲ ብዛዕባ ይፍታሕን ጓሉን ዚገልጽ ዛንታ መጽሓፍ ቅዱስ እንታይ ተማሂርና፧ ከመይ ጌርናኸ ኽንመስሎም ንኽእል፧
18 ይፍታሕ ኣብ ህይወቱ ብዙሕ ብድሆታት እኳ እንተ ኣጋጠሞ፡ ሓሳብ የሆዋ ነቲ ኣብ ህይወቱ ዚገብሮ ምርጫ ኪቐርጾ ፈቒዱ እዩ። ንጽልዋ እቲ ኣብ ከባቢኡ ዝነበረ ዓለም ኣይተቐበሎን። ካልኦት ኣመና ዜጕሂ ነገር እኳ እንተ ገበርዎ፡ እሙን ኰይኑ ኺጸንዕ ንዝገበሮ ቘራጽነት ግና ኣየዳኸሞን። የሆዋ ንዕኡን ንጓሉን ንጹህ ኣምልኾ ንምድንፋዕ ስለ እተጠቕመሎም፡ ንሱን ጓሉን ብፍታው ዝገበርዎ መስዋእቲ ኸም ዚባረኹ ገይርዎም እዩ። ካልኦት ንስርዓታት ኣምላኽ ኣብ ዝሓደጉሉ እዋን፡ ይፍታሕን ጓሉን ናብኡ ለጊቦም እዮም።
19 መጽሓፍ ቅዱስ ‘ነቶም ብእምነትን ብትዕግስትን ነቲ ተስፋታት ዚወርስዎ ምሰልዎም’ ኢሉ የተባብዓና እዩ። (እብ. 6:12) እምበኣር፡ ምስቲ ህይወት ይፍታሕን ጓሉን ዜጕልሖ መሰረታዊ ሓቂ ተሰማምዒና ብምምልላስ ከማታቶም ንኹን። እወ፡ ተኣማንነት ናብ ስምረት ኣምላኽ ይመርሕ እዩ።


c: text/html

text:
ዝኸበርኩም ሬድዮ መድረኽ
ኣብዚ ኣብ ውሽጢ ሃገር፡ ነቲ ኣብ ሓጺር እዋን ዝረጋገጽ ፍትሓዊ ለውጢ ንምምጻእ ንአነካይዶ ዘሎና ዴሞክራስያዊ ምንቅስቓስ ዝግምግም፡ መጻኢ መደባት ዘርቕቕ፤ ርክባት ይካየድ ኣሎ። ኣብዚ ቀረባ እዋን ኣብ ዝለኣኽናልኩም ሓበሬታ ተነጺሩ ከምዘሎ: ለውጢ ዘይተርፍ ሙኻኑ መንግስቲ ኤርትራ እውን ተገንዚብዎስ፤ መዓስ ሙኻኑ ጥራይ ኢዩ ኪግምት ዝጽዕር ዘሎ።
ኣብዚ ጽሑፍ’ዚ ብዛዕባ እቲ ዘካየድናዮ ገምጋም ኣይኮናን ክንዝርዝር፤ እንታይ ደኣ ከም ኣካል ናይ ውሽጣዊ ገምጋምና፡ ሬድዮ መድረኽ እትጻወቶ ዘላ መሪሕ ተራ፡ ሓያል ጎድንታታ፡ ድኽመታታ፡ ብልጭታታትን ኣብ ዝዘርዘርናሎ እዋን ዝተራእዩና ሓሳባትን ለበዋታትን ከነካፍሎ ግቡእ ኮይኑ ስለዝተሰማዓና ገምጋምና ንምልኣኽ ኢዩ።
ከምቲ ወትሩ እንብሎ ናብቲ ኪስተኻከል ዝግበኦ ድኽመታት ኣቶኪርካ ጉድለታትካ ምዕራይ ዝሓሸ ስለዝኾነ፡ ነቲ ሓያል ጎድኒን ብልጭታታትን ሰጊርና ናብቲ ክስተኻከል ኣለዎ ዝበልናዮ ድኽመታትን መአረምታን ከነቶክር ኢና።
መእተዊ
ሬድዮ መድረኽ ዜጋታት ብፍላይ ድማ ነቶም ለውጢ ክመርሑ ዝኽእሉ ኣካላት ዴሞክራስያዊ ምንቅስቓስ፡ መስመር ዘትሕዝ ሃገራዊ ነጥብታት ዘተን፡ መርሓ ዝኸውን ሃገራዊ ርእሰ ጉዳያት እትሰርዕ ዘላ ሬድዮ ኢያ። እተምጸኦም ዜናታት መድረኽ ኣብ ውሽጢ ዑምቀት እቲ መንግስቲ ኣቲዩ ምህላዉ ዘነጽር ኢዩ። ዝዳለዉ ሓተታታትን መደባትን ብእኩብ ተመራመርቲን ኣካዳሚያን ዘዳልውዉ ምውካስን መጽናዕትን ዝሓለፎ ሙኻኑ ንጹር ኢዩ። እቲ ሬድዮ ሒዝዎ ዘሎ ርዝነት ክዕቅብ፡ ዛዕባ ዘተን ኣንፈትን ኪቓኒ (to set the tone) ተሰኪምዎ ዘሎ ሓላፍነት ክዕወት መታን እዞም ዝስዕቡ ነጥብታት ኣብ ግምት ክኣትዉ ነዘኻኽር።
1) ቃና መደባትኩም ነቲ ኣብ ኤርትራ ዘሎ ትስፉው ሃዋሁው ለውጢ ዘንጸባርቕ ኪኸውን ይግባእ። ምናልባት ኣብዘለኹሞ ኮንኩም ኣብ ውሽጢ ሃገር ዘሎ ንለውጢ ዝተቓረበ መድረኽ ንምግንዛቡ የጸግመኩ ይኸውን፡ የግዳስ ለውጢ ቀሪቡ ስለዘሎ፡ ተስፋ ዝቖርጸ ዝመስል ቃና ወይ ውን ናብ ደረጃ መራኸቢ ብዙሃን መንግስቲ ኤርትራ ዘውርደኩም ምጽዋዕ ሰባት (polymic) እንተዘየዘውተርኩም ዝሓሸ ኢዩ። ሒዝኩሞ ዘለኹም ምሁራዊ ትንታነታት፡ ምርምራዊ ኣቀራርባ፡ ንደረጃ መራኸቢ ብዙሃን ኤርትራ ኣብ ሓደ ደረጃ ኣበሪኽዎ ስለዘሎ፡ እቲ ብራኸ እቲ ይተዓቐብ።
2) ዜናታትኩም ኣብ ሕምብርቲ መንግስቲ ኤርትራ ምህላውኩም ዘረጋግጽ ኢዩ። ብዙሓት ሓለፍቲ እንተላይ ሚኒስተራት፡ ላዕለዎት ሓለፍቲ ህግደፍ፡ ጀነራላት ንሓበሬታ ኣብ ሬድዮ መድረኽ ኢዮም ዝሙርኮሱ። ካልእ ይትረፍ እባላት ሃገራዊ ድሕነት እውን ከይተረፉ ከም ምንጪ ሓበሬታ ኢዮም ዝጥቀሙላ። ስለዚ ዜናታትኩም እቲ ዝሓየለ መሳርሒ ኢዩ። የግዳስ ሓደ ሓደ እዋን ምስ ሚዛን መድረኽ ዘይከይድ፡ ዜናታት እውን ኪኾኑ ዘይግባእ ዜናታት ምምጻእኩም ንምዕቃብ እቲ ሒዝኩሞ ዘለኽም ደረጃ ሓጋዚ ኣይኮነን። ኣብ ዝሓለፉ መደባትኩም ኣሪምኩሞ ኢኹም ደኣምበር ብዛዕባ ምቅያር ብሪጋደር ጀነራል ኣብረሃ ካሳ ዘቕረብኩሞ ዜና 1) ልክዕ ኣይነበረን (factual error) 2 ቅኑዕ ሓበሬታ እንተዝነብር እውን ኣገዳስነት የብሉን።
ብተመሳሳሊ ብዛዕባ ወላዲቱ ንፕረዚደንት ዝለኣኽናዮ ሓበሬታ ንዓኹም ንኣፍልጦኹም እምበር ንዜና ኣይነበረን፡ ምኽንያቱ ብሰንኪ ጉድለት ውላደን እተን ኣደ ግዳይ ዜናዊ ሸፈነ ኪኾና ኣይግባእን። ነቲ ፕረዚደንት ንሰባት ከሕርቕ ንውላዶም፡ ንወላዲቶም፥ ንሓፍቶም ዘሳቒ ሳዲስት ባህርያቱ እንዳተቓወምና ንሕና ስድራቤቱ ብፍላይ ወላዲቱ ክንጠቅስ ቅኑዕ ኣይኮነን።
3) ሬድዮ መድረኽ ህዝቢ ዘይፈልጦም ጉዳያት፡ ብዙሕ ሰብ ዘይርእዮም ኩርናዓት ኣመለኻኽታ (prespective) ብምምራጽ እትገብርዎ ትንታነታት ምርምራዊ ኣቀራርባ ኣዚዩ ኣገዳሲ ኢዩ። ንኣብነት ደረጃ ብልሽውና ናይቲ ስርዓት፡ናይ ቢሻ ኣታዊታት ዝርዝራት ስታትስቲክስ ብመንጽር እቲ ገና እንዳጠመየ ዝኸይድ ዘሎ ህዝቢ ኤርትራ፤ ኣብ ዝተፈላለዩ ሃገራት ተኸዊሉ ዝተቐመጠ ሕሳባት ዶላር ወዘተ ሬድዮ መድረኽ ዘቓለዖ ኣዚዩ እዋናዊ ሓበሬታ ኢዩ።
ይኹን ግን ሓደ ሓደ እዋን መንግስቲ ኤርትራ ንብልሽውና ይቃለስ ከም ዘሎ፡ ንምእራሙ ከምዝሰርሕ ዘምስልዎ ዜናታት ትፍንዉ ኣለኹም፡ እዚ ድማ ጌጋ ስእሊ ዝህብ ኢዩ። ንኣብነት ንኣምባሳደር ኤርትራ ኣብ እስራኤል ነበር፡ ከምኡ እውን ንሓለፍቲ ሚኒስትሪ ጥዕና ብብልሽውና ኣሲሮሞም ዝብል ዜና ኣብ ሬድዮ መድረኽ ተፈኒዩ ነይሩ።
እዚ ተግባራት እዚ ግን ምስ ብልሽውና ምትእስሳር የብሉን፡ ማለት እቶም ዝኣስሩ ዘለዉ እቶም ቀንዲ ብልሽዋትን ብስርቅን ምጥፍፍኣን ዝኽሰሱ ኢዮም። እቲ መስርሕ ዓቢ ሰራቒ ንንኡሽቶ ሰራቒ ንናቱ ምኽንያት ይኸሶ ወይ ውን ይኣስሮ ስለዘሎ ኢዩ።ዘይትንከፉ ሚልዮናት ዶላር ዝሰርቁ ጥራይ ዘይኮነ መንግስቲ ኣበይ ኣቐሚጦሞ ከምዘለዉ ዝፈልጦም ውሑዳት ላዕለዎት ሓለፍቲ ኣለዉ።
ንመንግስቲ ኤርትራ ብልሽውና መግረፊ ኩርማጅ ናይ ዝጸልኦም ሰባት ኢዩ። ሓደ ሓደ እዋን ድማ ኣብ ምስራቕ ዘዋፈሮም እሞም መዓልቶም ኣኺሉ ምስጢር ከየቃልዑ ኪጠፍኡ ዝወሰኖም ኢዮም። ስለዚ ኣብ ከምዚኦም ዝኣመሰሉ ጉዳያት ህዝቢ ብጌጋ መታን ከይርደኦ ምስናይ መብርሂታቶም እንተኣቕረብኩሞም ዝሓሸ ኢዩ።
ይቕጽል……………..

robotstxt: allowed

filter: keep


text:
ዓቃ ቢ ሕ ጊ ኢትዮጵያ ኣብ ልዕሊ ዞን 9 ብዝብል ናይ ዝፍለጡ ኣብ ኢንተርኔት ዝፅሕፉ ኢትዮጵያዊያን ዝቕርቦም ናይ ሽብር ኽስታት ከምሓይሹ ብቤት ፍርዲ ዝተውሃበ ትእዛዝ ከየማልአ ብምትራፉ ሎሚ እውን እቲ ፍርዲ ተናዊሑ።እዚ ምዕባለ እዚ ኣብ ልዕሊ እቶም መናእሰይ ብሎገራትን ጋዜጠኛታትን ዝቐረቡ ኽስታት ውድቕ ክኾኑ ይኽእሉ እዮም ዝብል ትፅቢት ኣሕዲሩ’ሎ።ኣብ ኢትዮጵያ ብማሕበራዊ መራኸቢ ኣቢሎም ንዓመፅ ብምቕፅቃስ እዮም ተኸሲሶም።
እዞም ዞን 9 ብዝብል ናይ ሓባር ሽም ዝፅውዑ ሽዱሽተ ናይ ኢንተርኔት ፀሓፍቲ ብሎገራትን ሰለስተ ጋዜጠኛታትን ኣብ ዝሓለፈ ዓመት ሚያዚያ 2006 ዓ/ም ነይሮም ዝተኣሰሩ።ኣብ ዝሓለፈ ወርሒ ሓምለ ድማ ብፀረ ሽብር ሕጊ ኢትዮጵያ ተኸሲሶም።
ኣቶ ኣምሃ መኮነን ካብቶም ትሽዓተ ተኸሰስቲ ናይ ሸሞንቲኦም ጠብቓ እዮም።ዓቃቢ ሕጊ ኣብ ዝቕፅል ቆፀሮ ነቲ ኽሲ ኣማሓይሹ እንተድኣ ዘየቕሪቡ ዳኛ ንቶም ኽስታት ካብቲ መዝገብ ከውፅእዎ እዮም ኢሎም።
‘’እዚ ንዓቃቢ ሕጊ ዝተውሃበ ናይ መወዳእታ ዕድል እዩ።ቤት ፍርዲ ንሕቶና ተቐቢሉዎ’ሎ’’ ምስበሉ ንሶም ብምስዓብ ‘’ዓቃቢ ሕጊ ኣብዝቕፅል ቆፀሮ በቲ ቤት ፍርዲ ከምዝኣዘዞ ኣነፂሩ ወይ ኣመሓይሹ እንድሕር ዘየቕሪቡዎ እዞም ኣርባዕተ ነጥብታት ካብቲ ኽሲ ክስረዙ እዮም’’ኢሎም።
እቲ ቤት ፍርዲ ካልኦት ክስታት ሎማዕንቲ ሰኒ ተቐቢሉ’ሎ።ኣብ ኣዋጅ ፀረ ሽብር ሕጊ ብዝተቐመጠ መሰረት ተጠርጠርቲ ናይ ሕቡእ ውድብ ብምጥያሽ ኣብ ልዕሊ ህዝቢ ህውከትን ዝተወደበ ዕንወትን ንምብፃሕ ተግባራት ሽብር ክፍፅሙ ተሊሞም ይብል።
ከም ተግባራት ሽብር ኣብቲ ኣዋጅ ዝተቐመጡ ሽዱሽተ ዓይነት ባህሪያት ደቂ ሰባት ጥራሕ ምዃኖምን ሓደ ሰብ ብውዲት ሽብር ክኽሰስ እንተኾይኑ ኣብ ትሕቲ ዓንቀፅ ሰለስተ እቲ ሕጊ ብዝተቐመጠ መሰረት ሓደ ወይ ክልተ ኽስታት ክጠቀሱ ኣለዎም ኢሎም እቶም ጠበቓ።
ዓለምለኸ ጉጅለታት ሰብኣዊ መሰላት ናይ ኢትዮጵያ ፀረ ሽብር ኣዋጅ ዘሻሚን ንተቓውሞ ንምዕፋን ከም መሳርሒ ዝጠቅምን እዩ ክብሉ ብተደጋጋሚ ይነቕፉ።CPJ ብዝብል ሽም ዝፅዋዕ ንጋዜጠኛታት ዝሕለቕ ጉጅለ ኣብ ቀረባ እዋን ኣብዝገብሮ መፅናዕቲ ኢትዮጵያ ጋዜጠኛታት ብበዝሒ ካብ ዝተኣሰሩወን ሃገራት ሓንቲ ክብል ገሊፁዋ’ሎ።
መንግስቲ ኢትዮጵያ እዞም ዝተኣሰሩ ገበነኛታት እምበር ጋዜጠኛታት ኣይኮኑን ይብል።
ከይዲ ፍርዲ ናይዞም ብሎገራትን ጋዜጠኛታትን ንመበል 15 ግዜ እዩ ተናዊሑ ዘሎ።ፍርዲ ዝቕፅል 6 ጥሪ 2007 ዓ/ም ክቕፅል እዩ።


text:
ሰባት ብእኩብ ኣብ ዝነብሩሉ እዋን ብእኩብ ናይ ምሕሳብ፥ ኣብቲ ሓባራዊ ግንዛበ conventional wisdom ዝበሃል እቶም ብተደጋጋሚ ዝረኣዩን ዝበዝሑ ዝርዕምዎምን ‘ቅቡላት’ ዝበሃሉ ተርእዮታትን መደምደምታታን ክዓስሉ ይረኣዩ፤ ብልምዲ ናብቲ እቶም ዝበዝሑ ዝኸድዎ ዘለዉ ኣንፈት (consensus gentium) ናይ ሙጉዓዝ፥ እቶም ዝበዝሑ ዝበልዎ ምእማን፥ እቶም ዝበዝሑ ዝደገፍዎ ምድጋፍ ዝኣመሰለ ባህርያት የዘውትሩ።
ሓደ ሓደ እዋን ግን እንተስ ብትዕድልቲ እንተስ ብምምርማር ገለ ወሑዳት ኣንጻር ዋሕዚ ክሕንብሱ፥ ነቲ ዝበዝሐ ዝብሎ ዘሎ community sentiment ግግዩነቱ ብሽዑኡ ከስተብሁሉ፥ ብተሪር ክነቕፉ ይረኣዩ። ዘምጽእዎ ሓሳባት ምስቲ ዝበዝሐ ዝዓሰሎ ‘prevailing belief’ ወይ ውን ዘምልኾ ስለዘይሳነ ድማ ዳርጋ ብዙሕ እዋን ግዳያት ተቓውሞን ምንጻልን ይኾኑ። የግዳስ ቅኑዕነት ሓሳባት፤ ሓይሊ ምምርማር ውዒሉ ሓዲሩ ሰዓሪ ስለዝኾነ፤ ግዜ ይነውሕ እምበር እቶም ሰባት ቅኑዕነቶም ክምስከር፥ ኣርሒቕካ ናይ ምሕሳብ ክእለቶም ክድነቕ ይጅመር።
ንኣብነት እቲ ዓቢ ግሪኻዊ ፍላስፋን ፈጣሪ ስነቁጽርን ፓይታጎራስ ሽሕ’ኳ ኣብ 6ይ ክፍለዘመን ቅድሚ ልደተ ክርስቶስ፤ ዓለም ከምቲ ኩሉ ዝኣምኖ ጸፋሕ ዘይኮነትስ ከባብ ሙኻና እንተኣመተ፤ እቲ ጽሉል ዝተባህለ ሓሳብ ክሳብ 3ይ ክፍለዘመን ተቐባልነት ኣይረኸበን። ን300 ዓመታት ድሕሪ ምርካብ ናይቲ ሓቂ ከይተረፈ ድማ ዓለም ንዓለም ከም ጸፋሕ ሰተታ ወሲዳ ብጌጋ እምነት ትኸይድ ነይራ። ጌጋ እምነት ጌጋ ምእማን ጥራይ ኣይኮነን ሽግሩ፥ እንታይ ደኣ ብሰንኪ እቲ ግጉይ እምነት ዝተርፍ ምዕባለታት ኢዩ። ቀዳሞት ሰባት ንኣብነት ዓለም ጸፋሕ ኢያ ኢሎም ይሓስቡ ስለዝንበሩ ናይ ባሕሪ ጉዕዞ ናብ ሓደ ጸድፊ ክወስዶም ይኽእል ኢዩ ዝብል እምነት ስለዘሕደሩ ካብ ኩሉ ምንቅስቓሳቶም ተሓሪሞም ነይሮም።
ኣብ ኤርትራ ውን ኣብዛ ንእሽቶይ ናይ ናጽነት ተመኩሮኣ፤ ውሑዳት ዘይተዘመረሎም ጀጋኑ ኣንጻር እቲ ልሙድ ዋሕዚ ሓሳባት ብምኻድ ዝተራእዮም ሓደጋ ብትብዓት ገሊጾም ነይሮም ኢዮም። ሽዑ እቲ ዘጣቕዕ እምበር ዘይመራመር ኣእምሮ ዝሓዘ ወገን ብሙሉኡ እንተስ ኮኒንዎም እንተስ ኣናኣኢስዎም ኢዩ።
ንኣብነት እዚ ዝስዕብ መንእሰይ ገና ኣብ ዒስራታት እንከሎ ብዛዕባ እዚ ህዝቢ ድሕሪ 20 ዓመት ክርደኦ ዝጀመረ ቡኩራት ልዕልና ሕግን ሓደጋታት ምፍራስ ትካላት ፍትሕን ዝበሎን ዝተዋህቦ መልስን ኣብዚ ብምጥዋቕ ንስማዕ።
እቲ ዘሕዝን ዳርጋ ኩሎም ኣብቲ ኣኼባ ዝነበሩ ሰባት ነቲ ጻባሕ ንግሆ ንዝመጽእ መዘዝ ዘጠንቅቅ ዝነበረ መንእሰይ ናይ ምብጫው ሰሓቕ የርእዩን፤ ክዝለፍ ከሎ የጣቕዑን ምንባሮም ኢዩ። ስለዚ ኢዩ ድማ ህዝቢ ኤርትራ ደጊም ካብ ታሪኹ፤ ኣእሙሩኡ ነብሱ ክኢሉ ክሓስብ፤ ክመራመር፤ ካብ ዕዉር ጣቕዒትን ተማእዛዝነትን ሓራ ክገብር ተመኩሮ ኪኾኖ ዝግባእ። እዚ መንእሰይ ብህይወት እንተሎ ሎሚ እንታይ ኮን ይሓስብ ይህሉ። ነቲ ሽዑ ዘይሰዓቦ እኳ ደኣ ዘላገጸሉ ህዝቡ እንታይ መልእኽቲ ይህልዎ ይኸውን። ሎሚ ድሕሪ 20 ዓመት፤ እቲ ዓበይቲን ምሁራትን ለባማትን ክርእይዎ ዝግባእ የግዳስ እዚ መንእሰይ ዘስተብሃለሉን ብትብዓት ዘጠንቀቖን ሓደጋ ወሪዱስ፤ ከምቲ ዝበሎ ሃገር ብዘይ ትካላት ፍትሒ፤ ሰብ ሓይሊ ከከም ውልቃውን እኩብን ቅርሕንቶምን ጽልኦምን ንሰባት ን5 ወይስ 10 ዓመታት ናብ ማእሰርቲ ይድርቡዩ ኣለዉ። ህዝቢ ሽዑ ኣብ ክንዲ ዘጣቕዕ ተመራሚሩ ነይሩ እንተዝኸውን እቲ ሓደጋ ሽዑ ምተዓገተ ነይሩ።
ካልእ ሓንቲ ጓለንስተይቲ ኣብ መጀመርታ 90ታት ዝሃበቶ ተመሳሳሊ መጠንቀቕታ ኢዩ። ኣብ ዋሺንግተን ዲሲ ኣብ ዝተኻየደ ኣኼባ ጸላኢ ሃገርና ብኣካል ጥራይ ኣይኮነን ኣዕኒዩዋ፤ ብሞራልን መንፈስን ውን ኣብ መንእሰያት ብፍላይ ድማ ኣብ ደቅንስትዮ ዝሩግ ባህሊ ከተኣታቱ ፈቲኑ ኢዩ። ስለዚ ብኣግኡ ክዕረ መታን ደቅንስትዮና ክድሕና ቀዳምነት ተዋሂቡ ክስረሓሉ ይግባእ ኢላ ነይራ። ገለ ካብ ትሕዝቱኡ (ካብ 31.55 ክሳብ 48.51) ኣብዚ ሊንክ ተተሓሒዙ እነሆ።
ሽዑ ኣብቲ ኣኼባ ዝነበሩ ተሳተፍቲ ዘረባኣ ከተቋርጽ፤ እንተስ ብተቓውሞ እንተስ ብምዕዝምዛም እንተስ ብዝተፈላለየ ሜላ ክቐጽዕዋ ፈቲምኖም። ነብሶም ንምጥቓዕ ጥራይ ኣዳሊዮሞ ስለዝመጹ ኣእሙሮኦም ክመራመር ዕድል ኣይሃብዎን።
ጌጋ መናብርቲ ደቂ ሰብ ኢዩ። እቶም ነዞም ኣብ ክንዲ ኩላትና ኮይኖም ሓደጋታት ኣቐዲሞም ዘስተብሃሉ በላሕቲ ኤርትራውያን ምናልባት ኣብቲ እዋን እቲ ሰባት ኣይተረድእዎምን ይኾኑ። ሎሚ ድሕሪ ልዕሊ 20 ዓመታት ግን እዞም ሰባትን ብልሖምን ትብዓቶምን ክድነቕ ይግባእ። ኩሉ ዝሓስቦ ምሕሳብ፤ ናብ ኣንፊ ንፋስ ምጅላብ፥ ናብ ኣንፊ ዋሕዚ ምሕንባስ ቀሊል ኢዩ። እዞም ሰባት ኣንጻር ዋሕዚ ብዙሓት፥ ኣንጻር ጸቕጢ እቲ ዝድህሎም ዝነበረ ወገኖም ተሲኦም፤ ወገኖም ዘድሕን ሓሳባት ብንግሁኡ ምሕሳቦም ድማ ክድነቑ ይግባእ። ኣብ ዘለዉዎ ክብረት ይብጸሓዮም።


text:
አብታ መንግስቲ ኣምላኽ ኩሉና መተዓይይቲ ኢና
1ይ ቆሮ፡ 3፡9 ንሕና መዓይይቲ ኣምላኽ ኢና እሞ ንስኻትኩም ግራት ኣምላኽ ኢኹም፡ ይብል ሃዋርያ ጳውሎስ ንሰብ ቆረንቶስ ክጽሕፈሎም ከሎ። ኩሉ ብየሱስ ክርስቶስ ኣሚኑ ዳግም ዝተወለደ፡ ማሕደር መንፈስ ቅዱስ ዝኮነ ኣማኒ፡ ኣብታ መንግስቲ ኣምላኽ መዓይይቲ ኣምላኽ እዩ። እቲ ዝተዋሃበና ውህበት ጸጋ እኳ በበይኑ እንተኾነ ሮሜ 12፡6 ዕላማ እቲ ውህበት ግና ኣብ ኩሉ ህዝቢ ኣምላኽ ንጹር እዩ። ንሱ ድማ ንስም እግዚኣብሄር ምኽባር ንእካል ክርስቶስ (ማሕበር) ምህናጽ፣ንመንግስቲ ሰይጣን ምፍራስ እዩ። ቆሎ 3፡17 1ይ ቆረ 14፡26 . . . ኩሉ ንምህናጽ ማሕበር ይኹን። ግብ 8፡5-13 በቲ ኣብ ወንጌላዊ ፊልጶስ ተቐሚጡ ዝነበረ ጸጋ ኣምላኽ እታ ኣብ ከተማ ሰማርያ ዝነበረት መንግስቲ ሰይጣን ፈሪሳ፡፡ ስለዚ ድማ እቲ ኣብ ህዝቢ ኣምላኽ ዝተቀመ ጠጸጋ፡ ንእግዚኣብሄር ዘክብር፡ ንማሕበር ኣምላኽ ዝሃንጽ፡ ንመንግስቲ ሰይጣን ዘፍርስን እዩ።
ራኢና፡ ንእግዚኣብሄር ብቁዕ ህዝቢ ምድላው
ብመሰረት ኣብ ሉቃ 1፡17 “ንሱ ብቁዕ ህዝቢ ንእግዚኣብሄር ኬዳሉ ልቢ ኣቦታት ናብ ዉሉድ፡ ንዘይእዙዛት ድማ ናብ ጥበብ ጻድቃን ክመልስ፡ ብመንፈስ ኤልያስን ብሓይሉን ቀቕድሚኡ ኪከይድ እዩ።” ዝብል ቃል፡ ራኢና ንኣምላክ ዝበቕዕ ህዝቢ ምፍራይ እዩ። እዚ ማለት ነፍሲ ወከፍ ሰብ ነቲ ዝተጸወዓሉ ጽዉዓ ብቑዕ ኮይኑ ከም ዝመላለስ ምግባር እዩ። ኣብ ኤፌ 4፡1 “ነቲ ዝተጸዋዕኩምሉ ጽዉዓ ብቑዓት ኬንኩም ክትመላለሱ እምዕደኩም ኣሎኩ” ይብል።
መሰረተ እምነትና
ብርሃን ወንጌል ሕብረት ቤተ ክርስትያን ጁባ ኣብ ጁባ፡ ብሓፈሻ ኣብ ሃገረ ደቡብ ሱዳን ብፍሉይ ድማ ኣብ ከተማ ጁባ ንዘለዉ ብጎይታናን መድሓኒናን የሱስ ክርስቶስ ኣሚኖም ዳግም ዝተወልዱ ኩሎም ክርስቲያናት ብዘይ ኣፈላላይ ናይ ሃገር፡ ብሄር፡ ቤተክርስቲያናዊ ድሕረ ባይታ እተሓቁፍ ማሕበር እያ። መሰረት እምነታ ከም ቃል ኣምላኽ ብመሪሕነት መንፈስ ቅዱስ ኮይኑ ከም ኩለን ወንጌላዉያን ማሕበራት በዚ ዝስዕብ መግለጺ እምነት ይትንተን።
ታሪኽ ቤተክርስትያንና
ብርሃን ወንጌል ሕብረት ቤተክርስትያን ኣብ ጁባ ኣብ’ዚ ሕጂ ዘላቶ ደራጃ ንክትበጽሕ ብዝተፈላለየ መድረኽ ሓሊፋ እያ። እዛ ማሕበር ካብ ኤርትራ ብስራሕ ኢሎም ብዝመጹ፡ እሞ ኸኣ ኣብ ዝተፈላለያ ኣብያተ ክርስትያናት ዝነበሩን ብወንጌል ክርስቶስ ኣሚኖም ዳግም እተወልዱን ክርስትያናት ኣሕዋት ኢያ ተመስሪታ።


text:
ኣብ ንኡስ ዞባ ፎሮ፡ መስርሕ ምምሃርን ምስትምሃርን ብምድንፋዕ ውጽኢት ተመሃሮ ንምሕያል ዝሕግዝ ርክብ ተኻዪዱ።
ሓላፊ ትምህርቲ ኣብቲ ንኡስ ዞባ፡ መምህር እስማዒል ዓሊ፡ ኣብ ምምሕዳራት ከባቢ ማልካ፡ ዙላ፡ ኣይሮማለ፡ ሮብሮቢያ፡ ሩባ-ሓዳስ፡ ሓድሽ፡ ዓረብቶ፡ ኣፍታ፡ ኢራፈለን ፎሮን ምስ ነበርቲ ኣብ ዝገበሮ ኣኼባ፡ ብቕዓትን ደረጃን ተመሃሮ ንምብራኽ ውሁድ ስራሕ ከምዘድሊ ጠቒሱ፡ ኣብ’ዚ መዳይ’ዚ ተራ ወለዲ ወሳኒ ምዃኑ ኣገንዚቡ።
ኣብ 2017 ኣብ’ቲ ንኡስ ዞባ ሓንቲ ቤት-ትምህርቲ ካብ መባእታ ናብ ማእከላይ ደረጃ ክትዓቢ እንከላ፡ ሓዳስ መዋእለ ህጻናት እውን ከምእትኽፈት ዝጠቐሰ መምህር እስማዒል፡ እዚ ኣብ መስርሕ ምምሃርን ምስትምሃርን ሓጋዚ ምዃኑ ገሊጹ።
ምቊራጽ ደቂ-ኣንስትዮ ተመሃሮ ካልኣይ ደረጃ እናበኣሰ ይመጽእ ከምዘሎ ብምሕባር ድማ፡ ነዚ ኣብ ምፍዋስ ተራ ወለዲ ክዓዝዙ ጸዊዑ።
ወለዲ፡ ስነ-ምግባር ተመሃሮን መማህራንን ንምቊጽጻር ሕጊታት ኣብያተ-ትምህርቲ ብግቡእ ክትግበሩ፡ ዘበናዊ ህንጻ ዘድልየን ኣብያተ-ትምህርቲ ቈላሕታ ኪግበረለን፡ ከምኡ’ውን ዕብየት ካልኣይ ደረጃ ክድፋኣሉ ተላብዮም።


text:
ኬንያ ኣብ ውሽጢ ሱማሊያ ብእተካይዶ ወታደራዊ ስርሕቲ ኣብ ልዕሊ ስቪላት ጉድኣት ንኸይብፅሕ ዝክኣላ ንኽትገብር ሕቡራት መንግስታት ፀዊዑ።
ኣብ ሱማሊያ ናይ ሕቡራት መንግስታት ኣዋሃዲ ሰብኣዊ ሓገዛት ማርክ ባውደን ኣብ ከባቢ ኪስማዮ ወታደራዊ ስርሒት ኣብዝተጎሃሀረሉ ኣብዚ ሕዚ እዋን ንስቪላት ንምክልኻል ብዛዕባ ዝከኣለሉ ምስ ምስንቴር ምክልኻል ኬንያን ወታደራዊ ሰበስልጣንን ሎማዕንቲ ኣብ ናይሮቢ ተራኺቦም ተዘራሪቦም።
ናይ ኣል-ሸባብ ናይ መወዳእታ ትሕዝቶ ካብ ዝኾነት ካብ ወደባዊት ከተማ ኪስማዮ ዝሃድም ዘሎ ናይ ሰብ በዝሒ እናዓበየ ይኽይድ ከምዘሎ ባውደን ንቪኦኤ ኣብዝሃብዎ ቃል ገሊፆም።
ሓገዝ ንዘድልዮም ሰባት ሰብኣዊ ሓገዝ ንምቕራብ ብህፁፅ ክትለም ኣለዎ’ውን ይብሉ ባውደን።
ኣብቶም ዝሓለፉ ሒደት ኣዋርሕ ወታደራዊ መራኽብ ኬንያ ኪስማዮ ኣብ ልዕሊ ዝርከቡ ትሕዝቶታት ኣል-ሸባብ ክድብድባ ፀኒሐን እየን።
ኣብ ዩናይትድ ስቴትስ ዝመደብሩ ተሓላቒ ሰብኣዊ መሰላት ህይውማን ራይትስ ዎች ኣብ ዝሓለፈ ወርሒ ነሓሰ ብናይ ኬንያ መጥቓዕቲ ክልተ ህፃውንትን ሓንቲ ነፍሰ ፁርን ከምዝተቐተሉ ኣፍሊጡ።ኬንያ ነቲ ኣጋጣሚ ክትምርምሮ’ውን እቲ ተሓላቒ ሰብኣዊ መሰላት ፀዊዑ’ሎ።
ሓይልታት ኬንያ ኣብ ዝሓለፈ ወርሒ ሰነ ምስ ሓይልታት ሕብረት ኣፍሪካ ኣሚሶም ተፀምቢሮም እዮም።ሓይሊ ባሕሪ ኬንያ ግን ብውልቁ ሰርሒት እናካየደ እዩ።
ወሃቢ ቃል ሰራዊት ኬንያ ኮለኔል ሳይረስ ኦጉና ሓይልታት ኬንያ ብውልቆም ዘካይድዎ ወታደራዊ ስርሒት ሕጋዊ እዩ ይብሉ።
እዚ ከምዚ ኢሉ እናሃለወ ሓይልታት ኬንያን ሱማሊያን ሎማዕንቲ ረቡዕ ካብ ከተማ ኪስማዮ 50 ኪሎሜትር ሪሒቓ ንእትርከብ ከተማ ጃና ቃብዳላ ከምዝተቖፃፀርዋ ኦጉና ገሊፆም።
ኣዘዝቲ ኣል-ሸባብ ካብ ኪስማዮ እናሃደሙ ከምዝኾኑ ወታደራዊ ሰብስልጣንን መሰኻኽርን ገሊፆም ኣለው።እንተኾነ ግን ገለ ተዋጋእቲ ነታ ከተማ ንምክልኻል ንድሕሪት ክተርፉ ከምዝእኽሉ ይግለፀ ኣሎ።


text:
መልእኽቲ ስምረት ምንቅስቓስ ኤርትራውያ ንድሕነት ሃገር ብኣጋጣሚ ሓደ መስከረም ምጅማር ብረታዊ ተጋድሎና
ቅድሚ 56 ዓመታት፡ ልክዕ ከምዚ ሎሚ ህዝቢ ኤርትራ ነቲ፡ ካብ ባዕዳዊ መግዛእቲ ክናገፍ፡ ወናኒ
ክብረቱን ርስቱን፡ መጻኢ ዕድሉ ባዕሉ ዝዉስነሉ መሰል ከውሕስ ድሕሪቲ ን20 ዓመታት ዘካየዶ ሰላማዊ
ዲምክራስያዊ ቃልሲ፡ ብዓሎቕን ዓመጽን ሓያላት ሃገራት፡ ነቲ ድሌት ህዝቢ ኤርትራ ንምሉእ ናጽነት
ብምጉዕጻጽ፤ ብዘይ ምርጭኡ ኣብ ትሕቲ ባዕዲ ክቆረን ዕዉር ፍርዲ ስለዝተዋህቦ ብረት ከልዕል ተገዲዱ።
ህዝቢ ኤርትራ ነቲ ቄናን ፍርዲ ብምቅዋም፡ ናጽነትት ወይ ሞት ብምባል ነቲ ጫፍ ብልሒ መግለጺ
ሰለማዊ ቃልሲ ብረታዊ ተጋድሎ ኣብ ባሕቲ መስከረም 1961 ብሓምድ ኢድሪስ ዓዋተ ኣብ ጎቦ ኣዳል
ናይ መጀመርያ ናይ ሓርነት ጥይት ተኲሱ ፡ባሕቲ መስከረም ዓወት ወይ ሞት ኢሉ ካብ ባዕዲ ነጻ ዝኾነት
ሃገር ህያው ክገብር ዝወፈረላ ዕለት ኢያ። ባሕቲ መስከረም፡ ህዝቢ ኤርትራ ንባዕዳዊ መግዛእቲ
ዘይጸዓድ፡ ርስቱን ክብረቱን መሰሉን ኣሕሊፉ ዘይህብ ምዃኑ፡ እቲ መተካእታ ዘይብሉ ሓንቲ ሂወት
ከፊሉ እቲ ዝብህጎ ናጽነት ከውሕስ ነታ ዝዓመጸት ዓለም ድምጹ ካብ ጻት ናብ ጻት ዘስምዓላ ክብርቲ
ዕለት ኢያ፡፡ ባሕቲ መስከረም ነጻን ልዑላዊትን ኤርትራ ህያውክትከውን ዝገበረት፡ እቲ ክጠፍእ ምዓሙቕ
ክቕበር ዝተፈርደ ኤርትራዊ ቀንዴል፡ ዳግም ክዉላዕ ዝገበረት ኢያ። ስለ’ዚ ወትሩ ክትዝከር ዘለዋ ካብ
ታሪኻዉያን ዕለታት ሓንቲ ኢያ።
ከም’ቲ ኩልና ንሰማምዓሉ እቲ ጸረ ባዕዲ ዝተኻየደ ብረታዊ ተጋድሎ ህዝቢ ኤርትራ ተዓዊቱ፡ ኤርትራ
ልዑላዊት ሃገር ካብ ትኸውን ልዕሊ ርብዒ ዘመን ተቆጺሩ ኣሎ። ሎሚ ባሕቲ መስከረም ክንዝክር ከሎና
እምበኣር ነቲ ቅድሚ 56 ዓመታት ንበረኻ መሮር ክንወፍር ዝነበረ ዕላማ፡ ብመንጽር ኤርትራ ትሓልፎ ዘላ
ህልዉ ኩነታት ብምዝማድ’ዩ ዝኸውን።
እቲ ኣብ ባሕቲ መስከረም ዝተወልዐ ብረታዊ ተጋድሎ ርችት ናጽነት፡ ድሕሪ 30 ዓመታት ኣብ ሸትኡ
በጺሑ፡ ኤርትራ ካብ ባዕዳዊ መግዛእቲ ሓንሳብን ንሓዋሩን ሓራ ኮይና ኢያ። ኤርትራ ካብ ባዕዲ ሓራ
ዝኾነት ሃገር ድኣ ትኹን እምበር፡ ከም’ቲ ህዝቢ ኤርትራ ዝተተምነያን ንዓሰርተታት ዓመታት ዝደመየላን
ፍትሒ: ማዕርነት: ሰላም: ራህዋ: መሰልን ቅሳነትን ዝሰፈና ሃገር ክትከውን ኣይከኣለትን :: ብኣንጻሩ: እታ
ዝተመነናያን ኩቡር ዋጋ ዝኸፈልናላን ኤርትራ ብውሑዳት ቁንጮ ተጨውያ ናብ ሓንቲ ዓባይ ቤት
ማእሰርቲ ተቐይራ: ከም ህዝቢ ሰላም ተሓሪሙና፡ መሰልና ተገፊፉ፡ ክብርና ተደፊሩ ከም ደቂ ዛግራ
ንበታተንን ግዳያት ኣስካሕካሒ ግፍዕን ህልቂትን ንኸውን ኣሎና::
ኩነታት ህዝብናን መጻኢ ዕድል ሃገርናን ብግቡእ ምስ እንግምግም: ኤርትራ ከም ሃገር ክትቅጽልን
ከይትቕጽልን ኣብ ኣጠራጣሪ ደረጃ ወዲቓ ከም እትርከብ ክንግንዘብ ንኽእል:: ካብዚ ብምብጋስ: እቶም
ብኩነታት ህዝብናን ዕድል መጻኢናን እንግደስ ኤርትራውያን ዕጫ ብርሰት ምጽናትን ከይቀደመና ኣብ
ምድሓን ህዝብን ሃገርን ብኹሎም መዳያት ወፊርና ፍትሓዊ ቃልሲ ከነካይድን ኢደይ ኢድካ ክንበሃሃልን
ሕልናዊ ግዴታ ይድርኸና ኢዩ:: ዘለናዮ እዋን ከም ህዝቢ ገጢሙና ዘሎ ሓደጋ፡ ካልኦት ይግበርዎ፡ ወይ
እንታይ ገደሰኒ ዘይበሃለሉን ዘየላቡን ግዜ ኢዩ። እዚ እዋን ነፍሲ ወከፍ ኤርትራዊ ዜጋ ጉዳይ ሃገሩን መጻኢ
ዕድሉን ካብ ዝኸፍኤ ናብ ዝገደደ ይኸይድ ምህላው ተገንዚቡ፡ ሓላፍነት ዝስከመሉ፡ ኣብ ናይ ቃልሲ
መስመር ተሰሊፉ፡ ነዚ ህግደፍ ዝፈጠሮ ናይ ጸልማትን ዕንወትን እዋን፡ ናይ ኣፈርክቡ ሰዓት ግቡእ ምላሽ
ንሃብ ፡ ኣብ ሓደ ዕላማ ኣጽሊልና ኣንጻር ገባትን ኣጽናትን ቁንጮ ህግደፍ ብሓባር ንቃለሰሉ ግዜ ኢዩ::
እዚ እዋን. . . ስጡም ውደባ ፈጢርና: ናብ ባይታ ብምውራድ ናብ’ቲ ዝለዓለ ደረጃ ቃልሲ እንሰጋገረሉን
ውጽኢታዊ ስራሕ እነሰላስለሉ ግዜ ኢዩ:: እዚ እዋን. . . ነቲ ኣብ ዝባንና ዘሎ ሓደጋ ክንገጥም ዘብቅዑና
ፍትሓውያን ኣገባባትቃልሲ ክንጥቀም ዝቕስብ ግዜ ኢዩ።እዚ እዋን. . . ኣብ ሃገርናን ዞባናን መሰረታዊ
ፍታሕ ከምጽኡ ዝኽእሉ ምዕቡላት ኣተሓሳስባታት ሰኒቕና እንጉዓዘሉን ግዜ ኢዩ:: እዚ እዋን. . . ዘለዉና
ካልኣዊ ፍልልያት ኣልዒልናን ከም ካልኣይ ዛዕባ ሰሪዕና፡ ሓድሕድ ዘሎና ናይ ቃልሲ ጸጋታት ብሓደ
ጠሚርና፡ ኣብ መሰረታዊ መቆምያታት ሃገር ዝኾኑ ዕላማታት ሸኺልና፡ ኣብ ነንሕድና ክንተኣማመን ግዜ
ነጥፋኣሉ ዘይኮነስ፡ ህዝብን ሃገርን ንምድሓን እንወፍርሉ ሰዓት ኢዩ።
ስምረት ምንቅስቓስ ኤርትራውያን ንድሕነት ሃገር (ስምረት) ንህጹጽነት ምድሓን ህዝብናን ሃገርናን
ብቐዳማይ ደረጃ ዝሰርዕ: ነጸብራቕ ምስሊ ኤርትራ ዝኾነ ስሙርን ስጡምን ውደባታት ንምፍጣር ዝጽዕር:
ንወድዓዊ ኩነታት ዞባና ኣብ ግምት ዘእቱን: ፍትሕን ሰላምን ንምምጻእ ቀያሲ ተራ ሒዙ ዝጉዓዝ ዘሎ
መስመር ቃልሲ ኣነጺሩን ኣጽፊፉን ዝተበገሰ ምንቅስቓስ ኢዩ:: ካብ ሓምለ 2012 ኣትሒዙ መንእሰይ
ማእከል ዝገበረ ዓይነታዊ ውደባ ሃኒጹ፡ ኩነታት ኤርትራን ህዝባን ድቃስ ዝኸልኦም፡ ብህዝባዊ ፍቅሪ
ልቦም ዝነደዱ፡ ደቂ ህዝቢ ኣብ ጎድኑ ብምስላፍ፡ ካብ ግዜ ናብ ግዜ ወደባታቱ ኣብ መላእ ዓለም፡ ካብ
ሰሜን ኣመሪካ ክሳብ ኣፍሪቃ፡ ካብ ኣዉስትራልያ ክሳብ ማእከላይ ምብራቕን ኣብ ዉሽጢ ኤርትራን
ህላውነቱ ብምውሓስ ክቃለስ ዝጸንሐን ዘሎን ኢዩ። :
ቃልሲ ስምረት ቃልሲ ውጹዕ ህዝቢ ኤርትራ ኢዩ። ከምኡ ክንዲዝኾነ እቲ ርእሰ ቀዳማይ ዕላማ ስምረት፡
ነቲ ህዝቢ ኤርትራ ከም ዝተሓረሞ ግን ከኣ ትማሊ ዝተቃለሰሉ ዕላማታት፤ ህዝባዊ ሓርነት፡ ፍትሒ፡
ክብሪ፡ ዲሞክራሲ፡ ልዕሊና ሕጊ ኣብ ግብሪ ምውዓል ኢዩ። ቃልሲ ስምረት ልዕሊና ሓፋሽ ምውሓስ፡
ህዝቢ ኤርትራ መጻኢ ዕድሉ ባዕሉ ክውስን ምግባር ኢዩ። ራኢ ስምረት ካብ ጭቆናን፡ ድኽነትን፤
ባርነትን፡ ድንቁርናን ሓራ ዝወጸት ሃገር ምህናጽ ኢዩ። ቃልሲ ስምረት እምብኣር ነቲ ኣብ ባይታ ዘሎ
ህዝባዊ ሕቶ ከተግብርን ክፍጽምን ኢዩ:: ቃልሲ ስምረት ብህዝቢ ብሕርያ ህዝቢ ዝምረጽ፡ ንህዝቢ
ዘገልግል ስርዓት ህዝቢ ብህዝቢ ክትከል ኢዩ::
ብግፍዓዊ ምሕደራ ህግደፍ ከርተት ዝብል ዘሎ ህዝብና ጥራይ ዘይኮነ መብዛሕቶም ኣባላት ሓይልታት
ምክልኻል ኤርትራ እውን ብዝኸፍአ ኣተሓሕዛ ኣብ ኣርዑት ባርነትን ተስፋ ዘይብሉ መጻእን ተዋሒጦም
ከም ዝርከቡ ዝኾነ ዜጋ ዝፈልጦ ሓቂ ኢዩ። እዚ ህዝብን ሃገርን ንምድሓን ዝካየድ ዘሎ ቃልሲ
ስምረት :ነቲ ብግዲ ተዓስኪሩ ዘሎ ጭቁን መንእሰይ፡ ኣብ ማሕዩር ዘሎ መላእ ህዝቢ ካብ ባርነትን
ምልክትን ሓራ ንምውጻእ ኢዩ።: በዚ ኣጋጣሚ: ስምረት ነቶም ብግዱድ ዕስክርና ብዘይ ድሌቶ ኣብ
ኣርዑት ባርነት ተጸሚዶም ኣብ ደረት ዘይብሉ ዝርከቡ መንእሰያት፡ ኣብቲ ስምረት ተሰሊፉሉ ዘሎ ህዝባዊ
ዕላማ ክስለፉ፡ ነቲ ኣብ ዝባኖም ዘሎ ኣርዑት ባርነት ክሰብሩ፡ ናብ ደንበ ፍትሒ ብምጽንባር ኣካል ለውጢ
ንክኾኑ ስምረት መጸዋዕታኣ ተቕርብ::
ሰሚርካ ምቅላስ እንኮ ውሕስነት ናይ ዓወት ኢዩ ኢልና ስለ እንኣምንን ፖለቲካዊ ጠለባት ህዝብና
ንክማላእ ብቑዕ ስራሕ ክሰርሕ ዝኽእል ጥርኑፍ ሓይሊ ጥራይ ምዃኑ ስለ እንድራእን: ስምረት ነዚ
ክውንነት ኣብ ግብሪ ንምውዓል መዓልታዊ ተጸሚድሉ ዘሎ ዕዮ ኢዩ:: ስምረት ምስ ዕላማ ዝቃደውዎ
ውድባት ኣብ ሃናጺ ዘተ መሰረት ብምግባር፡ ናብ ሓደን ተመላላእን መስመር ከምጽእ ዝኽእል ሓሳባት
ተበግሶታት ክወስድ ድሕሪ ምጽናሕ፡ እቲ ዘተ ናብ ግብሪ ዝቅየረሉ ተበግሶታት ተጀሚሮም ኣለው፡
ባይታእውን ተስፋ ዝህቡ ዓበይቲ ስጉምትታት ተኸይዶም ከምዘለው በዚ ኣጋጣሚ ንህዝቢ ክንሕብር
ንፈቱ። ቃልሲ ስምረት ከም እምንቶ ተማላሊእካን ተደጋጊፍካን እምበር፡ ንደቐቕትን ናእሽቱን ፍልልያት
ዘተኩር ሓይሊ ኣይኮነን። የግዳስ ኣብ ምጽባብን ሓድሕድ ኣብ ምትእምማንን ምትብባዕን ኣትኲሩ
ዝስርሕ፡ እዋናዊ መድረኽ ዝሓቶ ኩነታት ክምልሽ ዝቃለስ፡ ህዝባውነት ዝሰረቱ ፖለቲካዊ ምንቅስቓስ
ኤርትራውያን ክሕይልን ክዕወትን ብቐጻሊ ዝሰርሕ ኣብ ወሳንነትት ሓፋሽ ዝኣምን ጥርናፈ ኢዩ::
ነባሪ ሰላምን ውሕስነት ዘለዎ ፖለቲካዊ ርግኣትን ኣብ ሃገርና ኤርትራ ጥራይ ዘይኮነ ኣብ ዞባና ውን
ምእንቲ ክረጋገጽ: ስምረት ክንዮ ውሽጣዊ ኩነታት ኤርትራ ዝጠመተ ራኢ ሒዙ: ኣብ ሞንጎ ጎረባብቲ
ህዝብታት ብቀንዱ፡ ኣብ መንጎ ህዝብታት ዓለም ምትሕግጋዝን ሰናይ ጉርብትናን ክምዕብል ዝሰርሕ
እውን ኢዩ:: ኣብ ርእሲ እቲ ፈላሊኻ ግዛእ ዝዓይነቱ ሜላታት ህግደፍ: ህዝቢ ኤርትራ ምስ ጎረባብቱ ጽልኢ
ክሓድሮን ብፍርሒ ተዋሒጡ ኣስፊሑ ንኸይርእን ንኸየገናዝብን ዝካየዱ ዘለዉ ዘመተታት ንምፍሻል፡ ኣብ
መንጎ ጎረባብቲ ህዝብታት ናይ ምክብባርን ናይ ስኒትን ወፍሪ ክገብር ጸኒሕን ኣሎን:: በዚ ከኣ ጸበብቲ
ኣተሓሳስባታት ተሳዒሮም: ንመጻኢት ኤርትራ ዘርብሕ ናይ ኣተሓሳስባ ለውጢ ምእንቲ ክመጽእ ኣብ
መንገዲ ውሑጅ ምጽራግ ከም ዘድልየና ክንገልጽ ንፈቱ:: ካልእ ምስ ኩሎም እቶም ምስ ዕላማታትና
ዝሰማምዑ ኤርትራውያንን ብኩነታትና ዝደናገጹን ወጻእተኛታትን ኣብ ርግኣት ዞባና ሓባራዊ ራኢ ዘለዎም
ሓይልታትን ሃገራትን ሓቢርካ ምስራሕ ብልሒ ደኣ እምበር ይውህና ከምዘይኮነ ተረዲእናን ከነረድእ
ተበጊስና ኣለና::
ማዕረ ማዕረ እቶም ንህዝብን ሰራዊትን ኤርትራ ኣብ ዳስ ስምረት ክስለፉ ንገብሮ ቀጻሊ ጻውዒት፡ ዕድመ
ህግደፍ ንምሕጻር እነካይዶም ቃልስታት: ብህግደፍ ዝተዘርኡን ዝተኾስኮሱን: ድሑራት ኣተሓሳስባታትን
ጽልእን ፍርሕን ፍልልይን ተሳዒሮም: ምዕብልትን ብልጽግትን ሓራ ኤርትራ ክሃንጽ ዝኽእል ሓድሽን
ገስጋስን ኣተሓሳስባ ዝሰነቐ መንእሰይ ምህናጽ ሓላፍነትና ምኻኑ ተገንዚብና ብቀጻሊ ንሰርሓሉ ዘሎና
ጉዳይ ኢዩ። ከመይሲ ምሉእ ዓወት ካብ ህግደፋዊ ኣተሓሳስባ ምፍታሕን ምብታኽን እውን ስለዝኾነ።
ብቐዳምነት ግን ንኹልና ኤርትራውያን ብንጹር ክበርህ ዘለዎ ህግደፍ እቲ እንኮ ጸላኢ ህዝቢ ኤርትራ
ኮይኑ ኣብ ኣተሓሳስባና ዓስኪሩ ክንዲ ንቕድሚት ንድሕሪት ዝጎተና ዘሎ ኣምር ጫካዊ ምሕደራ ምዃኑ
ኢዩ። ከም ስምረት እቲ ቀንዲ ክስዓርን ክድምሰስን ዘለዎ እቲ ህግደፋዊ ኣተሓሳስባን ገባቲን ኣጽናትን
ኣተሓሳስባ ምዃኑ ነስምረሉ።
እምብኣከስ ነዛ ክብርቲ መዓልቲ ጽንዓትን ተወፋይነትን ዝኾነት ባሕቲ መስከረም: ከም ኣባላት ስምረት
እንውፍየላ ህያብ እንተልዩ: ታሪኽ ወለዶታት ህዝቢ ኤርትራ ምሉእ ዓወት ምእንቲ ክረጋገጽ: ቃልስና
ኣሐይልና ንህግደፍ ኣብ ኩሉን ብኹሉን ፍትሓዊ መንገድታትን ክንገጥሞ ምዃና ቃል ምእታው ኢዩ።
ስምረት ህዝባዊ ቃልሲ ማእከል ስሕበቱ ጌሩ: ናይ ቃልሲ መስመሩ ኣነጺሩ፤ ኣብ ዝደልደለ ውደባ ረጊጹ:
እቲ ከም ህዝቢ ክንምልሾ ዘሎና ሕቶታት ብዝግባእ ክምልሽ፡ንህግደፍ ኣብ ኩሉን ብኹልን ክቃለሶ፡ ኣብ
መሬት ኤርትራ ሓቀኛ ሓርነትን ዲሞክራስን ክነግስ፡ ሕድሪ ጀጋኑ ሰማእታት ክፍጽም ተበጊሱ ኣሎ:: ኣብ
ቃልሲ ከኣ ይርከብ። እዚ ንቕሎ ናይ ኩልና ንቕሎ ስለ ዝኾነ: ብኣካል ክትቃለሱ ዝወሰንኩም
ክትጽምበሩና፡ ዘይከኣልኩም ከኣ ኩሉ ቃልሲ ዝሓቶ ኣበርክቶ ክትገብሩ ብስም እቲ ውጹዕ ህዝቢ ኤርትራ
ንጽውዕ።
ሓርነትና ናይ ግድን ኢዩ ! !
ኤርትራን ኤርትራውነትን ንዘልኣለም ክነብሩ ኢዮም ! !
ስምረት ምንቅስቓስ ኤርትራውያን ንድሕነት ሃገር
ባሕቲ መስከረም 2017
Short URL: http://english.farajat.net/?p=10828


text:
ዜና ፅሑፍ ወርሒ ጳጉሜ 2009
- Last Updated on 20 October 2017
- Hits: 91
01/13/2009
ካብ ጥቕሚ ወፃኢ ዝኮኑ ናውቲ ኤሌክትሪክስ ንምእላይ ዘክእል ረቂቅ መምርሒ ተግባራዊ ክኸውን እዩ፡፡
ሚኒስተር ሓለዋ ካባብን ኣግራብን ለውጢ ኩነታት ኣየርን ከምዝገለፆ ምስ ዕብየት ምጣነ ሃፍቲ ሃገርና ተኣሳሲሩ ምጥቃም ኤሌክትሪክን ኣቕሑ ኤሌክትሮኒክስን ሕብረተሰብ እናዓበየ ከምዝኾነ ሓቢሩ፡፡ ምስዚ ብዝተዛመደ ግልጋሎቶም ዘቋረፁ ናውቲ ኤሌክትሮኒክስን መጠን ክውስኽ ክኢሉ እዩ፡፡ በዚ ካብ ጥቕሚ ወፃኢ ዝኾነ ኤሌክትሮኒክስ ኣብ ልዕሊ ከባቢ ዝበፅሕ ብክለትን ዝለዓለ እዩ ዝበለ እቲ ሚኒስተር ሕብረተሰብ ድማ ኣብ ክንዲ ዘየገልግሉ ኣቕሑ ኤሌከትሮኒክስ ምውጋድ ኣብ ገዝኡ ከም ዘቕመጥ ብዝገበሮ መፅናዕቲ ከምዘረጋገፁ ሓቢሩ፡፡ ኣብዚ ሕዚ እዋን እቲ ሚኒስተር ግንዛበ ካብ ምዕባይ ጀሚሩ ምስ ዝምልከቶም ኣካላት ብሓባር ተዋዲዱ ንምስራሕ ዘኽእሉ ረቂቕ መምርሒ ተግባራዊ ክግበር እዩ፡፡ እዚ ሕጊ ካብ ምዕባይ ግንዛበን ምዝርጋሕ ሕግን ብዝዘለለ ቅፅዓት ዘስዕብ እንትኾን ክሳብ ሕዚ እቲ ስርዓት ንምዝርጋሕ ዘኽእል ኣወዳድባ ኣብቲ ሚኒስተር ከምዝተዘርግሓ ተገሊፁ፡፡ እቲ ሕጊ ፀዲቑ ኣብ ዝመፅእ ሓድሽ ዓመት እቲ ሓድሽ ስርዓት ናይ ምዝርጋሕ ስራሕቲ ክጅምር እዩ ተባሂሉ ኢሉ ፀብፃብ ኤፍቢሲ፡፡
ስርዓት ህንፀት ልምዓትን ዲሞክራስን ሃገርና ንምቅልጣፍ በቢ ብርኩ ዝርከቡ ኣብያተ ምኽሪ ክጠናኸሩ ከም ዝግባእ ኣፈ ጉባኤ ቤት ምኸሪ ተወከልቲ ህዝቢ ኣተሓሳሲቦም፡፡
ኣፈ ጉባኤ ኣባዱላ ገመዳ ነዚ ዝገለፁ ካብ ትማሊ ጀሚሩ ኣብ ከተማ ኣዳማ ይካየድ ኣብ ዘሎ ሓበራዊ መድረኽ ምኽክር ኣብያተ ምኽሪ ፌዴራል፣ ክልልን ምምሕዳር ከተማታትን እዩ፡፡ ውክልና ህዝቢ ዘለዎም ኣብያተ ምኽሪ ድልየት ዜጋታት ንምምላእ ዝንቀሳቐሱ ኣካላት ብምኻኖም በቢ እዋኑ ዓቕሞም ብምዕባይ ኣብ ውሽጢ ህንፀት ስርዓት ዲሞክራሲ ብፂሕቶም ክዋፅኡ ይግባእ ኢሎም፡፡ ንክልተ መዓልቲ ኣብ ዝተዳለወ ሓበራዊ ምኽክር መድረኽ ካብ ፌዴራልን ክልላትን ዝተወከሉ ኣፈ ጉባኤታትን ምክትል ኣፈ ጉባኤታትን ከምኡ እውን ኣከብቲ ቀወምቲ ኮሚቴን ይሳተፉ ኣለዉ፡፡ እቲ መድረኽ ኣብቲ ዝተዛዘመ በጀት ዓመት በቢ ኣብያተ ምኸሩ ዝተፈፀሙ ቀንዲ ቀንዲ ስራሕቲ ልውውጥ ተሞክሮታት ብምክያድ ፣ብቐፃሊ ኣብያተ ምኽርን ቀወምቲ ኮሚቴታትን ከምኡ እውን ሰናይ ምምሕዳር ኣብ ምጥንኻር ኣንፈት ከምዘቅምጥ ትፅቢት ይግበር ይብል ፀብፃብ ግልጋሎት ዜና ኢትዮጵያ፡፡
በዓል መዚ ኣታዊን ጉምርክን ክልል ኦሮሚያ ኣብ ዝተዛዘመ በጀት ዓመት ልዕሊ 10 ነጥቢ 4 ቢሊዮን ብር እቶት ከም ዝኣከበ ኣፍሊጡ፡፡
እቲ በዓል መዚ ኣብ ኣፈፃፀማ ስራሕ 2009 ኣብ ዘሳለጦ ገምጋም ኣብ ሓድሽ ዓመት በጀት 2010 ዝሓሸ ዕማም ንምፍፃም ዝሓንፀፀ ኮይኑ ካብቲ ኣብ 2009 ዓ/ም ብዝተኣከበ 10 ነጥቢ 4 ቢሊዮን ብር እቶት ካብ ዝተተሓዘ ትልሚ እቲ 88 ነጥቢ 3 ሚኢታዊ ከዕውት ምኽኣሉ ዳይሬክተር እቲ በዓል መዚ ኣይተ ኣሕመድ ቱላ ኣረዲኦም፡፡ ኣብቲ ክልል ዝነበረ ፀጥታ ግንዛበ ከፋሊ ግብሪ ከምቲ ዝድለ ዘይምቕያሩን ካልኦትን ብድሆታት 100 ሚኢታዊ ከይዕወት ካብ ዝገበርዎ ምዃኖም ዝሓበሩ ኣይተ ኣሕመድ ዕለታዊ ኣታዊኦም ግምታዊ ምስ ምካን ተኣሳሲሩ ዝነበረ 94 ሽሕን 508 ጥርዓናት ከፈልቲ ግብሪ ልዕሊ 86 ሽሕ ምላሽ ከም ዝተዋሃቦም ኣብሪሆም፡፡ እቲ ክልል ኣብዚ ሓድሽ ዓመት በጀት ካብ ምምሕዳር ከተማታት ካብ ግብርን ቀረፅን ልዕሊ 13 ቢሊዮን ብር ንምእካብ ትልሚ ከም ዝሓዘ ግልጋሎት ዜና ኢትዮጵያ ሓቢሩ፡፡
ውፅኢት ኣብ 2009 ዓ/ም ሃገር ለኸ ፈተና መእተዊ መሰናድኦ ዝወሰዱ ተምሃሮ ሎመዓንቲ ዕላዊ ኾይኑ ኢሉ ኤጀንሲ ሃገር ለኸ ምዘናን ፈተናን ትምህርቲ ፡፡
ተፈተንቲ ውፅኢቶም ኣብ ድሕረ ገፅ እቲ ኤጀንሲ http// www.neaea.Gov.et/grade 10 /home/ student መለለይ ቁፅሮም ብምእታው ክሪኡ ይካኣል ኢሉ፡፡ ሎም ዘበን 1 ሚሊዮን 240 ሽሕ 985 ተምሃሮ ፈተና ምውሳዶም እቲ ኤጀንሲ ገሊፁ ይብል ፀብፃብ ኤፍቢሲ፡፡
ዓለም ለኸ ምትሕብብር ኤጀንሲ ኮርያ /ኮይካ/ ኣብ ክልል ኦሮሚያ ኣብ ህፃናትን ኣዴታትን ዝሰርሕ ፕሮጀክት ዕላዊ ገይሩ፡፡
ብኣርባዕተ ሚሊዮን ዶላር ወፃኢ ዝሳለጥ እቲ ፕሮጀክት ኣብ ክልል ኦሮሚያ ዞባ ኣርሲ ኣብ ኣርባዕተ ከባብታት ዝትግበር እዩ ተባሂሉ፡፡ እቲ ኤጀንሲ ናብ ግልጋሎት ዜና ኢትዮጵያ ኣብ ዝለኣኮ መግለፂ ከም ዝሓበሮ እቲ ፕሮጀክት ኣብ ግልጋሎት ጥዕና ህፃናትን ኣዴታትን ዝስትውዕሉ ፀገማት ንምፍታሕ ዝሰርሕ አዩ፡፡ ኣብ ኢትዮጵያ ዳይሬክተር እቲ ኤጀንሲ ዶህ ያንግ ኣህ እቲ ፕሮጀክት ጥዕና ህፃናትን ኣዴታትን ኣብ ምምሕያሽ ኣስተዋፅኦ ከምዝገብር ተዛሪቦም፡፡ እቲ ፕሮጀክት ዝሓዞም ትልምታት ክውን ንምግባር ማሕበረሰብ እቲ ከባቢን ካልኦት ኣካላት ሰብ ብፅሒት ትሕብብር ፀዊዖም፡፡ ሓላፊ ጥዕና ክልል ኦሮሚያ ዶክተር ደረጀ ዱጉማ ብወገኖም እቲ ፕሮጀክት ግልጋሎት ጥዕና እቲ ክልል ኣብ ምጉልባት ብፅሒት ዕዙዝ እዩ ኢሎም፡፡ እቲ ፕሮጀክት ጉድ በርስ ኢትዮጵያን ፖዝ ፋይንደር ምስ ዝተበሃለ ትካላት ሓገዝ ብምትሕብባር እዩ ተግባራዊ ዝኸውን ተባሂሉ ይብል ፀብፃብ ኤፍቢሲ፡፡
ኣብዚ ሎሚ ዓመት ክረምታዊ ሰናይ ተግባር ስራሕቲ መናእሰይ ልዕሊ 1 ቢሊዮን ብር ግምት ዘለዎም ስራሕቲ ተዓሚሙ፡፡
ኣብ ክረምታዊ ስራሕቲ ሰናይ ተግባር መናእሰይ ልዕሊ 12 ነጥቢ 1 ሚሊዮን ከምዝተሳለጠ ተገሊፁ፡፡ ኣብ ሎሚ ዕለት መዕፀዊ ክረምታዊ ሰናይ ተግባር ስራሕቲ መናእሰይ 2009 ዓ/ም ምኽንያት ብምግባር ኣብ ከተማ ኣዳማ መርሃ ግብሪ ሽልማት ኣፍልጦ ተሳሊጡ፡፡ ኣብቲ መዕፀዊ መርሃ ግብሪ ኣፈ ጉባኤ ተወከልቲ ህዝቢ ኣባዱላ ገመዳን ሚኒስተር መናእሰይን ስፖርትን ኣይተ ርስቱ ይርዳው ሓዊሱ ሓለፍቲ ቢሮ ጉዳይ መናእሰይን ስፖርትን ኩለን ክልላትን ምምሕዳር ከተማን ተረኺቦም እዮም፡፡ ኣፈ ጉባኤ ተወከልቲ ህዝቢ ኣባዱላ ገመዳ ኣብ ዘሕለፍዎ መልእክቲ እቲ ስራሕ ሰናይ ተግባር መናእሰይን ኣብታ ሃገር ህንፀት ገፅታ ኣወንታዊ ብፅሒት እናተዋፅኣ ምዃኑ ገሊፆምይብል ፀብፃብ ግልጋሎት ዜና ኢትዮጵያ፡፡
ኣብ ክልል ኢትዮሶማሌ ኣብ ዘፈራት መንገድን ማይን ዝተሰርሑ ስራሕቲ ሕብረተሰብ ተረባሒ ገይሮም ተባሂሉ፡፡
ኣብ ክልል ሶማሌ ኢትዮጵያ ኣብ ዝሓለፉ ዓመታት ኣብ ማይ ኣቅርቦትን መንገዲ ዘፈራትን ዝተሰርሑ ስራሕቲ ሕብረተሰብ ተረባሕቲ ዝገበሩ ምኻኖም ርኢቶኦም ንግልጋሎት ዜና ኢትዮጵያ ዝሃቡ ነበርቲ ገሊፆም፡፡ ቅድሚ 10 ዓመት ሽፋን ኣቅርቦት ንፁህ ዝስተ ማይ ከተማታት ብማእኸላይ 18 ሚኢታዊ ከምዝነበረ ዝገለፁ ሓላፊ ቢሮ ማይ ሃፍቲ ልምዓትን እታ ክልል ኣይተ ኣቦዲሓም ኣሕመድ ኣብዚ እዋን ናብ 64 ነጥቢ 5 ሚኢታዊ ክዓቢ ከምዝተገበረ ገሊፆም ከም ፀብፃብ ግልጋሎት ዜና ኢትዮጵያ፡፡


text:
ደብረ ምጥማቅ ( 1ይ ክፋል)
በስመኣብ ወወልድ ወመንፈስ ቅዱስ ኣሃዱ ኣምላኽ ኣሜን
ብዕለት 21 ግንቦት ደብረ ምጥማቅ እና ተባህለ ዝብዓል ዓቢ በዓል ሓደ ካብተን 33 ናይ ኣዴና ቅድስት ድንግል ማርያም በዓላት እዩ።
ቅድስት ድንግል ማርያም ንኣምላኽና ኢየሱስ ክርስቶስ ድሕሪ ምውላዳ፡ ነዚ ዜና እዚ ዝሰምዐ ሄሮድስ ብቕንኣት ተበጊሱ ክቐትሎ ደለየ። ምስ’ቲ ሓላዊኣ ዝነበረ ኣረጋዊ ዮሴፍን ሰሎሜን ድማ ንጎይታ ሓዚላ ነቲ መሪር ናይ ምድረ በዳ ስደት ሓደ ኢላ ተተሓዘቶ። ብብዙሕ ድኻምን ጥሜትን ከኣ ምድሪ ግብጺ በጽሐት። ኣብዚ ግዜ እዚ እዩ እምበኣር ኣምላኽና ኢየሱስ ክርስቶስ ኣብቲ ዘዕረፍሉ ቦታ ብእግሩ ከም ህጻን ዘወር እና በለ ከሎ ብእግሩ ረጊጹ ኣሰር ኣጻብዕቱ ኣብቲ እምኒ ከም ዝተረፍ ገበረ።
ቀጺሉ ንኣደና ቅድስት ድንግል ማርያም “ብስምኪ ኣብዚ ቦታ እዚ ዓብይ ቤተ ክርስቲያን ክሕነጽ እዩ ስሙ ከኣ ደብረ ምጥማቅ ተባሂሉ ክጽዋዕ እዩ” ክብል ተዛረባ ። እዚ ኣምላኻዊ ቃል እዚ ከኣ ኣብ ሰዓቱን ኣብ ግዚኡን ተፈጸመ። ብስም ቅድስት ድንግል ማርያም ዓቢይ ቤተ ክርስቲያን ተሰርሑ፡ከምቲ ኣቐዲሙ ጎይታ ዝበሎ ከኣ “ደብረ ምጥማቅ” ተባሂሉ ተጸውዐ። ብዙሓት መናንያን ዝቕመጥሉ ቦታ ኮነ። እንተ ኾነ ምድሪ ግብጺ ከምቲ ንግንዘቦ ምድረ በዳ ስለ ዝኾነ ንዕለታዊ ናብራን ንንግደት ናይ’ቲ ቤተ ክርስቲያን ዝኸውን እኹል ቀረብ ማይ ኣይነበሮምን። በዚ ምኽንያት ከኣ ብዝያዳ ኣብ ግዜ ዓመታዊ በዓል ኣቦታት ናይቲ ገዳም ኣዝዮም ይሽገሩ ነበሩ፡ እንተኾነ ቅድስት ድንግል ማርያም ምስኣቶም ስለ ዝነበረት ንዓኣ እናለመኑ ብዙሕ ትእምርትን ተኣምራትን ትግብረሎም ነበረት ኣብ ቅድሚ በጻሕቲ ናይ’ቲ በዓል’ውን ዝጎድሎም ኮነ ዘሽግሮም ኣይነበረን።
ኩሉ ግዜ ኣብቲ ክብሪ በዓል ከኣ ብዝያዳ ኣመንትን ዘይኣመንትን ኣብ ዝተኣከብሉ ግዜ ቅድስ ድንግል ማርያም ብቕዱሳን መላእክት ተዓጂባ ትግለጸሎም ነበረት። እቶም ብዙሕ ጉዕዞን ኣድካሚ ምድረበዳን ሰጊሮም ኣብቲ ቅዱስ ቦታ ዝተረኽቡ ሰባት ድማ በቲ ቅድስት ድንግል ማርያም እትገብሮ ዝነበረት ተኣምራት ንእግዚኣብሔር እናኣመስገኑ ሓሳባት ልቦም ለሚኖም ናብ ወዳ ክተብጽሓሎም ተማሕጺኖማ ይኸዱ ነበሩ። ጸግዒ ድኹማት ዝኾነት ቅድስት ድንግል ማርያም ከኣ ብዝተዋህባ ጸጋን ሞጎስን ኣብ ቅድሚ ወዳ ቀሪባ ሓሳባቶምን ጸሎትምን ትፍጽመሎም ነበረት። ሎሚ’ ውን ጸጋኣ ኣሚና ምስ እንልምና ንኹሎም ቅዱሳን ምሕረት ካብ ወዳ ከም ዝለኣኸትሎም ንዓና እውን ኣብዚ ክፉእን ዓላዊ ወለዶን ዝለመናዮ ክተውህበና፡ ኣብ እምነትና መታን ክትጸንዕ ብበረኸት ብረድኤት ክትሕልወና እያ። እንተኾነ ከምቶም ብጎቦ ልቦም ዝልምኑ ዘይኮነስ ብእምነት፡ብዘይምጥርጣር ክኸውን ይግባእ።
ጸሎታን በረኸታን፡ ጣዕማን ኣማላድነታን ምስ ቅዱሳን ከም ዝነበረ ሎሚ እውን ምሳና ይኹን። ኣሜን።
ደብረ ምጥማቅ እምበኣር ብፍቓድ ኣምላኽ ዝተመስረተት ብዙሕ ድንቂ ስራሕን ተኣምራትን እና ተገብረላ እትነብር ቅድስት ቦታ እያ። ዝያዳ ኩሉ ከኣ እታ ጎይታናን መድሓኒና ኣምላኽናን ኢየሱስ ክርስቶስ ንዓና ንምድሕን ሰብ ኮይኑ ኣብ ዝመጻሉ ግዜ ከም ሰብነቱ ብእግሩ ረጊጹ ከም ኣምላኽነቱ ከኣ ናይ ኣጻብዕቱ ኣሰር ከም ዝወጽእን ንምስክርነት ከም ዝተርፍን ዝገበራ ተኣምራታዊት እምኒ ዝለዓለ ታሪኽን ቦታን ሒዛ ትርከብ።
ከም ኩለን ገደማትን ኣብያተክርስቲያናትን ናይ ኦርቶዶክሳዊት ተዋህዶ ሃይማኖት፡ እዛ ቅድስት ገዳም እውን ብዓላውያን ብዙሕ ግዜ ዕንወት ወሪድዋን ፈሪሳን እያ። እንተኾነ ናይ ኩሉ ገዛኢ ዝኾነ ኣምላኽ ብሓይሊ ጥበቡ ንቅዱሳን ሰባት ኣለዓዒሉ ካብቲ ዝዓነወቶን ዝፈረሰቶን ኣተንሲኡ ከም እትህነጽ ገይርዋ እዩ። እዚ ክቡር ዕለት እዚ ካብ 21 ግንቦት ክሳዕ 25 ግንቦት ኣብዛ ቅድስት ቦታ ምእመናን ብኽብሪ ናይ ቅድስት ድንግል ማርያም በዓል የብዕሉ።
ናብ ሃገርና ኤርትራን እንተ መጺእና እውን ካብዚ ብዘይፍለ ሓደን ዝተመሳሰለን ታሪኽ ኢና ንረክብ። ንሱ ከኣ እንሆ ኣብዛ ሎሚ ደብረሲና ተባሂላ እትጽዋዕ ዘላ ቅድስት ስፍራ ዝተፈጸመ ናይ ኣምላኽና እግዚኣብሔር ንናይ ድንግል ማርያም ክብሪ ዝተገልጸሉን እዩ።
እግዚኣብሔር ኣምላኽና ናይ ኣደና ቅድስት ድንግል ማርያም ፍቕራን ጣዕማን ንዘልኣለም ምሳና ክኸውን ቅዱስ ፍቓዱ ይኹን። ኣሜን!!!!!
ወስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን፡


text:
ኣብዚ መርማሪ ኮሚሽን ባይቶ ሰብኣዊ መሰላት ውዱብ ሕቡራት ሃገራት ናይ መወዳእታ ጸብጻቡ ከቕርብ ዝቀራረበሉ ዘሎ እዋን፡ ምልካዊ ስርዓት ህግደፍ፡ ብኹሉ ዝኽእሎ ዘበለ ኣገባብ ምትላል ጸቕጥን ምፍርራሕ ከይተረፈ፡ ካብቲ ብሰንኪ ግዕዙይ ምሕደርኡ ካብ ቤተ-ንብረቱ ተመዛቢሉ ኣብ ፈቐድኡ ሃገራት ተበታቲኑ ዝሳቐ ዘሎ ኤርትራዊ ስደተኛ፡ በስገዳድ ሓቂ ብምጉዕጻጽ ኣብ ኤርትራ ሰብኣዊ ግህሰት ከምዘየለ ዝምስክር፡ ናይ ኣስገዳድ ፌርማታት ብምእካብ ንውጽኢት መጽናዕቲ መርማሪት ኮሚሽን ውድብ ሕቡራት ሃገራት ክዓጽፍ ናይ ዓቕሊ ጽበት ፈተነታት የካይድ ከምዘሎ በቲ ኣብ ዝተፈላለ እዋን ናብ ቃልዕ ዝወጽአ ሰነዳቱ ተረጋጊጹ ኣሎ።
ሕጂ እውን እዚ ስርዓት’ዚ፡ ካብ ኩሎም እቶም ኣገልግሎቱ ዝጽበዩ ኣብ ማእከላይ ምብራቕን ሃገራት ኣፍሪቃን ዝርከቡ ኤርትራውያን ስደተኛታትን፡ ካብቶም እንተስ ኣሚኖም እንተስ ተገዲዶም ዝድግፉዎ ዜጋታትን፡ ናይ ክሕደት ፌርማታት ንምእካብ ብሓያል ውዳበ ኣብ ጽዑቕ ወፈራ ተጸሚዱ ይርከብ።
ኣብ ዝሓለፈ መዓልታት ካብ ሚኒስትሪ ወጻኢ ጉዳያት፡ ናብ ኩለን ፍሉይ ዕማም እተዋህበን ኣካላትን ጠቕላሊ ቆንስላት ኣብያተ ጽሕፈት ኤምባሲታቱን፡ ንጸብጻብ መርማሪ ኮሚሺን ውዱብ ሕቡራት ዝዝልል ፐቲሺን ክጸሓፍን ሰላማዊ ሰልፍታት ክውደብን ጥብቂ መምርሒ ኣመሓላሊፉ ኣሎ።
እቲ “ዓለም-ለኸ ኤርትራዊ መኸተ ንፍትሒ!” ኣበጊሱዎ ተባሂሉ፡ ናብ ኩለን ውዳበታት “ኣሉ-ቐጣን!” እተላእከ ጽሑፍ፡ ነፍሲ ወከፍ ውዳበ ኣሉ-ቐጣን፡ ብኹሉ እትኽእሎ ዘበለ ኣገባብ፡ እታ ብባይቶ ሰብኣዊ መሰላት ውዱብ ሕቡራት ሃገራት እትመዘዘት መርማሪት ኮሚሽን፡ ኣብ ኤርትራ፡ ኪኖ ግህሰት ሰብኣዊ መሰላት፡ ገበናት ኣንጻር ሰብኣውነት ተፈጺሙ ኸይከውን ንእትገብሮ ዘላ መጽናዕትን ምጽራይን ዝብርዝ ፡ ብዙሕ ቁጽሪ ፐቲሺን ክሕደት ክዳሎን ሰላማዊ ሰልፍታት ክውደብን ኣዚዙ ኣሎ።
ኣብ ርእሲኡ፡ ኣብ ስደት ዝነብሩ ኣባላት ህግደፍ፡ ልዕሊ ዓቕሞም ዝኾነ ጸገማት እንተዘየጋጢሙዎም፡ ብሩራዊ ኢዮቤልዩ ናጽነት ንምኽባር ናብ ኤርትራ ብምጋሽ፡ ነቲ ” ብማሕበረ ሰብ ዓለም፡ ብኣመሪካን ሃገራት ምዕራብን ኣብ ኤርትራ ብምስጢር ተጻብኦ ተኣዊጁና ኣሎ።” ንዝብሎ፡ ካብ ሓቂ ዝረሓቐ፡ ንውጹዕ ህዝቢ ንምዱንቋርን ንምድንጋርን ዝተፈብረኸ ፈጠራ፡ ንምምካት ያኢ፡ ክጣበቑን ዕጠቑን መልእኽቲ ሰዲዱ ኣሎ።
ብሕጽር ዝበለ፡ እቲ ፐቲሺን ዝእከበሉን ሰላማዊ ሰልፊ ዝውደቡሉን ቅጥዕን ዕለትን ኣሰንዩ ናብ ኩለን ውዳበታቱ ኣሉ-ቐጣን ዝተላእከ መምርሒ፡
- ኣብ ኤርትራ ዝኾነ ይኹን ግፍዒ ክፍጸም ኣይረኣኹን፤ ኣብ ርእሰይ እውን ምንም ግፍዒ ኣይተፈጸመን።
- ናብ ኤርትራ ገይሸ ክምለስ ኮነ ዋኒነንይ ከካይድ እተባባዕን እድገፍን እምበር ዝኾነ ይኹን ዕንቅፋት ኣየጋጥመን’ዩ።
- እቲ ኣብ ወጻኢ ሃገር ኮይነ ዝኸፍሎ 2% ግብሪ እውን፡ ንሃገረይን ህዝበይን ክድግፍ ብወለንታይ ዝገብሮ ኣበርክቶ እምበር ተገዲደ ዝኸፍሎ ኣይኮነን።
- ኣብ ኤርትራ ነብሲ ወከፊ ዜጋ ምስ መንግስትን ግንባርን ተሳንዩ፡ ቀሲኑ፡ ንሓድሕዱ እናተመላልአ እዩ ዝነብር፤
- ኩሉ ኣብ ኤርትራ ዝፍጸም ልምዓታዊ መደብ ከኣ፡ ህዝቢ፡ ከም ናቱ ርእዩ ብልዑል ንቕሓት፡ ብጉልበቱን ንዋቱን ክእለቱን እዩ ዝሳተፎ፤
- ኣብ ኤርትራ፡ ይዕበ ይንኣስ፡ ግህሰት እንተጋጢሙ፡ መንግስቲ ንገሃስቲ መሰል ህዝቢ ኣብ ሕጊ ብምቕራብ ሕጊ ዝበየነሎም ውሳነ ከምዘተግብር፤
- ኣነ ባዕለይ ኮንኩ፡ ምሳይ ኣብ ሃገራዊ ኣገልግሎት እተሳተፉ መዛኖይ፡ ሃገርን ህዝብን ንምግልጋል ብድላይናን ብፍታውናን ከምዘገልገልና፡ ካብ ሃገር ዘውጽኣና ምኽንያት ከኣ ናይ መንብሮ ጸገምን ድኽነትን እምበር ጽልኣት መንግስትን ሃገርን ከምዘይኮነ፡ ስለዝኾነ፡ መርማሪት ኮምሽን ሕቡራት ሃገራት ኣብ ግህሰት ሰብኣዊ መሰላት ኣብ ኤርትራ፡ ክሳብ ሕጂ ዘቕረቦ ጸብጻብ ግጉይን ካብ ሓቂ ዝረሓቐ ብምዃኑ እኹኑኖን እቃወሞን ኣለኹ።” ዝብል ንኪኸውን መምርሒ ዘርጊሑ ይሰርሕ ኣሎ።
ብተወሳኺ ስርዓት ህግደፍ፡ በቲ ዓሚ ሰነ፡ ንመርማሪ ኮሚሽን ውዱብ ሕቡራት ሃገራት ክድግፍ ናብ ጀነቫ ዝፈሰሰ ብዝሒ ደላይ ፍትሒ ተቓላሳይ ስለዝሰምበደ፡ ነቲ ለብዘበን ዝካየድ ሰላማዊ ሰልፊ ደገፍትን ተቓወምትን፡ ከም ናይ ሞትን ሕየትን መኸተ ወሲዱ፡ ይከኣል እዩ ብዝበሃል ኣወዳድባ፡ ልዑል መጠን ፌርማታት ክሕደትን ልዑል ቁጽሪ ተሳተፍቲ ሰላማዊ ሰልፊ ብምውዳብ ክዕብልሎ ብዝለዓለ ውዳበ ይሰርሕ ኣሎ።
ኣብ ርእሲዚ፡ ደለይቲ ፍትሒ ተቓለስቲ፡ ከምቲ ዓሚ ዝገብሩዎ ካበየ-ከተማታት ኤውሮጳ፡ ካብ ርሑቕን ቀረባን ተኣኻኺቦም ውዕዉዕ ሰላማዊ ሰልፊ ብምክያድ ሸቶም ከይወቕዑ፡ ኣብ ፈቐዶ ፓልቶካትን፡ ብታሕቲ ታሕትን፡ ኣብዚ እዋን እዚ ቀዳምነት ክሕዝ ዘይግበኦ፡ ስርዓተ ምልኪ ቀደም ኣብ መስርሕ ብረታዊ ቃልስን፡ ሕጂ፡ ኣብ 25 ዓመታት ናጽነት ግዝኣቱን ባዕሉ ብዝፈጸሞ ገበናት፡ ንደለይቲ ፍትሒ ብሕሉፍ ታሪኽ ፈላልልዩን ዘራሪጉን፡ ውዳበታቶም ንምድኻም ክሳብ መጨረሽታ ከም ፍሉይ ታርጌቱ ወሲዱ ብዝለዓለ ኣገባብ ክሰርሓሉ ከምዘንቀደ ካብ ውሻጠኡ ዝወጽአ ሓበሬታ ኣቃሊዑዎ ኣሎ።
እቲ፡ ነብሲ ወከፍ ዜጋ፡ ነቲ ናይ ክሕደት ፎርም ወሲዱ፡ ንስድራ-ቤቱ፡ መቕርቡ፡ አዕሩኽቱ፡ መሳርሕቱ፡ብምዕዳልን ነቶ ፎርም ክመልኡዎ ዝኣዘዘ ዘዋሪ መልእኽቲ፡ ኣብ ወጻኢ ካብ ዝነብሩ ዜጋታት እንተወሓደ ክሳብ ፍርቂ ሚልዮን ዝኸውን ምስክርነት ኣሉ-ቐጣን ክእክብን፡ ለብዘበን ኣብ ጄነቭ ንዝካየደ ሰላማዊ ሰልፊ ደለይቲ ፍትሒ ንምቑጻይን ንምድኻምን ” ዓለም-ለኸ ኤርትራዊ መኸተ ንፍትሒ!” ብዝሰመዮ ውዳበ ኣሉ-ቐጣን ብልዑል ውዳበ ይሰርሕ ኣሎ።ስለዝኾነ ደለይቲ ፍትሒ ተቓለስቲ፡ ነዚ ሃብቲ ሃገር ገቢቱ፡ ኩሉ ዓይነት መሳለጥያን፡ ገንዘብን መጓዓዝያን መፈራርሕን ዝወነነ ስርዓት ህግደፍ ንምግጣምን ኣብ ቅድሚ ሕብረተሰብ ዓለም ንምቅላዕን፡ ኩሉ ጎድናዊ ፍልልያቱ ኣወንዚፉ፡ ዓቕምታቱ ኣወሃሂዱ እቲ ዓሚ ሰነ ኣብ ጄነቫ ብምትእኽኻብ፡ ንማሕበረ-ሰብ ዓለም፡ ንስርዓት ህግደፍ ክንድኡ ዝኣክል ዝቃወሞ ሓይሊ ከምዘሎ ብምርኣይ ንደገፍቲ ስርዓት ህግደፍን ነቲ ህዝብን ሃገርን ዘባድም ዘሎ ስርዓት ብምድጋፎም ዓገብ ብምባል ምስ ሕልናኦም ክመኽሩ ከምዘለዎም ዝገበረ ናይ ለውጢ ሓይሊ ለብዘበን ሰነ ኣብ ዝገብሮ ሰላማዊ ሰልፊ እውን፡ ” በትሪ ሓቂ ሽሕ እንተቐጠነት ከምዘይትስበር!” ንማሕበረ-ሰብ ዓለምን ነቲ ድምጹ ተዓቢሱ ዘሎ ህዝቢ ኤርትራን ከበስር ብልዑል ውዳበ ንክነጣጠፍ በዚ ኣጋጣሚ ክዘኻኸር ይግባእ።


text:
ICERAS
ICERAS focuses on facilitating asylum seekers and refugees internationally
ናብ ኢትዮጵያ ካብ ዝሰግሩ ዘለዉ ኤርትራውያን ስደተኛታት እቶም 39 ሚእታዊት ቆልዑ ምዃኖም ተገሊጹ
ናብ ኢትዮጵያ ካብ ዝሰግሩ ዘለዉ ኤርትራውያን ስደተኛታት እቶም 39 ሚእታዊት ቆልዑ ምዃኖም ተገሊጹ
Radio Erena: 16 March 2017
ኣብ ኢትዮጵያ፣ ክልል ትግራይ፣ ኣብ ምዕራብ ሽረ ኣብ ዝርከብ፣ ማእከል ምጽራይ ስደተኛታት እንዳባጉና፣ ካብ ዝምዝገቡ ዘለዉ ኣሽሓት ኤርትራውያን ስደተኛታት እቶም 39 ሚእታዊት ትሕቲ ዕድመ ቆልዑ ምዃኖም ተገሊጹ።
እቶም 14 ሚእታዊት ካብዚኣቶም ከኣ ብዘይኣላዊ ዶብ ዝሰገሩ’ዮም ክብል ጸብጻብ ላዕለዋይ ኮሚሽን ስደተኛታት ሕቡራት ሃገራት (UNHCR) የመልክት።
መብዛሕቶም እዞም ብዘይኣላዩ ዝመጹ ትሕቲ ዕድመ ቆልዑ፣ ምስ ስድራቤታቶም ወይ ኣለይቶም ዝራኸብሉ መንገዲታት ክሳብ ዝናደ፣ ናብ መዓስከራት ከይተላእኩ ኣብ እንዳባጉና ከምዝተሓዙ’ዩ ዝፍለጥ።
ገሊኦም ካብቶም ቆልዑ’ውን ንነዊሕ ግዜ ኣብቲ ማእከል መጻረዩ ስደተኛታት ከምዘለው፣ ኣህጉራዊ ማሕበር ስደተኛታት IOM ብወገኑ የተሓሳስብ።
ኣብ ዝሓለፈ ዓመተ 2016፣ ልዕሊ 2700 ኤርትራውያን ቆልዑ፣ ማእከላይ ባሕሪ ሰጊሮም ኢጣልያ ከምዝኣተዉ ላዕለዋይ ኮሚሽን ስደተኛታት ሕቡራት ሃገራት UNHCR ምሕባሩ ይዝከር።
እዚ ከምዚ’ሉ እንከሎ፣ ዋሕዚ ኤርትራውያን ስደተኛታት ናብ ኢትዮጵያ ገኒንሉ ኣብ ዘሎ እዋን፣ ነቶም ኤርትራውያን ካብ መእከቢ ስደተኛታት እንዳባጉና ናብ መዓስከራት ንምብጽሖም ኣህጉራዊ ማሕበር ስደተኛታት (IOM)፣ ሓድሽ ናይ መጓዕዝያ ኣገልግሎት ከምዝጀመረ ኣፍሊጡ።
እቲ ኣህጉራዊ ትካል፣ ጀሚርዎ ዘሎ ኤርትራውያን ስደተኛታት ካብን ናብን ናይ ምብጽጻሕ ኣገልግሎት፣ ንዝተወጽዑን ህጹጽ ሓገዝ ንዘልድልዮም ቀዳምነት ዝሃበ ምዃኑ ብ14 መጋቢት ኣብ ዘውጽኦ መግለጺ የነጽር።
IOM ኣብ መግለጺኡ፣ ኣብ መጀመርያ ወርሒ ናይ 2017 ልዕሊ 4500 ኤርትራውያን ስደተኛታት ዶብ ሰጊሮም ናብ ኢትዮጵያ ከምዝኣተዉ ብምዝኽኻር፣ ሓደስቲ ስደተኛታት ኣብ ዝተኣኻኸብሉ እንዳባጕና ካብ ዓቕሙ ንላዕሊ ስደተኛታት የእንጊዱ ከምዘሎ የመልክት።
ኣብ ማእከል ምጽራይ ስደተኛታት እንዳባጉና፣ ኣብ ሓደ እዋን ኣስታት ሓደ ሽሕ ኤርትራውያን ስደተኛታት ከምዝእከቡ ብምምልካት ከኣ ብዝቀልጠፈ ናብቲ ዝተመደብሉ መዓስከራት ንምብጽጽሖም ነቲ ናይ መጓዓዝያ ኣገልግሎታት ከምዝጀመሮ ይጠቕስ።
ዛጊት ልዕሊ 897 ኤርትራውያን ስደተኛታት ናብ መዓስከራት ሕጻጽ፣ ዓዲ ሓሩሽ፣ ማይ ዓይኒን ሽመልባን ከምዘመላለሰ’ውን ይሕብር።
source http://erena.org
Leave a Reply
You must be logged in to post a comment.


text:
ዋና መምረፂ
ሓገዝቲ ሰነዳት
ሕትመታት
ክለባት ግብሪ ንልምዓት ኣብያተ ትምህርቲ ተጠናኪረን ክከዳ ከም ዘለወን ቢሮ ትምህርቲ ኣፍሊጡ፡፡
ቢሮ ት/ቲ ክልል ትግራይ ዳይሬክቶሬት ትግበራን ስርዓት ትምህርቲ ብዝተፀሓፈ ደብዳቤ መሰረት ኩለን ኣብያተ ትምህርቲ ትግራይ ክለብ ግብሪ ንልምዓት ኣብ ትሕቲ ስነ-ዜጋን ስነ- ምግባርን ኣጠናኪረን ንክሰርሓ ክምዘለወን ካብ ጥቅምቲ 22/2010 ዓ/ም ጀሚረን ንክንቀሳቐሳ ብደብዳቤ ኣፍለጡ፡፡
ኣብ በዓል መዚ ልምዓት እቶት ክልል ትግራይ ወናኒ ኣውራ ከይዲ ስራሕ ትምህርትን ስልጠናን ኣይተ በላይ ገ/ወልድ ከም ዝገለፅዎ በዓል መዚ ልምዓት እቶት ክልል ትግራይ ምስ ቤሮ ት/ቲ ብዝገበሮ ምርድዳእ ተማሃሮ ኣብ ዕብየት ፍቅሪ ሃገር ዓብይ እጃም ኣሎዎም፡፡ ተማሃሮ ንባዕሎም እናተሃነፁ ወለዶምን ከባቢኦም ረብሓ ግብሪ ኣናምሀሩ ልምዓት ሃጎሮም ዘዕብይሉ ክለብ ግብሪ ንልምዓት ተጠናኪሩ ክቕፅል ከም ዘሎዎ ድሕሪ ምግላፆም ኣይተ በላይ ገ/ወልድ ኣብ ስራሕ ንዘይፀነሓ ክለባት ድሕሪ እዚ ደብዳቤ ምስዳዱ ቤሮ ት/ቲ ሙሉእ ንሙሉእ ናብ ስራሕ ክኣቱ ከም ዘለዎም ኣተሓሳሲቦም፡፡
በዓል መዚ ልምዓት እቶት ክልል ትግራይ ኣብ ቅድመ ክፍሊት ግብርን ተወሳኺ እሴት ታክስን ኣመልኪቱ ንሓለፍትን ክኢላታት ፋይናንስን ኣብያተ ዕዮ ክልል ስልጠና ሂቡ።
በዓል መዚ ልምዓት እቶት ክልል ትግራይ ኣብ ቅድመ ክፍሊት ግብርን ተወሳኺ እሴት ታክስን ኣመልኪቱ መንግስታዊ ኣብያተ ዕዮ ክልልን ትካላት ልምዓትን ኣብ ምእካብ ግብሪ ሓጋዚ ዝኾነ መረዳእታ ቅድመ ክፍሊት ግብርን ተወሳኺ እሴት ታክስንከመይ ኣታዊ ከም ዝግበር ንሓለፍትን ክኢላታት ፋይናንስንኣብያተ ዕዮ ክልልና ስልጠና ከም ዝሃበ ተሓቢሩ።
ኣብቲ ስልጠና ዝተረኸባ ዋና ዳይሬክተር በዓል መዚ ልምዓት እቶት ክልል ትግራይ ወ/ሮ ምሕረት በየነ ቅድመ ክፍሊት ግብርን ተወሳኺ እሴት ታክስን ተግባራዊ ኣብ ምግባር ሓለፍትን ክኢላታት ፋይናንስን መንግስታውን ልምዓታውን ትካላት ኣብ ምእካብ ግብሪ ቁልፊ ግደ ዘለዎ መረዳእታ ኣብ እዋኑ ናብ ዝምልከቶ ኣታዊ ክገብሩ ከም ዘለዎምን መረዳእታ ንፍልፍል በጀትን ኣብ ምጥንኻር ቃልሲ ኣካብነት ክራይን ወሳኒ ከም ዝኾነ ገሊፀን።
መንግስታዊ ኣብያተ ዕዮ ፊደራል፣ ክልልን ንትርፊ ዘይተጣየሹ ትካላት ልምዓትን ኣብ ከይዲ ምንቅስቓሶም ዕድጊት ፍርያትን ግልጋሎትን እንትፍፅሙ ተቐናሲ ብምግባር መረዳእታ ቅድመ ክፍሊት ግብርን ተወሳኺ እሴት ታክስን ናብ በዓል መዚ ልምዓት እቶትን ጉምሩክን ኣታዊ ክገበሩ ብኣዋጅ ውክልና ዝተወሃቦም ትካላት እዮም፡፡ አዚ መረዳእታ ንምውሳን ኣታዊ መሰረት ዝገበረ ግብሪ፣ ምርግጋፅ ፍትሓውነት ግብርን ቃልሲ ኣካብነት ክራይን መሰረታዊ ጉዳይ ስለ ዝኾነ ኩሉ ዝምልከቶ ሓላፍን ክኢላ ፋይናንስን ዓበይቲ ትካላት ፊደራልን ክልልልን መንግስትን ትካላት ልምዓትን ትኹረት ሂቦም ክሰርሕሉ ከም ዘለዎም በመሰልጠንቲ ኣካላት ኣብ መድረኽ ቀሪቡ፡፡
ብወገን ተሳተፍቲ እቲ ስልጠና ድማ ቅድመ ክፍሊት ግብርን ተወሳኺ እሴት ታክስን ከመይ ከም ዝእከብን ኣታዊ ከም ዝኸውንን ኣብ ክእለት ዝተደገፈ ስልጠና ብምዃኑ ኣመራርሓን ክኢላታት ፋይናንስን ትካላት ልምዓትን መንግስትን ጉዳይ ግብሪ ናይ ኩላትና ዋኒን እዩ ኢሎም ብኣተሓሳስባ ተገንዚቦም ኣብ ትካሎም ዘሎ መረዳእታ ናብ በዓል መዚ ልምዓት እቶት ብእዋኑ ኣታዊ ክገብሩ ከምዝግባእ ግንዛበ ከም ዝወሰዱ ምክትል ፕሬዝደንት ላዕለዋይ ቤት ፍርዲ ክልል ትግራይ ኣይተ ኣማኑኤል ኣሰፋን ዳይሬክተር ፋይናንስን ዕደጋን መለስ ኣካዳሚ ክልል ትግራይ ወ/ሮ ገነት ገ/መስቀልን ሓሳቦም ገሊፆም።
ሃይላይ ገ/ገርግስ
ክኢላ ር/ህዝቢ
በዓል መዚ ልምዓት እቶት ክልል ትግራይ
በዓል መዚ ልምዓት እቶት ክልል ትግራይ ሞያዊ ዓቕሚ ክኢላታት ንምዕባይ ዝሕግዝ ስልጠና ከም ዝሃበ ኣፍሊጡ፡፡
በዓል መዚ ልምዓት እቶት ክልል ትግራይ ንመሓውር ሰራሕተኛታቱ ወረዳታትን ከተማታትን ብኣውራ ከይዲ ስራሕ ምክባር ሕጊ እቶትን ኢንተለጀንስን ላዕለወት ኪኢላታት ንኩሉ መዳያዊ ዓቕምን ክእለትን ዝወነነ ልምዓታዊ ሰራዊት እቶት ንምፍጣር ንኪኢለታት ዓቀብቲ ሕጊ፣ ገበን መርመርቲ፣ ኣማራርሓ ስራሕቲ ስግኣት፣ ፍሉይ ኦዲተርን አንተለጀንስን ንተኸታታሊ 4 መዓልቲ ዝኣክል ኣብ ከተማ ኣኽሱም ስልጠና ከምዝሃበ በዓል መዚ ልምዓት እቶት ክልል ትግራይ ገሊፁ።
ከም ቀንዲ ትሕዝቶ እቲ ስልጠና ዝተበሃሉ ብማንዋል ተደጊፎም ዝቐረቡ ነጥብታት ኣብ ኣዋጃት ምምሕዳር ግብርን ታክስን ዘለዎ ተመሳሳልነትን ኣፈላላይን ፣ ኣገዳስቲ መምርሕታት፤ ደንብታትን ብምቕራብ፤ ምስ ስራሕቲ ስግኣትን ፍሉይ ኦዲተርን ዝተተሓሐዘ ኣብ ሕጋውነት ግብርን ኣወሳስና ግብርን ብዝርዝር ብጉጅለን ናይ ሓባር መድረኽን ተዳሊዮም ብምቕራብ፤ ሕዚ ብጭቡጥ ኣብ ስርሖም ዘጋጥሞም ፀገማትን መፍትሕታትን ብመልክዕ ሕቶን መልስን ብተወሳኺ ቀሪቦም ብዕምቆት ክሪእዎን ክግንዘብዎን ናብ ሓደ ምርድዳእን ተመጣጣኒ ዓቕሚ ክፈጥረሎም ዓሊሙ ዝተዳለወ መድረኽ ምንባሩ ወናኒ ኣውራ ከይዲ ስራሕ ምክባር ሕግን ኢንተለጀንስን ኣይተ ተስፋይ ታደሰ ገሊፆም።
ተሳተፍቲ እቲ ሞያዊ ስልጠና ብወገኖም ዓብይ ዓቕሚ ከምዝፈጠረሎምን ዝተወሃቦም መደብ እንትፍፅሙ ምስ መዳርግቲ ኣካላትን ከፈልቲ ግብሪን ኣናተረዳዳእኻን ግንዛበ እናስፋሕኻን ምሰ ቅበሊት ዘይ ምቑራፅ ዝረአዩ ፀገማት ንምፍታሕ ከም ዝሰርሑ ተዛሪቦም።
ኣብ መወዳእታ ኣብቲ ስልጠና ተረኺበን መጠቓለሊ መልእኽቲ ዘመሓላለፋ ዋና ዳሬክተር በዓል መዚ ልምዓት እቶት ክልል ትግራይ ወ/ሮ ምሕረት በየነ ንስልጠንቲ “ዘመኑ ብሩህ ተስፋ ዘለዎ ብምዃኑ ኣብ ግብሪ ፅቡቕ ግልጋሎት ብምሃብን ሰናይ ምምሕዳር ብምንጋስን ዝተመሃርናሎም ዕጥቅታትና ብምስጣም ክልልና ኣብ ሕርሻን ጥዕናን ዝረኸበቶም ዓወታት ኣብ ሕጋውነት ግብሪ ምርግጋፅ ክንደግሞ በርቲዕና ንስራሕ” ብምባል ንሰልጠንቲ መልእኽተን ድሕሪ ምትሕልላፍ ኣብ ዘይሕጋዊ ተግባራት ንዝተዋፈሩ ነጋዶ መምሃራይ ዝኾነ ስጉምቲ ክወስዱ ከም ዘለዎም እውን ወሲኸን ኣገንዚበን።
ዳይሬክቶሬት ርክብ ህዝቢ
በዓል መዚ ልምዓት እቶት ክልል ትግራይ
በዓል መዚ ልምዓት እቶት ክልል ትግራይ ኣብ ስርዓት ፊደራሊዝም ኣመልኪቱ ንደቂ ኣነስትዮ ስልጠና ሂቡ፡፡
በዓል መዚ ልምዓት እቶት ክልል ትግራይ ኣብ ዝተፈላለያ ኣብያተ ዕዮ ክልልን ወረዳታትን ዝሰርሓ ደቂ ኣነስትዮ ተወከልቲ ስርዓተ ፆታን ጉዳይ ደቂ ኣነስትዮን ንዝኾና ደቂ ኣነስትዮ ኣብ ስርዓት ፊደራሊዝም ሃገርና ዘለወን ተሳትፎን ተጠቃንምነትን ኣመልኪቱ ኣብ ከተማ ውቕሮ ስልጠና ከም ዝሃበ ተሓቢሩ፡፡
ኣብቲ ሰለጠና ዝተረኸባ ዋና ዳይሬክተር በዓል መዚ ልምዓት እቶት ክልል ትግራይ ወ/ሮ ምሕረት በየነ እዚ ኣብ ስርዓት ፊደራሊዝም ሃገርና ኣመልኪቱ ንደቂ ኣነስትዮ ዝወሃብ ዘሎ ስልጠና ደቂ ኣነስትዮ ፍርቂ ኣካል ናይቲ ሕብረተሰብ ብምኻነን ነቲ ሕገ-መንግስቲ ዝተወሃበን መሰልን ተጠቃምነተን ኣብ ምቕፃል ብውዳበ ክቃለሳ ኣለወን፡፡ ከምኡ እውን ደቂ ኣነስትዩ ኣብ ኣብያተ ዕዮ እርቂ ኣካል ናይቲ ሰራሕተኛ ስለ ዝኾናን ብፍላይ ደቂ ኣንስትዮ ምስልጣን ማለት ምስልጣን ኩሉ ማሕበረሰብ ብምዃኑን ከም መስርሕ ብትልሚ እናተመርሐ ተግባራዊ እናኾነ ከም ዘሎ ገሊፀን፡፡
ብተወሳኺ ደቂ ኣነስትዮ ውዳበአን ብምጥንኻር ኣብዚ ስርዓት ፊደራሊዝም ዘለወን ተሳትፎ ግንዛበ ብምዕባይ ግቡኤን ክዋፃኣ ትፅቢት ይግበር፡፡ ከም በዓል መዚ ልምዓት እቶት ድማ ደቂ ኣነስትዮ ምስ ደቂ ተባዕትዮ ማዕረ ተሳትፎ ዘለወን ኮይኑ ኣብ ቃልሲ ኣካብነት ክራይን ቅብሊት ምቑራፅን ምሕታትን ብቢውዳበአን ዝዓዘዘ ግደ ከበርክታ ከም ዝግባእ ክኢላ ስርዓተ ፆታ በዓል መዚ ልምዓት እቶት ክልል ትግራይ ወ/ሮ ኣለም ኣሰፋ ሓቢረን፡፡
መስፍናዊ ስርዓት ዝወለዶ ድርብ ወፅዓ ደቂ ኣነስትዮ ኣብ ልዕሊአን ንሓያሎ ዘመናት ተፃዒኑ ዝፀነሐ ኮይኑ ነዚ ንምውጋድ ድማ ደቂ ኣነስትዮ ትገራይ ምስ ካልኦት መሓዙት ብምኻን ከቢድን ተኣምራውን ብረታዊ ቃልሲ ኣካይደን ዓወት ብምዕታር ኣብ ምትካል ስርዓት ፊደራሊዝምን ሕገ-መንግስትን ሃገርና ምስቲ ወዲባዕታይ ማዕረ ተሳትፎ ኣበርኪተን እየን፡፡ ሕዚ እውን ኣብ ምቕፃል እዚ ስርዓት ብውልቀን ብውዳበን ጠንካራ ቃልሲ ኣብ ምክያድን ኣብ ህንፀት ተረካቢ ወለዶ ዝኾነ ማሕበረሰብን ዘላቒ ዝኾነ ተሳትፎ ክህልወን ከም ዘለዎ ኣብቲ መድረኽ ብኣሰልጠንቲ ተሓቢሩ፡፡
ኣብቲ ስልጠና ካብ ዝተሳተፋ ወ/ሮ ፍቅርተ መርከብ ኣብ ምቕፃል ስርዓት ፊደራሊዝም ከም ደቂ ኣነስትዮ ኣብ ዘተመደበኦ ስራሕ ስሉጥ ግልጋሎት ብምሃብን ንዘጋጥሙ ፀገማት ብዝግባእ ብምግንዛብ መፍትሒ ክወሃብ ብምግባር ብውዳበአንን ብሞየእንን ዝግበአን ቃልሲ ክገብራ ከም ዝግባእ ተዛሪበን፡፡ኣብ መወዳእታ ኣብ ስርዓት ፊደራሊዝምን ሕገመንግስትን ዝምልከቱ በዓል ዓሰርተ ነጥቢ ቅዋም መግለፂ ምስ ቀረበ እቲ መድረኽ ተዛዚሙ፡፡
ሃይላይ ገ/ገርግስ
ክኢላ ር/ህዝቢ
በዓል መዚ ልምዓት እቶት ክልል ትግራይ
በዓል መዚ ልምዓት እቶት ክልል ትግራይ ዘመናዊ ህንፀት ስርዓት መረዳእታ ንምጥንኻር ንክኢላታት ሙያዊ ዓቕሚ መዕበይ ስልጠና ሂቡ።
በዓል መዚ ልምዓት እቶት ክልል ትግራይ ንክኢላታት መሓውር ወረዳታትን ከተማታትን ኬዝቲም ማዕኸን መረዳእታን ኩለመዳያዊ ኣጠቃቕማ ዘመናዊ ህንፀት ስርዓት መረዳእታ፣ ኣብ ሓደሽቲ ኣዋጃት ኣታዊ ምምሕዳር ግብርን መሰረት ዝገበረ ስልጠና ተዋሂቡ።
ንሰልጠንቲ ኣብ ኣወሃህባ ግልጋሎት ዓማዊል፣ ኣተኣኻክባ፣ ኣወዳድባን ኣጠቓቕማን ስርዓት መረዳእታ ብኣሰር ኣፃብዕቲ ዝተደገፈ መለለይ ቑፅሪ ከፈልቲ ግብሪ ብኸመይ ከም ዝወሃብን ኣብ መዓልታዊ መፅናዕቲ ነጋዶን ገዛ መካረይትን መረዳእታ ኣብ ምእካብን ከም ቀንዲ ፀገማትን መፍትሒኦምን መሰረት ዝገበረ ብማንዋል ዝተደገፈን ኣብቲ ሰልጠና ክቐርብ ከምዘተገበረ መተሓባበሪት ኬዝቲም ማዕኸን መረዳእታ በዓል መዚ ልምዓት እቶት ክልል ትግራይ ወ/ሮ ኣልጋይነሽ ኣሰፋ ገሊፀን።
ምስ እዚ ተተሓሒዙ ልዕልነት ሕጊ ንምርግጋፅ ሕጋውነት ብምስፋን ኣካብነት ክራይ ዘዳኽም ኣሰራርሓ ዘመናዊ ሓዱሽ ቴክኖሎጅ ዝተኣታተወ ስርዓት መረዳእታ ምውሳንን ምእካብን ግብሪ (TITCOS) ብምትእትታው ንተገልጋልቲ ቁልጡፍን ግዜ ቆጣብን ኣብ ሙሉእ ትግራይ ሓደ ዓይነት ውሳነ መጠን ግብሪ ብምትእትታው ዘስርሕ ዓቕሚ ከምዝፈጠረሎም ተሳተፍቲ ሰልጠንቲ ኣይተሃይላይ ሃይሉ ፣ወ/ሮ ሂወት ታደለ ፣ ኣይተሽሻይ ተኪኤተዛሪቦም።
ኣብ መወዳእታ ገምጋም ኣፈፃፅማ 2009 በጀት ዓመት ብምርኣይ ትልሚ 2010 በጀት ዓመት ተመያይጦም ከፅድቁ ተገይሩ።
ደጋፊ ከይዲ ስራሕ ርክብ ህዝቢ
በዓል መዚ ልምዓት እቶት ክልል ትግራይ
More Articles...
Subcategories
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 81 guests and no members online


text:
ጀኔቭ ዝብል ስም ክልዓል እንከሎ፡ ዝበዝሕ ነዛ ከተማ ዝፈልጥ ሰብ፡ ነታ ቃል ምስ ሰላም ወይ ምስ ጽሬትን ስነ- ስርዓትን’ዩ ዘተኣሳስራ። ብፍላይ ድማ ምስ ሰላምን ርግኣትን። ከመይ’ሲ ነዛ ከተማ ብዛዕባ ጸጥታኣ፡ እተአንግዶ ናይ ሰላም ዋዕላታት ብዙሕን ኣቓልቦ ዝስሕብን ስለዝኾነ። እዚ ጥራሕ’ውን ኣይኮነን።
ሃገረ ስዊዘርላንድ ብሓፈሻ፡ ካብ መፋርቕ 18 ክፍለ-ዘመን ጀሚራ ኣብ ጉዳይ ካልኦት ሃገራት ኢዳ ዘይትመልስን፡ ኣብ 2002 ዓ.ም. ማለት እቲ ጉዳይ ብድምጺ ህዝቢ ክሳብ ዝውሰን – ከም ካልኦት ሃገራት ኣባል ውድብ ሕቡራት ሃገራት ዘይነበረትን’ያ።
ክሳብ ሕጂ ድማ ኣባል ኤውሮጳዊ ሕብረት ኣይኮነትን። እዛ ሃገር ከም’ዚ ምስሊ ብምሓዛ፡ ኩሉ ኣብኣ ዝግበር ኣህጉራዊን ዓለም-ለኻውን ዋዕላታት ሰላም፡ ብቕንዕናን ብፍትሕን ዝካየድ ዝመስለና ብዙሓት ገርሀኛታት ክንህሉ ንኽእል ኢና። እቲ ሓቂ ግን፡ እታ ሃገር ድኣ’ያ ብኸምኡ ተመሪጻ እምበር፡ እቲ ኣብኣ ብስም ኣህጉራዊ ዋዕላ ይኹን ሰብኣዊ መሰላትን ርግኣትን ዝግበር ዓበይቲ ኣኼባታት፡ ኣብ ኣዝየን ድኻታትን ዘይማዕበላን ሃገራት፡ ንቕድሚት ንኸይስጉማን እናተሓመሳ ንኽነብራን ብዝደልዩ ወገናት ናይ ጥፍኣት ዋዕላ ዝግበረላ ከተማ ምዃና’ውን ምዝካር የድሊ።
ንኤርትራ ሓንቲ ካብ ግዳያት ንምግባራ ድማ፡ ብስም ምኽባር ሰብኣዊ መሰላት፡ ብመንገዲ ‘መሪማሪ ኮምሽን ሰብኣዊ መሰላት’ ዝጽዋዕ ጉጅለ ክሲ ቀሪቡላ’ሎ። እዚ ብቀንዲ ጸላእቲ ኤርትራ ዝኾናን ብዶብ ኣመኽንየን ምስ ኤርትራ ኩናት ዝገጠማን ክገጥማ ዝደልያን ጎረባብቲ ሃገራት ዝቐረበ ክሲ፡ መሰረት ዘይብሉን ዝኾነ ኣኽባሪ-ሕጊ፡ ነቲ ጉዳይ ርእዩ መርሚሩ ናብ ክሲ ንኽሰጋገር ከሕልፎ ዘይክእልን ውጹእ ጠቐነን ጸለመን’ዩ። ገለ ካብ’ቲ እቲ ጉጅለ ቀሪቡኒ ዝብሎን ባዕሉ ከወዓውዖን ከቃምሞን ዝውዕልን ሕሱር ‘ክሲ’ ምስ እንርኢ፦ ‘መንግስቲ ኤርትራ፡ ኣብ ልዕሊ ህዝቡ፡ ተኩስካ ቅተል፡ ጃምላዊ ምግሳስ- ደቀንስትዮ፡ ጃምላዊ ምስግጋር ደቂ- ኣዳም. . ኮታ ክትሰምዖ ዘሰቅቕ ግፍዕታት ኣብ’ዚ ዝሓለፈ 25 ዓመታት ፈጺሙን ይፍጽም ኣሎን።’’ ዝትሕዝትኡ ኣዝዩ ብዙሕ ዝርዝራት ክሲ ኣቕሪቡ’ሎ።
ህዝቢ ኤርትራ፡ ልዕሊ ዝኾነ ካልእ ህዝቢ፡ ብውዱብ ሕቡራት ሃገራት ኣብ 50’ታት ዝተጠልመ፡ ብስርዓታት ኢትዮጵያ ኣብ ቅድሚ’ዚ ውድብ ከም ሕሱም ዝተቐትለ፡ ዝተኣስረ፡ ንብረቱ ዝተዘምተ፡ ዝተገፍዐ እዩ።
ግፍዕን ሕሰምን ኣጸቢቑ ብግብሪ ዝርኣየን ዝጸረን ህዝቢ ስለዝኾነ ድማ፡ ልዕሊ ዝኾነ ህዝቢ፡ ንምኽባር ሰብኣዊ መሰል ብቐዳምነት ዝቃለስን ብዛዕባ ምኽባር ሰብኣዊ መሰላት መብርሂ ዘየድልዮን’ዩ። ግፍዕታት ተጻዊሩን መኪቱን፡ ኣብ መወዳእታ ብሓይሊ ብረትን ድምጺ ህዝቢ ብመንገዲ ረፈረንደምን፡ ድምጺ ህዝቢ ኤርትራ ከምዝስማዕ ንዝገበረን ከም መሪሕ ብምዃን ናጽነት ዘምጽአን ናይ ትማሊ ህዝባዊ ግንባር፡ ናይ ሎሚ መንግስቲ ኤርትራ እውን፡ ‘ካብ ፈለማ ሓርነት ጀሚሩ ኣብ ልዕሊ ህዝቡ ዘይተኣደነ ግፍዒ ይፍጽም ኣሎ’ ክትብሎ፡ ንህዝቢ ኤርትራ ምንዓቕን ንልኡላውነት ኤርትራ ምምርሳሕን ጥራሕ’ዩ።
እዚ ዝግበር ዘሎ ናይ ጠቐነ- ዘመተን ምስይጣንን፡ ንመንግስትን ህዝብን ኤርትራ ሓድሽ ኣይኮነን። ኣብ 2009፡ ኣብ 2011. ‘’ኤርትራ፡ 2000 ሰራዊት ኣብ ሶማል ኣእትያ፡ ንኣልሽባብ ትሕግዝ ኣላ’’ ብዝብል ጠቐነ፡ ኣብ ልዕሊ ኤርትራ፡ ብኣስገዳድ ኣሜሪካ ዝተበየነልና ማዕቀብን እገዳን ናይ ቀረባ ተዘክሮ’ዩ።
እቶም 2000 ዝተባህሉ ሰራዊት ኤርትራ ድኣ ኣበይ ኣተዉ? ኣብ’ቲ ተሳቲፎሞ ዝብሃል ውግእ’ከ፡ ከም ጭብጢ ንምስክር ዝቐርብ፡ ዝሞተ፡ ዝተማረኸ፡ ዝቖሰለ፡ ኣርይከብን ድዩ? ምስ ግዜ፡ እቲ ሓቂ ኩሉ ፈሊጥዎ’ዩ። ሕጂ’ውን እዚ ኣብ ልዕሊ ኤርትራ ዝቐርብ ዘሎ ክሲ፡ ከም ካልኦት ክስታት ክብርዕን’ዩ።
ንግዚኡ ግን፡ ንገለ ሰባትን ገርሀኛታት ውድባትን ሃገራትን ከታልሎም ይኽእል’ዩ። ነዚ ሸርሒ ንምቅላዕን፡ ኣብ ልዕሊ ኤርትራ ንዝፍጸም ዘሎ ገበናት ንምኽዋልን፡ ብስም መርማሪት ኮምሽን ሰብኣዊ መሰላት ንዝግበር ተውስኦ ጠቐነ ንምፍሻል ድማ’ዩ ወከልቲ ህዝቢ ኤርትራ ዝኾኑ ኣስታት 10 ሽሕ ኤርትራውያን ነበርቲ ኣውሮጳ፡ ኣሜሪካ፡ ካናዳን ካልኦት ሃገራትን ብ21 ሰነ 2016 ኣብ ጀኔቫ- ስዊዘርላንድ ተራእዩ ዘይፈልጥ ሰፊሕ ሰላማዊ ሰልፊ ዘካየዱ። እዞም ካብ ሃገራት ሽወደን፡ ዴንማርክ፡ ኖርወይ፡ ጀርመን፡ ቤልጁም፡ ስጳኛ፡ ፈረንሳ፡ ኦስትርያ፡ ሆላንድ፡ ኢጣልያ፡ ብሪጣንያ፡ ስዊዘርላንድ፡ ሕቡራት መንግስታት ኣሜሪካ፡ ካናዳን ካልኦት ሃገራትን ዝመጹ ኤርትራውያን፡ እቶም ካብ ሃገራት ኤውሮጳ ናብቲ ሰላማዊ ሰልፊ ንምስታፍ ካብ 60 ክሳብ 80 ዝበጽሓ ኣውቶቡሳት ተኾናቲሮም ገሊኦም ንክልተ ሰለስተ መዓልታት ዝተጓዓዙ ክኾኑ እንከለዉ፡ ገሊኦም ድማ ብነፈርቲ ናብቲ ቦታ ዝመጹ’ዮም።
ኩላቶም ከም ደቂ ሓንቲ ኣደ ድማ፡ ሃገራዊ ባንዴራ ኤርትራን ነቲ ሰላማዊ ሰልፊ ዘለዎም ኩነኔ ዝገልጽ ጭርሖታትን ብምሓዝ፡ ካብቲ ዝተኣኻኸበሉ ቦታ ልክዕ ፍርቂ መዓልቲን ፈረቓን ከም ጻጸ መመስርዖም ሒዞም ብዓውታ እናጨርሑን ምኽንያት ሰላማዊ ሰልፎም ዝገልጽ ናይ ጽሑፍ ብሮሸራት ብምዕዳል ንክልተ ኪሎ-ሜተር ዝኸውን ብሰልፊ ተጓዒዞም፡ ናብ ቀጽሪ ውድብ ሕቡራት ሃገራት በጺሖም። ንውሓት ናይቲ ሰላማዊ ሰልፊ፡ ልክዕ ከም ገበል ዝተምዘግዘገ ኮይኑ፡ ኣስታት ሓደ ኪሎ-ሜተርን ፈረቓን ይበጽሕ። እቲ ናይ መጀመርያ ሰልፊ ኣብ ቀጽሪ መደበር ውድብ ሕቡራት ሃገራት ክበጽሕ እንከሎ፡ እቲ ናይ መወዳእታ ጭራኡ ዳርጋ ኣብቲ መበገሲ ቦታኡ’ዩ ነይሩ።
ኩሉ ተሳታፋይ ሰላማዊ ሰልፊ ኣብቲ ቀጽሪ ምስ በጽሐ፡ እቲ ስነ-ስርዓት ተጀሚሩ። ኣቦ-ወንበር ኣወሃሃዲት ኮሚተ ናይ’ቲ ሰላማዊ ሰልፊ፡ ኣቶ ሲለሺ እድሪስ እቲ ኣብ ልዕሊ ኤርትራ ቀሪቡ ዘሎ ክሲ፡ ካብ ሓቂ ዝረሓቐን መሰረት ዘይብሉን፡ እኳ ድኣ ነዚ ክሲ ዘቕርቡን ዘሳስዩን ዘለዉ ወገናት ንባዕላቶም ብዝተፈላለየ መንገዲ ንዝፈጸምዎ ገበናት ንምኽዋልን ንምሽፋንን ከምዝምሃዝዎን፡ ብእኡ ኣቢሎም ድማ ነዛ ናጻ ኤርትራ ብቑጠባ ይኹን ካልእ ናብ ድሕሪት ብምምላስ ህላዌኣ ንምፍትታን ዝኣለምዎ ውዲት ምዃኑ ገሊጹ።
ነዚ ንምቅላዕ ድማ፡ ህዝቢ ኤርትራ ብሓፈሻ ኣብ ወጻኢ ዝነብር ኤርትራዊ ድማ ብፍላይ ነቒሑ ክምክቶ ምዃኑ ኣረጋጊጹ። ኣብቲ ዕለት፡ ቃል ናይ ወከልቲ ሃማደኤን ሃማመተኤን፡ ከምኡውን ናይ መሓዙት ኤርትራ ክቐርብ እንከሎ፡ ሃገራዊ ወኒ ዝቕስቅስ ደርፍታትን ግጥምታትን’ውን ብብዙሓት ኤርትራውያን መንእሰያት ተቐማጦ ኤውሮጳ ቀሪቡ።
ኣብ ፊት ቀጽሪ ውድብ ሕቡራት ሃገራት፡ ሰልፈኛታት ንኽልተ ሰዓታት ተቓውምኦም ብዝተፈላለየ ቋንቋ ብዓውታ ምስ ጭርሖታቱ ድሕሪ ምግላጽ፡ ክልተ ካብ ወከልቲ መንእሰያት ተዳልዩ ንዝጸንሐ ሸውዓተ ገጽ ንዝሓዘ ዝርዝር ተቓውሞኦም ዘብርህ መዘክርን፡ ልዕሊ 200 ሽሕ ክታምን ኣድራሻን ናይ ኤርትራውያን ተቐማጦ ኤውሮጳን ዘነጽር ወረቓቕቲ ኣቕሪቦም።
እቶም ወድን ጓልን ክልተ መንእሰያት፡ ኣብ ውሽጢ ቤት ጽሕፈት ናይቲ ውድብ ኣትዮም ሰነዳቶም ምስ ኣረከቡ ናብቲ ዝጽበዮም ዝነበረ ሓፋሽ ሰልፈኛታት’ዮም ተመሊሶም። እቲ ኩሉ ዝተባህሎም ድማ ነቲ ህዝቢ ሓቢሮም። ሓደ ካብቶም ልኡኻት ዝነበረ መንእሰይ ሲራክ ባህልቢ ከምዝበሎ፡ ካብቶም ንወረቓቕቶም ዝተቐበሉ ሰባት፡ “ነዚ ሰላማዊ ሰልፊ ከተካይዱ ክንደይ ተኸፊልኩም?” ዝብል ሕቶ’ዩ ኣቕሪቡሎም። “ንሕና ኣብ ጀኔቭ . . . ? ኤፍሬም ግደ ዝተኸፈልናዮ የብልናን። ካብ ዝተፈላለያ ሃገራት ኤውሮጳ፡ ኣሜሪካን ካናዳን ብስደት እንነብር ኤርትራውያን፡ ሃገርና ብዘይምኽኑይ፡ ብገበን ትኽሰስ ስለዘላ፡ እቲ ሓቂ ከነጉልሕ ኢና ብወጻኢታትና፡ ኣውቶቡሳት ተኻሪና፡ ስራሕና ገዲፍና ንብዙሕ ሰዓታትን መዓልታትን ተጓዒዝና መጺእና ዘለና።
” ክብሉ ከምዝመለሱን፡ ንሱ እቲ ሓታታይ ጉዳዩ ስለዝኣገሞ ደጊሙ ከምዚ ክብል ከምዝሓተቶምን የብርህ።
“ኣነ ንሰላማዊ ሰልፊ ክብል ብገንዘበይ ጉልበተይን ድኻመይን ከምዚ ናትኩም ስጉምቲ ኣይምወሰድኩን” ብምባል ከምእተገረመን፡ ንሳቶም እቶም ክልተ መንእሰያት ብወገኖም፡ “እቲ ኣብ መንጎ ኤርትራውያንን ንስኻትኩምን ዘሎ ፍልልይ እምበኣር እዚ’ዩ።
ንሕና ንሓቂ ክንሞተላን ክንደኽመላን ንኽእል።
ምእንቲ ሃገርና መስዋእቲ ክንከፍል’ውን ድሉዋት ኢና። እዚ’ዩ እቲ ኣብ ናታትኩምን ኣባናን ዘሎ ፍልልይ።” ብምባል ከምዝመለሱሉን ገሊጾም። መልሲ ናይቲ ዘቕረብዎ ወረቓቕቲ ብኸመይ ከምዝመጽእ ኣብ ዝተወከሱሉ ድማ፡ ንኣቦ-ወንበር ቤት-ምኽሪ ሰብኣዊ መሰላት ክህብዎ ምዃኖም ከምዘረጋገጹሎም ሓቢሮም። ብድሕሪ’ዚ እቲ ካብ’ታ እናተኻፈልካ ምምጋብ ዝርኣየላ ሃገረ-ኤርትራ ዝፈረየ ኤርትራዊ፡ በብመንገዱ ሒዝዎ ዝመጸ ቅጫ፡ማይ፡ እንጀራን ጸብሒን እናተማቐለ፡ ከምኡ’ውን ንግዚኡ በብጉጅለ ንኣገልግሎት’ቲ ሓፋሽ ሰልፈኛ ዝቖማ ግዝያውያን ናይ መግቢ መዐደሊ ትካላት ብሕሱር ዋጋ ከብዱ ድሕሪ ምዕንጋል፡ እቲ 10 ሽሕ ዝግመት ህዝቢ፡ ንውሽጢ ከተማ ከይኣተወ ዝኽሪ- ሰማእታቱ ብምክያድ፡ ንከተማ ጀኔቭ ሕቖኡ ብምሃብ ነናብ ዝመጸሉ ሃገራት፡ ገሊኡ በተን ዝመጸለን ኣውቶቡሳት፡ ገሊኡ ድማ ናብ መደበራት ባቡርን መዕርፎ ነፈርትን’ዩ ኣምሪሑ።
ኣብቲ እዋን ሰልፊ ዝተራእየን ዝነበረን ሃገራዊ ወኒ፡ ኣብ ወራር ወያነ ንዝነበረ ኩነታት ክተት ዘዘኻኽር’ዩ። ንነፍሲ ወከፍ ዝሓተትናዮ ተሰላፋይ፡ “ድሕሪ ደጊም፡ ብቓልስን መስዋእትን ዝተረኽበት ሃገረ-ሕድሪ ንምውሓሳን ቀጻልነታ ንምርግጋጽን፡ ናብራ ኤውሮጳ ገዲፍካ ናብ ሃገር ምእታውን ዝግብኣካ ምግባርን’ዩ” ዝብል’ዩ ነይሩ። እንተ ብዛዕባ’ቲ ተፈብሪኹ ዘሎ ክሲ ምግሃስ ሰብኣዊ መሰላት ግን “ክበልዕዋ ዝደለዩ . . ዛግራ ይብልዋ” ምዃኑ ኩሉ ተሳታፋይ ናይቲ ሰላማዊ ሰልፊ ኣይሰሓቶን።
ኣዳላዊ ; ኤፍሬም ግደ


text:
ብዛዕባ ዘበነ ውቤ ዘይሰምዐ ዘሎ ኣይመስለንን። ግዳ እቲ ስማዕ፣ ሒደት ካብቲ ብዙሕ ብሙዃኑ፣ ሓድሕድ ክንመላላእ መታን፣ ሒደት ዘበነ ውቤ መጠን ክንደይ ሕሱም ከም ዝነበረ ዝገልጽ’ ዝተባህለ ክጸዊ።
ደግያት ውቤ ጨካን፣ ጎራሕ፣ ተንኮለይና ስለ ዝነበረ ዓቀይቱ
ንሰብኣይ ሞቕሎ ኣርሲኖም ብመቐመጫኡ ኣቐሚጦም
ቅርሺ ኣበይ ኣሎ፣
መዓር ኣበይ ኣሎ
እናበሉ የሳቕይዎ።
ንደቀንስትዮ ከኣ መታን ከይስምዓ ቆሎ ዓተር ኣብ ኣእዛነን ኣእትዮም
ለይትን መዓልትን ከም ዝጥሕናን
ረጉድ ጥይት ዝውሕጥ ሃንዛ ወይ ጎጎ የሰንክትወን
ነበሩ።
መርኣያ ጭካኔኡ ክሳብ ሎሚ ድማ “ብዘበነ ውቤ ዝጸመመ ዝባን ውቤ እናበለ ሞተ” ይብሃል ኣሎ።
እቲ ጨካን ገባር ክፉእ ውቤ ከኣ ኢዱ ረኺባቶ ነቲ ኩሉ ኣብ ካብ ሃገሩ ዘሚቱ ኣኪብዎ ዝነበረ ቅርሽን ወርቕን ካልእ ጠቓሚ ንብረትን ብሃጸይ ቴድሮስ ተማረኸ።
በሉ ንሕጂ . ካብቲ ንጭካነኡ ዝገልጽ ዝተባህለ ግጥሚ ከብለኩም፣
እዚ ጀዊ ተባሂሉ ዝግለጽ (ስም ፈረስ’ ውቤ’ዩ)
ጃዊ ሃማማይ ጃዊ ሃማማይ
ይሃምም ኣሎ ይሃምም ኣሎ ብሰማይ
ይነጉድ ኣሎ ይነጉድ ከም ማይ
ጃዊ ሃማማይ ብሽቶል ዓማማይ
ጃዊ ሃማማይ ብፈናንጂ ገሳማይ
ጃዊ መጸኒ ገረብ ከውልኒ
ጃዊ መጸኒ እኖይ ከውልኒ
ጃዊ መጸኒ መሬት ውሓጥኒ
ጃዊ መጸን ይዋኣኒ።
ብዘበን ውቤ እንታይ ምዃን
ብዘበን ውቤ ብዕራይ ምዃን
እሞ ዘይ ክሓርዱኻን ክሸጡኻን።
ብዘበን ውቤ እንታይ ምዃን
ብዘበን ውቤ ኣጋስስ ምዃን
እሞ ዘይ ክጽዕኑኻን ከገጽቡኻን።
ብዘበን ውቤ እንታይ ምዃን
ብዘበን ውቤ ሰበይቲ ምዃን
እሞ ዘይ ከስርሑኻን ከዋርዱኻን።
ብዘበን ውቤ እሞ ኣንታ እንታይ ምዃን
ኣዴኻ እንተትከውን መኻን
ከተርፈካ ምፍጣር ወዲ ኣዳም ምዃን።
ኣቦይ ዝጊ ጓል እንተዝወልዱ
እሞ ንወዲ ውቤ ክትሕጸ እንተዝፈቕዱ
ግን ሰይጣን ኣስሒትዋም ገዝሚ እንተዘውሕዱ
ተኣሲሮም ንሰሜን ምኸዱ።
ሓማሴናይ ተታሒዙ ብመዋጥር
ኣቦይዝጊ እወን ንርእስኻ ጠርጥር
ቁሊሕእንተበልካ ዓይንኻ ትነጥር
ኣነስ መዓር ሂበ ኣቀባጥር
“ክቡራት ኣንበብቲ፣ ከምቲ ቅድም ኢለ ዘልክዎ ‘ እዚ ካብቲ ብዙሕ ሒደት’ዩ። ክንዲ ዝኾነ በብወገና’ ነዚ ተጨሊፉ ዘሎ ታሪኽ ካብ ምህብታሙ ኣይንብኮር።
Ahmed (Saturday, 27 April 2013 01:11)
Good job, keep it up.
mikelina (Wednesday, 01 May 2013 16:37)
oh God 's amazing story keep 't up
smon (Thursday, 02 May 2013 13:43)
ብጥዓሚ ጽቡቕ! ጃዊ ፈረሰ ደግያት ውበ ብሽም እቲ ጃዊ ዝበሃል ኣብ ኢትዮጵያ ዝርከብ ከባቢ ዝወጸ ይመስል፡
Kebari (Saturday, 17 August 2013 09:31)
Good Job, keep it Up.


text:
ሕቶታት ብዛዕባ መጽሓፍ “ማህደር ኑረነቢ”ን መልሲ ተስፋዬ ገብረኣብን 1ይ ክፋል
ሰሎሞን በርሀ
ርእይቶ፥ “ማህደር ኑረነቢ” ታሪኽ ሓደ ዘመን ህዝብታት ዞባና ዛንታ ኣርባዕተ ወለዶታት ኣብ 400 ገጻት እተዘንቱ ኣብ ብዙሕ መጻሕፍቲ ታሪኽ ዝሰፈረ ጭብጥታት ብምውህሃድ፡ ታሪኽ ንምኩሕሓል ዝተደፍነ ወይ ክርሳዕ ዝተመርጸ ሓቅታት ዕርቃኑ ብምውጻእ ኣንባቢ ውድዓዊ ግንዛበን ኣናብባ ታሪኽን ክህልዎ እተኽእል ኣደናቒት መጽሓፍ’ያ። ተስፋዬ ገብረኣብ ብዙሕ ዘንበበ ደራሲ ምዃኑ ዘመስከረላ፡ ርክብ ዘለዎም ዘይመስሉ እልቢ ፍጻሜታት ናይ ምትእስሳር ልዑል ዓቕሙን ክእለቱን፡ ምስሊ (imagination) ወይ ቅጀላ ናይ ምፍጣር ስነ-ጽሑፋዊ ብልሑን መሃዝነቱን ዘጉልሓላ ሓንሳብ ምስ ገንጸልካያ ከተቐምጣ ዘይትኽእል መሳጢት መጽሓፍ’ያ።
ሕቶ፥ ካብ’ቶም ኣብ’ታ መጽሓፍ ኣስፊርካዮም ዘሎኻ ሰብ ታሪኽ (ገጸ-ባህርያት) ከም ደራሲ ዝያዳ ንመን ተድንቕ?
መልሲ፥ ንገብርኤል ኤድሞንዶ አድንቘ እየ። ንገብርኤል ዘድንቐሉ ምኽንያት ንጹር ዕላማ ስለዝነበሮ ጥራሕ ዘይኮነ፡ እንተላይ ብወዱ መኰነን ኣቢሉ ጌጋኡ ክእርም ብምኽኣሉ እዩ። ንደቁ፡ እንተተኻኢሉ ኣብ ፖለቲካ ከይኣትዉ፡ ናብ ፖለቲካ ክኣትዉ እንተወሲኖም ግና ክሳዕ ናይ ሂወት መስዋእቲ ክኸፍሉ ድሉዋት ክኾኑ ከም ዘለዎም ይምዕዶም ነይሩ። ካብ እያሱ ያዕቈብን ገብርኤል ኤድሞንዶን ከወዳድር እንተኾይነ ግና፡ ናብ እያሱ ገጸይ እየ ዝዘዙ። ካብ ናይ ገብርኤል ህድኣት፡ ናይ እያሱ ቁጥዐ እዩ ዝብርሃኒ። እያሱ ተባዕ’ዩ። ራእዪ ነይርዎ። ጨካን ይመስል። ኣብቲ ቅንዕና ከም ዕሽነት ዝረኣየሉ ዝነበረ እዋን፡ ጨካን ክኸውን ኣገዳሲ ነይሩ ክኸውን ይኽእል’ዩ። ኣብ ንቕሓት እንተመጺእና’ውን እያሱ ንገብርኤል ይቕድሞ’ዩ።
ኣለምሰገድ ተስፋይ
ርእይቶ፥ “ማህደር ኑረነቢ” ዘረጋገጸትለይ ነገር እንተሎ፡ ከም ደራሲ ምስ ግዜ እናበሰልካን እናበልጽካን ትኸይድ ምህላውካ እዩ። ንቐጻሊ ጽሑፋትካ ብሃንቀውታ እጽበ።
ሕቶ፥ ሓንቲ ብፍላይ ብመንእሰያት ትቐርበለይ እሞ ብቑዕ መልሲ ዘይረኽበላ ሕቶ ክሓተካ። ሓደ ሰብ “ደራሲ እየ” ኢሉ ቅድሚ ምእማኑ፡ ከማልኦ ዘለዎ ነገራት ኣሎዶ? እንታይ ዝገበረ እዩ ደራሲ ዝበሃል?
መልሲ፥ ብዛዕባ’ዚ ኣልዒልካዮ ዘሎኻ ኣርእስቲ ኣብ ሬድዮ ቃለመጠይቕ ክትገብር ከሎኻ ሰሚዐካ ኣለኹ። እቲ ጉዳይ ኣሻማዊ እዩ። ደራሲ ኣብ ዝብል ቃል ክንዛረብ እንተዄንና፡ ነዊሕ ልብወለድ፡ ድራማ፡ ታሪኽ፡ ወልቀ ታሪኽ፡ ዛንታታት፡ጽውጽዋያት፡ ግጥሚ ወዘተ ዝጸሓፈ፡ ናይ’ቲ ዝጸሓፎ ደራሲ እዩ። ኣብ መዝገበ-ቃላት እንተተመልከትና’ውን ደራሲ ንዝብል ቃል ከም ጸሓፊ፡ ወራቢ፡ ወራቒ ኢሉ’ዩ ዝገልጾ። ልክዕ ከም’ቲ ነዳቓይ፡ ጸራባይ… ናይ ስራሕ ወይ ሞያ መጸውዒ እምበር፡ መዓርግ ኣይኮነን። ብልምዲ ግና ናብ መዓርግ ገጹ ዝማዕበለ ይመስል። መዓርግ’ዩ ክንብል እንተዄንና፡ ዝህብን ዝኸልእን ኣካል ክህሉ ነይርዎ። ሓደ ሰብ ኣብ ሓደ ረፍዲ ብድድ ኢሉ ናይ ጀነራል መዓርግ ክረክብ ኣይክእልን’ዩ። ደራሲ ክኸውን ግና ይኽእል’ዩ። ፍሉይ ዝኸውን እቲ ስራሕ ክምዘን ከሎ ኮይኑ እስመዓኒ። ደረሰ ማለት ጸሓፈ ማለት እንተኾይኑ፡ ኩሉ ዝጸሓፈ ደራሲ ናይ’ቲ ዝጸሓፎ እዩ። “ድኹም ደራሲ” “ንፉዕ ደራሲ” ኢሉ ዝመዝን ግና እቲ ኣንባቢ እዩ።
ብዛዕባ ተውህቦ ክንዛረብ እንተዄንና ግና ዝተፈልየ እዩ። ተውህቦ ስነጽሑፍ ዘይብሎም ሰባት፡ መጽናዕታዊ ጽሑፋት፡ ታሪኽ፡ ውልቀታሪኽ ክጽሕፉ ይኽእሉ’ዮም። ደራሲ ወይ ደረስቲ ተባሂሎም ድማ ይጽውዑ። ከምዚኦም ዓይነት መጻሕፍቲ ምድቦም ምስ ስራሓት ስነጽሑፍ ኣይኮነን። ከምዚኦም ዝኣመሰሉ መጻሕፍቲ ንምጽሓፍ ተውህቦ ክህሉ ግድን ኣድላዪ ኣይኮነን። ኣብነት፥ ኣለምሰገድ “ኣይንፈላለ” ንኽትጽሕፍ ተውህቦ ግድን ኣድላዪ ኮይኑ ኣይስመዓንን። “ወዲ ሓደራ” ግና ፍርያት ተውህቦ እዩ። ብኸምዚ ፈላሊና ክንርእዮ ዘሎንና ኮይኑ እስመዓኒ።ሕቶኻ ብቐጥታ ንምምላስ፥ ሓደ ሰብ ናብ ድርሰት ስነጽሑፍ ቅድሚ ምእታዉ ተውህቦ ከም ዘለዎ ኣርጊጹ ክፈልጥ ኣለዎ። ተውህቦ ስነጽሑፍ ዘለዎ ሰብ፡ ኣብ ሓደ ርእሰ ጉዳይ ክጽሕፍ ብርዕን ወረቐትን ኣልዒሉ ከም ልቡ ክጋልብ ኣይጽገምን እዩ። ቃላትን ዓረፍተነገራትን ከጋጥም ኣይጽገምን። ተውህቦ ዘለዎ ደራሲ ኣብ ናይ ገዛእ ርእሱ ፈጠራዊ ጽሑፍ ይስሕቕ፡ ይበኪ’ዩ። ተውህቦ ስነጽሑፍ ዘለዎ ሰብ ብጠባዩ ዝዓግብ ኣይኮነን። መንፈሱ ረቂቕ’ዩ። መጽናዕቲታት ከም ዝሕብርዎ፡ ተውህቦ ስነጽሑፍ ዘለዎም ደረስቲ፡ መራሕትን ተመራሕትን ክኾኑ ኣይክእሉን እዮም። ፌንጠጋራት’ዮም።ተውህቦ ፍልጠት ኣይኮነን። ተውህቦ ዘለዎም መንእሰያት፡ ተውህቦ ከም ዘለዎም እንተፈሊጦም፡ ንተውህቦኦም ዘዕቢ ፍልጠት ክህልዎም ክጽዕሩ ኣለዎም። ከንብቡ፡ ክመሃሩ፡ ክመራመሩ ኣለዎም። ቃላት ክፈልጡ ኣለዎም። ብዙሕ መጻሕፍቲ ናይ ዘንበብካ ጥራሕ’ውን ንፉዕ ደራሲ ኣይገብረካን’ዩ። እቲ ምስጢር ኣብ ሕርያን ዕምቈት ኣናብባን እዩ ዝምርኰስ። ብሓጺሩ፡ ሓደ ናብ ዓለም ድርሰት ስነጽሑፍ ቅድሚ ምእታዉ፡ ኣቐዲሙ ተውህቦ ከም ዘለዎ ክፈልጥ ኣለዎ። ድሕሪኡ ብትግሃት ክሰርሕ ትጽቢት ይግበረሉ። ንፉዕ ደራሲ ክትበሃል ግና እቲ ፍርዲ ናይ ኣንባባይ እዩ።
ይቅጽል
ምንጪ ካብ ገጻት facebook Qadie manche ሊንክ ምጥዋቕ’ውን ይከኣል
https://www.facebook.com/qadie.manche/posts/589825961348731?comment_id=589834101347917¬if_id=1511943706214106¬if_t=feed_comment_reply
Categories: ዝተፈላለዩ ጽሑፋት


text:
ላቲናዊ ስርዓተ ኣምልኾ እትኽተል ካቶሊካዊት ቤተክርስትያን ትማሊ ዕለት 20 መጋቢት ዓመታዊ ክብረ በዓል ቅዱስ ዮሴፍ እንክትዝክር እቲ ወትሩ ዝከረሉ ዕለት 19 መጋቢት እኳ እንተኾነ ኣብ ጾመኣርባዓን ሰንበትን ስለዝወዓለ ንትማል ሰኑይ ክበዓል ተወሲኑ፣ ኣብ መላእ ዓለም እትርከብ ካቶሊካዊት ቤተክርስትያን ኣብ ቅዱስ ዮሴፍ ዘለዋ ኣኽብሮትን ናብ ኣማልድነቱ ዘለዎም ኣድናቆትን ብዝተፈላለይ ኣገባባት ይግለጽ፣ ገሊኦም ጸሎት ታስዕቲ ገሊኦም ብሰንሰለት ቅዱስ ዮሴፍ ዝፍለጥ ቀጻሊ ጸሎት ገሊኦም ንሰላሳ መዓልቲ ማለት ንምሉእ ወርሒ መጋቢት ዝቅጽል ጸሎት ብምዝውታር ንዝተፈለለየ ኣድላይነታት ኣማልድነቱ ይምሕጸኑ፣
ቅ.ኣ.ር.ሊ.ጳ ፍራንቸስኮስውን ትማሊ ኣብቲ ልሙድ ናይ ቅዱስ ማርታ ቤትጸሎት ምስ መሳርሕቶም ንዝኽሪ ቅዱስ ዮሴፍ ኣብ ዘዕረጕኦ መስዋዕተ ቅዳሴ ‘ቅዱስ ዮሴፍ ብሕልፊ ንመንእሰያትና ንመጻኢ ብተስፋ ክጥምቱን ሰሰናዩ ብምምንይን ምሕላምን ነቲ ኣብ ሕልሞም ዝተዋህቦም ዕዮ ገዛ ንምፍጻም ጠኒኖም ክኣትው ትብዓት ይሃቦም` እንክብሉ ነቲ ኣብ ናይ ዕለቱ ወንጌል ንእኖና እግዚእትነ ማርያም ብስራሕ መንፈስ ቅዱስ ምጽናሳ ከይፈለጠ ብስውር ከሰናብታ ክሓስብ ከሎ መልኣኽ እግዚኣብሔር ኣብ ሕልሙ ‘ዮሴፍ ንሕጽይትኻ ማርያም ምሳኻ ንክትወስዳ ኣይትፍራሕ እቲ ጸኒሳቶ ዘላ ብሓይሊ መንፈስ ቅዱስ እዩ ኢየሱስ ቢልካ ከኣ ክትሰምዮ ኢኻ ምስ በሎ ካብ ድቃሱ ምስ ተንሰኤ ነቲ መልኣኽ ዝበሎ ሰጋእ ከይበለን ብዘይወዓል ሕደርን ኣብ ግብሪ ንምውዓል ንእኖና እግዚእትነ ማርያም ምስኡ ከምዝወሰዳ’ ዝገልጽ ክፍሊ ወንጌል ተንቲኖም፣ ከምቲ ወንጌል ዝገልጾ ቅዱስ ዮሴፍ ትሑትን ጻድቅን ኮይኑ ልዕሊ ኩሉ ተኣዛዚ ከምዝነበረን በዚ ከኣ ነቲ ነቦና ኣዳምን ሔዋንን ኣቀዲሙ ስዒቡ ከኣ ንኣብርሃምን ደቁን ኣብ መወዳእታ ከኣ ብግህዶ ንንጉስ ዳዊት ካብ ዘርኡ ወራሲ ዘለዓለማዊ ንጉስ ዝፋኑ ንዘለዓለም ዝኾነ መሲሕ ክውለድ ዝተነግረ ሓላፍነት ናይ ወለዶን ውርሻን ኣቦነትን ጽንዓትን ክቅበል ከምዝበቅዔ ዝገለጹ ቅዱስነቶም ‘እዚ ሰብዚ እዚ ሓላሚ እዚ ነዚ ሓላፍነት ክቅበልን ምስ ኩሉ ክበዱን ጸገሙን ዝተዋህቦ ዕዮገዛ ብምፍጻም ንኣና ብዙሕ ነገር ይምህረና ምናዳ ከኣ ኣብዚ ግዜ ዝኽትምና ዝመልኦ ዘመንና ዝተዋህበና ዕዮገዛ ብግቡእ ክንፍጽም የተባብዓና። ቅዱስ ዮሴፍከስ ብሱቊታ ነቲ ዝተዋህቦ ተስፋ ሒዙ ይጐዓዝ እግዚኣብሔር ክፍጸም ከምዝደልዮ ስለዝፈልጥ ከኣ ብትብዓት ንቅድሚት ሒዝዎ ይግስግስ፣ እንክብሉ ትብዓቱን ጽንዓቱን እምነቱን ትሕትናኡን ምስ ገለጹ፣ ቅዱስነቶም ናባና ምልስ ይብሉ እሞ ገለ ንዓና ዝምህረና ነገርከ ይህልዎዶ ቢሎም ይሓቱ እሞ ‘እወ ብዙሕ ነገራት ክብለና ይኽእል ኮይኑ ንሱ ናይ ዘረባ ሰብ ስለዘይኮነ በቲ ሕቡእ ሕይወቱን ብስቅታኡን እዩ ዝዛረብ፣ እግዚኣብሔር ንከምዙይ ዝበለ ትሑትን ድኹምን ሰብ ክንድዙይ ዚኣክል መደብን ተስፋን ከሰክም ከሎ ዘገርም እዩ፣ ሕስብ እሞ ነብሎ ልደት ኢየሱስ ኣብ በዓቲ ኣብ መንገዲ እንደገና ነዲኡን ንሕጻንን ሒዝካ ንግብጺ ምህዳም፣ ከመይ ገብሩ ደኣ ክኢልዎ እንተበልና ንኩሉ ድኻምነት ብርሕራሔን ጥንቃቄን ከምቲ ንሓደ ሕጻን ተጠንቂቅካ እተሓቊፎ ዓይነት ኣተሓሕዛ የድሊ፣ ቅዱስ ዮሴፍ ኣይዛረብን ኮይኑ ይእዘዝ በዚ ከኣ ብሕያውነት ነቲ ተስፋ ከምዝፍጸም ይገብር፣ ነቲ ብትንቢት ዝተነገረ መንግስተ ኣቦና ዳዊት መንግስቲ እግዚኣብሔር ክጸንዕ ኣቦነት እግዚኣብሔርን ናትና ውሉድነትን ከምዝረጋገጽ ይገብር፣ ብሓጺር ኣገላልጻ ቅዱስ ዮሴፍ ናይ ድኹማት ሓላዊ ኮይኑ ካብ ድኻምነትናን ሓጢኣትናን ብዙሕ ጽቡቅ ነገራት ከምዝውለድ ዝገብር ጻድቅ ሰብ እዩ፣ ነቲ ብሕልሚ ዝተነግሮ ነግፈረግ ከይበለ ዝፈጸመ ክሓልም ዝኽእል ሰብ እዩ ነሩ፣ ነቲ እግዚኣብሔር ዘሕለሞ ስለድሕነት ኩልና ኢሉ ተቀቢልዎ፣ ኣብ ርእሲኡ ጸራብ ዕንጸይቲ ኮይኑ ወትሩ ብሱቊታ ይሰርሕ ከምዝነበረ ከኣ ዘይምዝንጋዕ፣ ስለዚ ንኩልና መልእኽቲ ኣለዎ፣ ሰናይ ዝኾነን ዓበይቲ ነገራትን ክንሓልም ክንክእል ምናዳ መንእሰያትና ከመይ ቅዱስ ዮሴፍ እውን ጐበዝ ነሩ እዩ፣ ከምኡውን ከምቲ ንሱ ኣማንን ጻድቅን ዝንበረ ብሱቊታ ከኣ ዕብየቱ ዝገለጸ ንሕናውን ካብኡ ንመሃሮ ብዙሕ ነገር ኣሎ፣ ድኻምነትናን ድኻምነት ካልኦትን ክንጻወር ክንክእል ጸጋኡ የብዝሓልና፣ ክብሉ ስብከቶም ዛዘሙ፣


text:
ዝኽሪ ታሪኻዊት ኵናት ተጎርባ
ኣብ ልቢ ህዝብና ንዘልኣለም ነባሪ ኢዩ !!
ከም‘ዛ ሎሚ መዓልቲ ቅዲሚ 53 ዓመት ብዕለት 15 መጋቢት 1964 ታሪኻዊት ኵናት ተጎርባ፣ ኣብ መንጎ ጅግና ሰራዊት ሓርነት ኤርትን ጎበጣዊ ሓይሊ መግዛእቲ ኢትዮጵያን ዝተኻየደትላ ዕለት ኢያ። ባዕዳዊ ስርዓት ሃጸይ ሃይለስላሴ፣ ብሓይሊ ፖሊስ (ፊልዲ ፎርስ) ገይሩ፣ ሰውራና ብዕሸሉ ከሎ ንምጥፋእ ፈቲኑ ምስ ተሓለሎ፡ ነቲ ካብ መዓልቲ ናብ መዓልቲ ሃልሃልትኡ ኣብ መላእ ሃገር ክዝርጋሕ ዝጀመረ ገድሊ፡ ሓንሳብን ንሓዋሩን ንምቅሃም ስሩዕ ሰራዊቱ (ጦር-ሰራዊት)፣ ብዘመናዊ ኣጽዋር ኣዕጢቑ ናብ ኤርትራ ኣበገሶ። 15 መጋቢት 1964 ከኣ መደባቱ ክፍጽመላ ተሃንዲዱ ዝወፈረላ መዓልቲ ነበረት።
ስዉእ ጅግና መሓመድ ዓሊ ኢድሪስ “ኣቡ ሪጀላ” ዝመርሐን ሰለስተ ጋንታታት ሰራዊት ሓርነት ኤርትራ ትብዓትን፣ ጅግንነትን፣ ተወፋይነትን፣ ተዓጢቐን ነቲ ሰፍ ዘይብል ሓይሊ ሰብን ኣጽዋርን ተሰኪሙ፣ንከጥፈአን ዝመጸ መግዛእታዊ ሰራዊት ኢትዮጵያ፡ ከቢድ ስዕረት ብምስዓብ ዛሕ-ዛሕ እናበለ ከም ዝምለስ ገበረኦ። ኣብ‘ዚ ውግእ‘ዚ ጸላኢ 84 ዝኾነ ካብ መኮንናቱን ስራዊቱን ክመትዎ ከለዉ ብዙሓት ከኣ ቍሰሉ። ሒዝዎ ዝመጸ መደባት ንምዕዋት‘ሲ ይትረፍ ብኣገባብ ክሃድም ኣብ ዘይክእለሉ ኩነታት በጽሐ። ብወገን ሰራዊት ሓርነት ከኣ ንዘልኣለም ዝዝከር ጅግንነታዊ ታሪኽ ገዲፎም 18 ዝኮኑ ሓርበኛታት ተሰውኡ።
ታሪኻዊት ኵናት ተጎርባ፣ ኣብ‘ቲ ዝቐጸለ መድረኻት ዓቢ ኣሰር ገደፈት። ካብ’ቶም ኣገደስቲ ውጽኢታት ኵናት ተጎርባ፡ ክሳብ‘ቲ ዕለት‘ቲ መግዘእታዊ ሓይሊ ቅልጡፍ ኵናት ኣካይድካ ብቐሊሉ ክድምሰሱ ዝኽእሉ ውሑድ ዝቝጽሮም ሸፋቱ ኢሉ ዝግምቶም ዝነበረ ተጋደልቲ፡ ካብ‘ቲ ንሱ ዝገመቶ ዝለዓለ ዓቕምን ተወፋይነትን ዘለዎም ኣብ ርእሲ ምንባሮም፣ ብህዝቢ ዝድገፍ ናይ ርሑቕ ቀረባን ሃገራዊ ዕላማ ዝውንኑን ምዃኖም’ውን እቲ ዝተኻየደ ኵናት ኣረጋጊጽዎ ኢዩ። ከምኡ‘ውን እቲ ኣብ ውሱን ቦታታት ተሓጺሩ ዝነበረ መቓልሕ ሰውራና ናብ ኩሉ ኩርናዓት ኤርትራ ክዝርጋሕን፡ ሓፋሽ ህዝብና ኣብ ሰውርኡ ዝያዳ ክተኣማመንን፣ ንተሳትፍኡ ኣብ ቃልሲ ከተባብዕን፡ ታሪኻዊት ኵናት ተጎርባ ደራኺ ተራ ተጻዊታ።
ብርግጽ ሓርበኛዊ ታሪኽ ሰውራ ኤርትራ ብዙሓት ንተጎርባ ዝመሳሰሉ ዓወታት ኣለዉ። ስለ‘ዚ ካብቲ ካልእ ዓወታት ነጺልካ እትረአ ዕለት’ኳ እንተ ዘይኮነት፣ ፍልይቲ መዓልቲ ዝገብራ ግን፡ ኵናት ተጎርባ ንመጀመርያ ግዜ ኣብ መንጎ ሰራዊት ሓርነት ኤርትራን ኣብ መንጎ‘ቲ ኣብቲ ግዜ‘ቲ ኣብ ኣፍሪቓ ዝሓየለ ሰራዊት ተበሂሉ ዝዝነየሉ ዝነበረ ሓይሊ ዝተኻየደ ኵናት ሰለ ዝኾነ ኢዩ።
ሽሕ‘ኳ እኩብ ድምር ቃልሲ ሰውራ ኤርትራ ዓቢ ዓወት ብምርግጋጽ፡ መሬትና ካብ ባዕዳዊ መግዛእቲ ኢትዮጵያ ነጻ ብምውጻእ፡ ኤርትራ ሃገርና ልዑላውነታ ክረጋገጽ እንተ በቕዐ፡ ብሰንኪ‘ቲ ኣብ መስርሕ ቃልስና ዝተራእየ ውሽጣዊ ሓጎጽጎጽ፣ ንሱ ዝፈጠሮ ምፍንጫላትን፣ ንደምበ ሃገራዊ ሓይሊ ብኣሉታ ስለ ዝጸለዎ፣ መሪሕነት ህዝባዊ ግንባር ምልካዊ ስርዓት ብምቛም፡ መጻኢ ዕድል ሃገር ኣብ ትሕቲ ፍጹም ምቍጽጻሩ ኣእቲዩ፣ ንኤርትራ ኣብ ዓባይ ቤት መእሰርቲ ቀይሩዋ ይርከብ። ካብ መዓልቲ ናጽነት ኣትሒዙ ኣብ ልዕሊ ህዝቢ ኤርትራ ሰፍ ዘይብል ግፍዕን መከራን ከውርድን፣ ብሰንኪ ኣዕናዊ ፖሊሲታቱ ልዑላውነት ሃገርና ኣብ ዓቢ ሓደጋ ከም ዝወድቕን ገይርዎ ይርከብ።
ኣብዚ እዋን‘ዚ ብገለ ኣዕነውቲ ባእታታት፣ ኣንጻር ተጋድሎ ሓርነት ኤርትራ ዝመርሐቱ ታሪኽ ተጋድሎ ህዝብና ዝካየድ ዘሎ ናይ ጸለመ ወፈራ ንክታተሎ ኣሎና። እቲ ቀንዲ ሓባራዊ መለለዪ ናይ‘ዚ ተንኮለኛ ወፈራ’ዚ፣ መንኮርኮር ታሪኽ ንድሕሪት ብምምላስ፣ መሳርሒ ባዕዳዊ መግዛእቲ ኢትዮጵያ ዝነበረ “ማሕበር ኣንድነት“ ዳግማይ ትንሳኤ ንምልባስ ዝዓለመ ኮይኑ፣ ኣብ መንጎ ክፍልታት ሕብረተሰብ ኤርትራ እሾኽ ንምዝራእ ዝህቅን ከንቶ ፈተነ ኢዩ። መሬቱ ሓራ ንምውጻእን ናጻነቱ ንምርግጋጽን ሰፍ ዘይብል መሳዋእቲ ዝኸፈለ ህዝብና፣ ነዞም ታሪኹ ከበላሽዉ ህርድግ ዝብሉ ዘለዉ ሰባት፣ ክምክቶምን ኣዕናዊ ትልምታቶም ከፍሽልን ምዃኑ ጽኑዕ እምነት ኣሎና። ኣብ‘ዚ መዳይ‘ዚ ብግዱሳት ሃገራውያን ዝቐርብ ዘሎ በዳሂ መልስታት፣ ሃገራዊ ንቕሓት ህዝብና ክሳብ ክንደየናይ ዓቢ ምዃኑ ዘረጋግጽ ኣብ ርእሲ ምዃኑ፣ ነቲ ዝእልም ዘሎ ውዲት፣ ህዝብና ንምብርዓኑ ድሉው ምዃኑ ዘርኢ ኣብነት ኢዩ።
ሃገርና ኤርትራን ህዝባን ኣቲየሞ ዝርከቡ ወሳኒ ታሪኻዊ መድረኽ፡ ኩሎም ሓይልታት ዲሞክራስያዊ ለውጢ ብሓፈሻ፣ ብፍላይ ከኣ ኣብ ትሕሪ ጽላል ሃገራዊ ዲሞክራስያዊ መደብ ዕዩ ተጋድሎ ሓርነት ኤርትራ ተጠርኒፎም ዝቃለሱ ዝነበሩን ፣ ሎሚ ከኣ ኣብ ዝተፈላለየ ውድባት ተመቓቒሎም ዝርከቡን፣ ኣብ ዝሓለፈ መድረኽ ፋሕ-ፋሕ ኢልካ ምቅላስ ዘስዓቡ ዓቢ ክሳራ ብሩህ ስለ ዝኾነ፡ ብሓባር ተጠርኒፎም ህዝብን ሃገርን ንምድሓን ቃልሶም ከኻዕብቱ ዓቢ ሓላፍነት ከም ዘለዎም ከነዘኻኽር ንፈቱ። እዚ ምስ ዝፍጸም ጥራሕ ኢዩ ከኣ ሕድሪ ስዉኣት ኵናት ተጎርባን ኩሎም ስዉኣትናን ዝትግበርን፡ ናጻነትን ፍትሕን ማዕርነትን ዝሰፈና ሃገር ንምህናጽ ዝካኣለን።
ክብርን መጎስን ንስዉኣትን ሓርበኛታን ተጎርባ!
ኤርትራ ሃገርና ነጻን ዲሞክራስያዊትን ኮይና ትንበር !
ውድቀት ንምልካዊ ስርዓት ህ.ግ.ደ.ፍ.
ዘልኣለማዊ ዝኽርን ክብርን ንስዉኣትና
“ድሕነት ህዝብን ሃገርን ልዕሊ ኩሉ“
ፈጻሚ ኣካል ግንባር ሃገራዊ ድሕነት ኤርትራ
15/03/2017


text:
ዋና መምረፂ
ሓገዝቲ ሰነዳት
ሕትመታት
በዓል መዚ ልምዓት እቶት ክልል ትግራይ ምኽፋል ግብሪ ሓምለ-1/2008/9 ኣብ ኩሉ ከባቢታት ትግራይ ብውዑይ መንፈስ ከም ዝተጀመረ ኣፍሊጡ፤
ፌስቲቫል ምብሳር ምኽፋል ግብሪ ሓምለ 1/2008/9 ኣብ ክፍለ ከተማታት መቐለን ካልኦት ከተማታትን ወረዳታትን ኣብ ግልጋሎት መውሃቢ ማእኸላት ዳሳት ብምስራሕ ብጓይላ፣ፌስታን ካልኦት ምርኢታትን ተዓጂቡ ተኸቢሩ እዩ። ኣመራርሓ ውድብን መንግስትን ኣብያተ ዕዮ ክልል፣ ዞባታትን ወረዳታትን ኣብቶም መድረኻት ተረኺቦም ምኽፋል ግብርን ታክስን ኣመልኪቶም መኽፈቲ መደረ ብዕሊ ምስ ኣበሲሩ ኣብ ኩለን ማእኸላት እቲ ምኽፋል ግብሪ ብስሉጥ ግልጋሎት ተኻይዱ እዩ።
ኣብ ክፍለ ከተማ ሓድነት ተረኺቦም መኽፈቲ መደረ ዘቕረቡ ሓላፊ ቢሮ ፋይናንስን ኢኮኖሚያዊ ልምዓትን ኣይተ ብርሃነ ፅጋብ እንትገልፁ እቲ ሕዚ መንግስቲ ንክልልና 10.6 ቢልዮን ብር በጀት ተሰሊዑ ዘሎ ካብ ባንኪ ዘይኮነስ ንዓኹምን ንህዝቢ ትግራይን ኣሚኑ እዩ። ብፍላይ ህዝቢ ትግራይ ንመሰረተ ልምዓት፣ማሕበራዊ ግልጋሎትን ካልኦት ግልጋሎታትን ዝውዕል ፍትሓውን ተመጣጣንን ግብሪ ንምኽፋል ንድሕሪት ኣይብልን፣ ምኽንያቱ ኣብ ቃልሲ ህወሓት ሂወቱን ሂወት ውላዱን ብታሕጓስን ጓይላን ዝሃበ ህዝቢ ፤ ሕዚ ኣብ ልምዓት ዝውዕል ገንዘብ ምኽፋል ብሳዕስዒትን ፌስታን ከም ዝደግሞ፣እቲ ሰራሒ ጀግንነት ህዝቢ ኣብ ምጥፋእ ድኽነት’ውን ጅግና ከም ዝኾነ እንኣምነሉን እንኮርዐሉን ህዝቢ እዩ ኢሎም።
ምስዚ ብተዛማዲ ኣብ ክፍለ ከተማ ዓዲ ሓቂ ዝተረኸባ ዋና ዳይሬክተር በዓል መዚ ልምዓት እቶት ወ/ሮ ምሕረት በየነ ከም ዝበልኦ ድማ ክልልና ንሪፎርምታት ግብርን ታክስን ተግባራዊ ብምግባር ብኣተሓሳስባ፣ክእለትን ፍልጠትን ዝበቕዐ ሰራዊት ብምውናን ኩሉ በቢ ውዳብኡ ዘፈር ማሕበራት፣መዳርግቲ ኣካላት፣ማሕበረሰብ ንግዲን ውዳበታትን ውዑይ ቃልሲ ብምክያድ ግብርን ታክስን ዝሓሸ ግንዛበን ፍልጠትን ብምፍጣር ውሽጣዊ ዓቕምታትና ዘፈልፈሎ ተመጣጣንን ፍትሓውን ግብርን ኣብ ምእካብ ውፅኢታዊ ስራሕ ከም ዝተሰርሐ ኣፍሊጠን።
ብተወሳኺ ኣብ ኩለን ክፍለ ከተማታት መቐለ እናተረኸቡ ትዕዝብቲ ዘካየዱ ከንቲባ መቐለ ኣይተ ዳኒኤል ኣሰፋ ከም ዝበልዎ ድማ እቲ ባሕቲ ገንዛብ ኣይወፅእን ዝብል ዝነበረ ድሑር ባህሊ ተሰይሩ ኩሉ ሕብረተሰብ ኣብቲ ምኽፋል ግብሪ ተረኺቡ ዝተወሰነሉ ተመጣጣንን ፍትሓውን ግብሪ ብታሕጓስን ጓይላን ይኸፍል ከም ዘሎ ገሊፆም።
ኣብቶም ናይ ፌስቲቫል መድረኻት ዝተረኸቡን ብእዋኑ ዝተወሰነሎም ግብርን ታክስን እናኸፈሉ ካብ ዘዘራረብናዮም ከፈልቲ ግብሪ ዝሃቡና ርኢቶ ኣታዊና መሰረት ዝገበረ መጠን ግብሪ ብክኢላታት 2ተ ግዜን ልዕሊኡን ፅንዓት ተገይሩ ኣብ ናይ ዝተፈላለዩ ውዳበታትን ህዝብን መድረኻት ርኢቶ ከም ዝተውሃበ ኣብ ዝተፈላለዩ መለጠፊ ማእኸላት ተለጢፉ ኩሉ ህዝቢ ዝተወሰነሉ መጠን ግብሪ ክሪኦን ክፈልጦን ተገይሩ እዩ። ስለዚ እዚ ዝኸፍልዎ ዘለዉ ግብሪ ንልምዓታውን ዲሞክራሲያውን ምንቅስቓስ ዝውዕል ፍትሓውን ተመጣጣንን ግብሪ ከም ዝኾነን ግብሪ ብምኽፋሎም ሕጉሳት ከም ዝኾኑን ሓቢሮም
ደ/ከ/ስ/ርክብ ህዝቢ በዓል መዚ ልምዓት እቶት ክልል ትግራይ
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 64 guests and no members online


text:
በስመ አብ ወወልድ ወመንፈስ ቅዱስ አሐዱ አምላክ!
ሆሣዕና በአርያም
ካብ ሠለስተ ኣካል ሓደ ኣካል እግዚአብሔር ወልድ፡ ወዲ ሰብ ንምድኃን ፍጹም ሥጋና ተዋሓሒዱ፡ ጐይታ ዳዊት ክንሱ ካብ ዘርኢ ዳዊት ተወሊዱ፡ ‘ሆሣዕና ንወዲ ዳዊት’ እናተባህለ ኣብ ኣድግን ገልገል ኣድግን ተወጢሑ ምኻዱ ንወዲ ሰብ ክሳብ ክንደይ ፍቕሩ ከም ዝገለጸሉ ዝገልጽ እዩ ። ሆሣዕና ማለት መድኃኒት ማለት እዩ። መድኃኒት ዝተባህለ ድማ ጐይታናን ኣምላኽናን መድኃኒናን ኢየሱስ ክርስቶስ እዩ። ቅድሚ ስቕለቱ ኣብ ዘሎ መዓልትታት፡ ንኽልተ ካብ ደቀ መዛሙርቱ ከምዚ ኢሉ ለኣኾም፡ ‘ኣብ ቅድሜኹም ናብ ዘሎ ዓዲ ኺዱ፡ ኣብኡ ምስ ኣቶኹም ድማ እሱር ኣድግን ገልገል ኣድግን ኪትረኽቡ ኢኹም እሞ ፈቲሕኹም ኣምጽኡለይ፡ ስለምንታይ ትፈትሕዎ ኣሎኾም፧ ኢሉ እንተሓተተኩም ከኣ ጐይታኦም ይደልዮም ኣሎ’ በሉ። (ብተፈጥሮ ጐይታኦም) ስለ ዝኾነ እዩ። ንሳቶም ድማ ከምቲ ዝተኣዘዝዎ ፈቲሖም ኣምጽእሉ። (ማቴ. 21፡1-3)


text:
ገበር | ስለምንታይ ብቕንዕና እትመላለስ፧
ቅንዕና ግዜኡ ሓሊፍዎ ድዩ፧
ሂቶሺ ኣብ ጃፓን ኣብ ዚርከብ ስራሕ ዜራኽብ ትካል፡ ኣብ ቤት ጽሕፈት ሕሳብ እዩ ዚሰርሕ ነይሩ። ምስ ሓለቓኡ ዀይኑ ፊናንሳዊ ጸብጻብ ኪምርምር ከሎ፡ ናይ ሓሶት ጸብጻብ ኪህብ ትጽቢት ከም ዚግበረሉ ተነግሮ። ንሱ ግና ኬታልል ሕልናኡ ኸም ዘይፈቕደሉ ገለጸ። ስለዚ ድማ፡ ከምኡ እንተ ዘይገይሩ፡ ሓለቓኡ ኻብ ስራሕ ከም ዚሰጕጎ ነግሮ፣ ኣብ መወዳእታ እውን ካብ ስራሕ ሰጐጎ።
ኣብቲ ስዒቡ ዝነበረ ኣዋርሕ፡ ሂቶሺ ስራሕ ንምርካብ ዝገበሮ ጻዕሪ ኣይሰለጦን። ንኣብነት፡ ኣብ ሓደ ቓለ መጠይቕ፡ ሂቶሺ ኣብ ናይ ምትላል ተግባራት ከም ዘይሳተፍ ምስ ገለጸ፡ እቲ ቓለ መጠይቕ ዚገብረሉ ዝነበረ ሰብ፡ “ኣተሓሳስባኻ ስጊንጢር እዩ” ኢልዎ እዩ። ቤተ ሰብን ፈተውትን ሂቶሺ ኣብቲ ብቕንዕና ንምምልላስ ዝገበሮ ቘራጽነት የተባብዕዎ እኳ እንተ ነበሩ፡ ንሱ ግና ጥርጣረታት ኬሕድር ጀሚሩ ነይሩ እዩ። ንኣብነት፡ “ብዛዕባ እምነተይ ብቕንዕና ምዝራበይ ጽቡቕ እንተ ዀይኑ ኣተሓሳሲቡኒ እዩ” ኢሉ እዩ።
ካብ ተመክሮ ሂቶሺ ኸም እንርእዮ፡ ኵሉ ሰብ ኣይኰነን ንቕንዕና ኣኽቢሩ ዚርኢ። አረ ገሊኦምሲ ብቕንዕና ምምልላስ፡ ምናዳ ኣብ ንግዲ ጸገም ከም ዚፈጥር እዮም ዚሓስቡ። ሓንቲ ኣብ ደቡብ ኣፍሪቃ እትነብር ስራሕ እትወፍር ሰበይቲ፡ “ብመታለልቲ ሰባት እየ ተኸቢበ ዘለኹ፣ ሓድሓደ ግዜ ድማ፡ ምሳታቶም ንምምስሳል ኣዝዩ ብርቱዕ ጸቕጢ ይወርደኒ እዩ” ትብል።
ሓደ ኻብቲ ብቕንዕና ዘይመላለሱ ሰባት ዚገብርዎ ተግባር፡ ሓሶት እዩ። ቅድሚ ገለ ዓመታት፡ ኣብ ዩኒቨርሲቲ ማሳቹሰትስ ኣመርስት ስነ ኣእምሮኛ ዀይኑ ዚሰርሕ ሮበርት ፈልድማን ኣብ ዝገበሮ መጽናዕቲ፡ ካብ ዓበይቲ ሰባት እቶም 60 ሚእታዊት፡ ንዓሰርተ ደቒቕ ኣብ ዚገብርዎ ዝርርብ እንተ ወሓደ ሓንሳእ ከም ዚሕስዉ ኺፈልጥ ክኢሉ እዩ። ፈልድማን፡ “ኣዝዩ ዜገርም ውጽኢት እዩ ነይሩ። ሓሶት ክሳዕ ክንድዚ ልሙድ ክፋል መዓልታዊ ህይወትና ኪኸውን ኣይተጸበናዮን ኔርና” ብምባል ሓሳቡ ገሊጹ እዩ። መብዛሕትኦም ሰባት ሓሶት ኪንገሮም ዘይደልዩ ኽነሶም፡ ሓሶት ኣመና ኣስፋሕፊሑ ምህላዉስ ዜገርም ደይኰነን፧
ሓሶትን ስርቅን ካልእ ዓይነት ዘይቅኑዕ ተግባራትን ኣመና ልሙድ ኰይኑ ዘሎ ስለምንታይ እዩ፧ ብቕንዕና ዘይምምልላስ ኣብ ሕብረተሰብ ብሓፈሻ እንታይ ጽልዋ የሕድር፧ ልዕሊ ዅሉ ድማ፡ እዚ ሕማቕ ተግባራት እዚ ምእንቲ ኸይንለምድ እንታይ ክንገብር ንኽእል፧


text:
ባስቲል ደይ ተባሂሉ ኣብ ዝፍለጥ መዓልቲ ናጽነት ፈረንሳ ኣብ ኒስ ዝተባህለት ከተማ ፈረንሳ ብዘጋጠመ ሓደጋ ቕትለት ዝተተንከፈ ኤርትራዊ ይኹን ኢትዮጵያዊ ከምዘየለ ነበርቲ እታ ከተማ ንቪኦኤ ኣብ ዝሃብዎ ሓበሬታ ኣፍሊጦም።
ተቐማጢ ኒስ ዝኾነ ኤርትራዊ ዓንዳት ተስፋማርያም ቀቅድሚ እቲ ሓደጋ ምስ ብጾቱ ኣብቲ ርችት ዝትኮሰሉ ዝነበረ ቦታ ከምዝነበረ ጠቒሱ። ይኹንምበር እቲ ኩነታት ድሕሪኡ ከምዝተፈጸመ ኣረዲኡ። ምስቶም ተቐማጦ እታ ከተማ ዝኾኑ ኤርትራውያንን ኢትዮጵያውያንን ኩነታቶም ንምፍላጥ ድሃይ ኣብ ዝገበረሉ በቲ ሓደጋ ዝተተንከፈ ከምዘየለ ድማ ኣረጋጊጹ።
ኣበባ ገብረማርያም ዝተባህለት ኢትዮጵያዊት ተቐማጢት ኒስ ብወገና ኣብቲ ቦታ ሓደጋኳ እንተዘይነበረት ሓበሬታ ናይቲ ኩነታት ድሕሪ ምስምዓ ንመቕርባ ዝኾኑ ኤርትራውያን ኢትዮጵያውያንን ተወኪሳ ኩሎም በቲ ሓደጋ ከምዘይተተንከፉ ከምዝፈለጠት ገሊጻ። ንሳ ብተወሳኺ ድሕሪቲ ሓደጋ ናብቲ ቦታ ኣብ ዝበጽሓትሉ ዝተሰባበረ ሞባይላትን ካልእ ውልቃዊ ንብረትን ኣብ ፈቐድኡ ዛሕ ኢሉ ከምዝተዓዘበት ሓቢራ።
ብመሰረት ጸብጻብ ፖሊስ ፈረንሳ በቲ ኣብ መዓልቲ ናጽነት ፈረንሳ ዘጋጠመ ሓደጋ 84 ሰባት ከምዝሞቱን ልዕሊ ደርዘን ዝኾኑ ድማ ከምዝቖሰሉዩ ሓቢሩ።
መሓመድ ላህጁላህ ቦህለል ዝተባህለ መቦቆሉ ቱኒዝያ ዝኾነ ፈረንሳዊ በጣሕ ዝዓይነታ ዓባይ መኪና ናብ በዓል ናጽነት ፈረንሳ ይጽንብል ዝነበረ እኩብ ህዝቢ ሒዙ ብምእታው በታ ማኪና ሰባት ረጊጹ ከምዝቐተለ ተገሊጹ።
ሙሉእ ትሕዝቶኡ ቪድዮን ድምጽን ትሕት ኢሉ ይርከብ።


text:
ብ 22 ጥቅምቲ 10 መንእሰያት ዝጸዓነት HAICE ዝዓይነታ ናይ ገዛ መኪና ካብ ኣስመራ ተበጊሳ። እቶም ኣብታ መኪና ዝነበሩ ተሳፈርቲ 5 መንእሰያት ደቀንስትዮ፡ 2 መንእሰያት ደቂ ተባዕትዮ ከምኡ ድማ 3 ህጻናት እዮም። ነብሲ ወከፎም ካብ ካብ ኤርትራ ብዘይሕጋዊ መንገዲ ዶብ ሰጊሮም ንጎረቤት ሃገር ክሰግሩ፡ ኣምሳያኡ ድማ ነብሲወከፎም፡ $5500 ዶላር ንኣስገርቶም ክኸፍሉ ተሰማሚዖም።
እቶም ሸውዓተ መንእሰያት ኣባላት ናይቲ ብሃገራዊ ኣገልግሎት ዝፍለጥ ገደብ ኣልቦ ሃገራዊ ዕስክርና ኮይኖም፡ እቶም ሰለስተ ህጻናት ድማ ወላዲቶም ንባዕላ ካብ ዕስክርና ኣምሊጣ፡ ንሶም ድማ ካብ ሃገር ክወጹ ዕድሜኦም ስለዘየፍቅደሎም (ልዕሊ 4 ዓመት ህጻን ካብ ሃገር ክወጽእ ኣይፍቀደሉን እዩ) ምስ ኣኮኦም (ሓው ኣዲኦም ) ብስግረዶብ ክስዕብዋ (reunion) ዝወሰኑ’ዮም።
እቶም ተጓዓዝቲ ኣብታ ተጨቃጨቖም ዝተሰቅልዋ መኪና፡ ሓወይ ሓፍተይ እናተባሃሉን፡ ነቶም ህጻናት ድማ ተተቀባቢሎም እናሓቆፉን፡ ክሳብ ሓውሲከተማ ሃይኮታ ብሰላም ተጓዒዞም። ዕላማ እቶም ኣስገርቲ ብመንገዲ ኣለቡ ኣቢልካ ንዶብ ኤርትራን-ሱዳንን ንምስጋር እዩ ዝነበረ። ዶብ ክሰግሩ ውሑዳት ኪሎሜተራት ተሪፍዎም ከምዘሎን እዛ ሒዛቶም ዘላ መኪና ስራሓ ወዲኣ ኣብታ ትጽበዮም ዘላ ካልእ መኪና ክጸዓኑ ምዃኖ ምስ ተሓበሮም፡ ድኻሞምን ጭንቀቶምን ረሲዖም ሩፍ ኢሎም’ዮም ኔሮም፡ ኣብ ቅድሜኦም ዝነበረ መጻወድያ ሞት ግን ኣየስተውዓልዎን። እቶም ኣቀዲሞም ብዛዕባ እዛ መኪና ሓበሬታ ሰኒቆም ዝነበሩ ኣባላት ምክትታል ዶባትን ክፍሊ ጸጥታ ጋሽ ባርካን ነቲ ቦታ ብሰራዊት ኣኽቢቦም ከርዲኖም ኔሮም። ክሳብ ረሻሽ ዝጸዓነት መኪና፡ ኣርፒጂ፡ ብሬናትን ካልእን ዝዓጠቁ ምዃኖም ርኢኻ ንሓደ ዓዲድ ኲናት ዝተዳለው ይመስሉ።
ኮነ ድማ እታ መኪና ትኽ ኢላ ናብቲ ዝተጻወደላ መፈንጠርያ ምስ ኣተወት (ብወተሃደራዊ ኣጸዋውዓ ኣብ መቅተሊ መስመር ምስ ኣተወት)፡ ኣዛዚ ናይ ተኲስ ትእዛዝ ዝተመሓላለፈ። መሬት ደሓን መሲልዎ ዝጸነሐ ተሳፈርትን፡ ኣስጋሪን ብሃንደበት ኩምራ ጠያይቲ ፈኮስቲ ብረት፡ ብሬንን፡ ረሻሽን ብኹሉ ወገን ክዘንቦም ጀመረ። መሬት ብ ኣውያት ተናዊጻ፡ ንቅድሜኦም ክሃድሙ ዝፍትኑ፡ ኣብ ዘለውዎ ኮፍ ዝብሉ፡ ዘእውዮን ዝጭድሩን ሰባት መሊኣ። ኣብዚ ህሞት ዮሃና ገብረ ካሕሳይ ዝተባህለት ጓል 26 ዓመትን መበል 26 ዙርያ ሃገራዊ ኣገልግሎትን ዝኾነት ኣብ ሜካናይዝድ ኣሃዱ 74 ተመዲባ ኣብ ሃገራዊ ዕስክርና ዝነበረትን (ስእሊ ረአ)፡ ከምኡ’ድማ፡ ኣብ ሕቅፎኣ ዝነበረ እሞ፡ ምስ ወላዲቱ ንኽጽንበር ዝጎዓዝ ዝነበረ ሓደ ስሙ ዘይተፈልጠ ህጻን ኣብ ተኣፋፊ ክፋል ኣፍልቦም ተወጊኦም ኣብ ባይታ ተዘርጊሖም ደሞም ይውሕዝ ኔሩ። ካብቶም ሃዳኖ ሰራዊት ንህይወት እዞም ሰባት ንምድሓን ዝተገደሰ ኣይነበረን። ገሊኦም ነቶም ሃዲሞም ዝተሰወርዎም ክሃድኑ ክኸዱ እንከለው። ዝተረፉ ድማ ነቶም ዝማረኽዎም እሞ ዘይተወግኡን ፍኹስ ዝበለ መውጋእቲ ዝነበሮምን ቀፊዶም/ኣሲሮም ናብቲ ኣብቲ ከባቢ ዝርከብ ወተሃደራዊ ቤት ማእሰርቲ ኣምሪሖም።
ነቶም ብኸቢድ ዝተወግኡ ድማ ኣብ ልዕሊ መኪና ደርብዮም ናብ ሕክምና ሃይኮታ ገጾም ተጉዕዙ። እቲ ዝፈስስ ዝነበረ ደምን ትሰሓግ ዝነበረት ትንፋስ እታ መንእሰይን፡ እቲ ህጻንን ግን ዝግድሶም ኣይነበረን። ኮነ ድማ ተዛንዮምን ኣብ መንገዲ ድማ እናቆረሱን ሰለይ እናበሉ ተጓዓዙ። ኣብ ሃይኮታ ነታ ሽዑ ድሮ ህይወቶም ሓሊፋ ዝነበረትን ደሞም ነቂጹ ዝነበረን ውጉኣት ጽዒና ዝነበረት መኪና ጠጠው ኣቢሎም፡ ክቆርሱ ዝረኣየ ህዝቢ ከቢድ ስምባደን ሓዘንን ተሰሚዕዎ። ካብ ምሕዛንን ብውሽጡ ካብ ምርጋምን ሓሊፉ’ግን ዝገብሮ ኣይነበሩን።
ብድሕርዚ ንስሙ ሬሳ ሒዞም ኣብ ሕክምና ምስ በጽሑ፡ በቶም ሓካይም ድማ ህይወቶም ከም ዝሓለፈት ምስተሓበሮም ናብ ቦታኦም ተመሊሶም ብዘይንቡር ኣብ ጉድጓድ ኣእትዮሞም። ወለዶም ከም ንቡር ሞት ውላዶም’ውን ኣይተሓበሩን። ድሕሪ ክንደይ ሰሙናት ንሱ’ውን ባዕሎም ኮለል ኢሎምን ካብን ናብን ሓበሬታ ኣኪቦም እዮም ሞት ውላዶም ኣረጋጊጾም፡ ብዘይ ሬሳ ደቆም ሓዘን ይገብሩ ኣለው።
ሞት ናይዞም ዜጋታት ኣብ ህዝቢ ኤርትራ ብሓፈሻ ኣብ ህዝቢ ከተማ ኣስመራ ድማ ብፍላይ ከቢድ ሓዘንን ቁጠዐን ፈጢሩ ኣሎ።ዓርቢ ሓርነት ብመንገዲ ኣብ ሓይልታት ምክልኻል ኤርትራን፡ ኣሃዱ ጸጥታ ጋሽባርካን ዝርከቡ መሓውራቱ ኣቢሉ ምሉእ ስምን ኣድራሻን ናይቲ ነዚ ስርሒት ዝኣዘዘን፡ ኣብቲ ስርሒት ዝተኻፈሉን ኣባላት ፈሊጡ ኣሎ። የግዳስ ኣብዚ እዋን’ዚ ነዞም ሰባት ገበነኛታት ምዃኖም ከረጋግጽ ዝኽእል ፍርዳዊ መስርሕ ስለዘየለን፡ ዘየድሊ ሕነምፍድዳይ ከይስዕብን እዚ ዝርዝር ኣስማት ክንዝርግሖ ኣይመረጽናን። ኣብ ናጻን ደሞክራስያዊት ኤርትራን ግና ኩሉ እቲ ተሓቢኡን፡ ተኣዚዘ እየ ብዝብል ጉልባብን ኣብ ቅድሚ ሕጊ ክቀርብ ምዃኑ ክዝንግዕ ኣይግባእን።
ዓርቢ ሓርነት ኤርትራ 11 ታሕሳስ 2016


text:
ብዕለት 10 ታሕስስ 2016 ካብ ሱዳን ብመንገዲ ኣዲባራ ናብ ኤርትራ ብርክት ዝበለ ገንዘብ ዝጸዓነት ትዮታ ፒክኣፕ ከምዝኣተወት ተፈሊጡ። እታ መኪና ናይ ሱዳን ታርጋ ዝሓዘት ኮይና፤ ብሰለስተ ረሻሽ ዝተዓጥቃ መካይን ተዓጂባ ናብ ኤርትራ ከምዝተጓዕዘት ክፍለጥ ተኻኢሉ።
ኣብ ወርሒ ጥቅምቲ እውን ብተመሳሳሊ መንገዲ ብርክት ዝበለ ገንዘብ ዝጸዓነት መኪና ካብ ሱዳን ናብ ኤርትራ ከምዝኣተወት ዝፍለጥ ኮይኑ፤ እቲ ገንዘብ ካበይ ዝነቐለ ሙኻኑ ዝተረጋገጸ የሎን። እቲ ገንዘብ ብነፋሪት ገዲፍካ ብመኪና ኪጓዓዝ ዝተመርጸሉ ምኽንያት ናይ ኤርፖርትን በረራን ተፍትሽን መስርሕን ንምውጋድ ኪኸውን ከምዝኽእል እውን ይግመት።
እዚ ብርክት ዝበለ ገንዘብ ማእከላይ መንግስቲ ሱዳን ዘይፈልጦ ኣብ መንጎ ዞባ ከሰላን መንግስቲ ኤርትራን ናይ ዝግበር ንግዲ ደቂሰባት ገንዘብ ውህለላ ኪኸውን ከምዝኽእል ዝግመት ኮይኑ፤ ኣብዚ እዋን እዚ ምስ ዶላርን ናይ ህግደፍ ገንዘብ ኣብ ሱዳንን ዝተኣሳሰረ ተርእዮታት ክገሃድ ምቕናዩ ክሕበር ጸኒሑ ኣሎ።
ካብ ኤርትራ ዝግበሩ ኩሎም ንግዲ ደቂሰባት ኣብዚ እዋን እዚ ዘይከምቀደም ብናቕፋ ዘይኮነስ መዛሕትኡ ብዶላር ኮይኑ ምህላዉ ዝፍለጥ ኮይኑ፤ መንግስቲ ኤርትራ ኣብዚ ንግዲኣዋፊርዎም ዝነበሩ ናይ ቀደም ሰባቱ ኣሊዩ፤ ብኣዚዩ ምእኩል መንገዲ ብኣሃዱታት ስለያ ምዕራባዊ እዚ ጥራይ የካይዶ ምህላዉ ተፈሊጡ።


text:
ራእሲ ኣሉላ ኣብ ሓማሴን ሰፊሮም ከመሓድሩ ምስ ጀመሩ ነቲ ክቡር ባህልን ወግዕን ንምብልሻው መስደመም ዝኾነ ጽኑዕ ኣዋጅ ኣወጁ። ገለ ካብቲ ብዙሕ ኣዋጆም።
ብተወሳኺ ‘ራእሲ ኣሉላ ካብ ዝተኣተተውዎ፣ ኣብ ነፍሲ ወከፍ ዓዲ ሹም ጭቓ ገበሩ።
ጭቓ:- ከምቲ ጭቓ ንመንደቕ ዘጽንዖ ወይ ዘላግቦ ህዝቢ ምስ መንግስቲ ዘላግቦ ማለት እዩ።
ኣብ ቦታ ነበረ (ብዓል ቆጽሊ) ፈረሰኛ ወይ ምስሌነ፣ ብተወሳኺ ብቀሊሉ ከም ዘይግዝኡ ዘስግኡዎም ዓድታት እንተሃልዮም ተሰሪ (ደርጎይና) ወይ ሕልፎት ማለት በላዕተኛ ስርዑ። ከምኡ’ወን ኣብ ትሕቲኦም ግብርን ፈሰስን ዘዋጽኡ በብወረዳኡ ገበሩ። ልጅ ተስፋይ ኣጉዕዲ ጸንዓ ደግለ፣ ብጀረንዲ ለወጣ ኣብ ደቂ ድግና፣ ራእሲ ኣርኣያ ኣቦ ፊተውራረ እምባየን ደቡብን ኣብ ኩዓቲትን፣ ከንቲባ በኺት ኣብ ካርነሽም…ወዘተ ገበሩ።
ህዝቢ ድማ መርኣያ ጽልኡ ካብ ዝበሎ ዝነበረ፣
ደቒ ደግና፣
ብጀርንዲ ለወጠ ጭሕሚ ወጠጦ
ደኾኖ ኣወሪድካ እንተትሸጦ”
ጸንዓ ደግለ
ወዲ ሓባል ጎልጃ ዓይኒ ብራሕ
ንሕናስ ተሰቒልና እንዳ ስራሕ
ወይ
ወዲ ሓባል ጎልጃ እንታይ ትበልዕ
ንሕናስ ተሰቒልና ኣብ ጉንዲ ኣውሊዕ
……………..ይብሃል ነበረ።
ዝኾነ ኾይኑ ኣብ ዓሰርተው ዓመት መግዛእቲ ራእሲ ኣሉላ፣ ኣንጻሩ ካብ ዝተላዕሉ፣ ቅድም ኢለ ወን ዝጠቐስክዎም ደግያት ሓድገምበስ (ብዓል ዓዲ ተከለዛን) ብ ኣብነት ይግለጹ። ን ኣዋጅ ራእሲ ኣሉላ ብምቕዋም ዋላ ኣሕዋቶም እንተለመንዎም እምቢ ኢሎም፣ “ኣነ ወዲ ግልወት ኣብ መርዓኻ ሜስ ኣይትግበር ኢሉ መን’ዩ ዝኽልኣኒ” ኢሎም ሜስ ኣውዲቆም ተመርዕዮም። ሰራዊቶም ሒዞም ናብ ዓዲ ኣሕምኦም ንሓባብ ከዱ። ምስቶም ፍሉጥ ከንቲባ ሓምድ ተሰማሚዖም ምስ ካልኦት ጀጋኑ ብምሕባር ኣንጻር ደጓዑ ቓልሶም ቀጸሉ።
ኣዝዮም ቂመኛ ስለ ዝነበሩ ከኣ ዕድል ምስ ረኸቡ ክሳብ ዓድዋ ወፊሮም ነቲ ካብ ከባቢታት ምድሪ ካርነሽም ብትእዛዝ ደጓዑ ኤርትራውያን ኣሰኪሞም ዝወሰድዎ ኣዕኑድ (ገመል) ሰርወ፣ ምልምል፣ ጽሕዲ ኣደራሻት ሰርሖሞ ዝነበሩ ከም ዘዕነውዎ ይዝንቶ። ካብዚ ተላኣዒሎም ድማ ደረስቲ፣ መነቓቕሒ ከምዚ በሉ፣
“ኣቱም ደምበዛን ክተቱ
ኣቱም ሰብ ካርነሽም ደቒ ተሽም ክተቱ
ኣቱም ሎጎ ጭዋ ሰብ ሰሓርቲ ክተቱ
ኣቱም ኣከለ ጉዛይ ሰራየ ክተቱ
እንተዘይከተትኩም ትሞቱ
ደም ሰብ ለሚዶም’ዮም ዓቐይቱ
ሓድገምበስ ወድኻ ግልወተ
ዘማት ራማ ዘማት ዓዲ ርባዕተ
ጽባሕ ይመውት ሎሚ ዘይሞተ
ዓደ’ርባዕተ ፈለማ ክትወርዳ
ሽመት’ምበር እንታይ ኔሩካ ዕዳ
በቕሊኻ እንታይ ሽማ ኣይረፍዳ
ጠበንጃኻ እንታይ ሽማ ኮርዒዳ
ጉራደኻ እንታይ ሽማ ዓጺዳ
ወዲ ጉልወት ሓድገምበስ ሽሙ
ዓራትን ሹመትን ናይ ቐደሙ
ብሻ’ ሞግረብ ዝገዝእ ምስ ኣልሙ
ኣፊሎ ማይ ዳዕሮ ዝገዝእ ምስ ኣልሙ
ዓደ’ርባዐተ ክኸይድ ረምረሙ
ስረ ከይዓጥቕ ኣገልዲሙ
ንሰብኡት ዝሓርዶም ኣጋዲሙ።
ይብሃል ነበረ።”
ክቡራት ኣንበብቲ’ዚ ገለ ክፋል ካብ ታሪኽ ቐዳሞት ኣቦታትና’ዩ ብዝኾነ ይኹን፣ ጠምዚዝካ’ ናብ ረብሓኻ ምምእዛንን’ ብእኡ መንጽር ድማ ምጉጣይን ኣይባህልናን’ዩሞ። ሓደራ’ ንዝነበረ በደል ደሚሲሱ፣ ሓድነት ብዝፈጥር ልቦና ነቢብና ነስተማቕሮ።
ርእይቶ ይኹን ነቐፌታ’ ከምኡ’ወን መመላእታ እንተደኣ ሃልዩኩም፣ መርበብና መርበብ ሓበሬታ ርውየት ባቡ ርሕው’ዩ ሞ ካብ ምጽሓፍ ኣይትብኮሩ።
smon (Thursday, 02 May 2013 13:19)
ሸቃ ኣሉላ ብዘይካ እዚ ኣብ ልዕሊ ህዝቢታት ናራን ኩናማን'ውን ሰፍ ዘይብል ጭፍጨፋ ኣካይዱ እዩ፡ ሸቓ ኣሉላ ነቲ ንራእሲ ባይርኡ ኣብ ፎርቶ እስመራ ቐቲሉ(ወኻርያ ዓዲ ሰግዶ ጸጊብኪዶ ጸጊበወ ወልዱ ዝሓረዶ ዝተብሃለሉ) ራእሲ ዝተብሃለ ሕርበኛ ራእሲ ወልደሚካኤል ሰለሙን ብተንኮል ኣብ ምእሳሩ እውን ዓቢ ሽርሒ ተጻዊቱ ኣዩ፡ ራእስነቱ ድማ መዘና ራእሲ ወልደሚካኤል ንሙኻን ብናይ ሽዑ ንጉስ ትግራይ ብዝብዝ ካሳ ድሓር ሃጸይ የውሃንስ ዝተውሃቦ ምንባሩ ኣብ ብዙሕ መጽሓፍቲ ተጠቒሱ ንረኽቦ።


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
4 ድሕርዚ ድማ፡ እንሆ፡ ኣብ ሰማይ ክፉት ኣፍ ደገ ረኣኹ፣ እቲ ኺዛረበኒ ዝሰማዕክዎ ኸም መለኸት ዝበለ ቐዳማይ ድምጺ፡ “ናብዚ ደዪብ እሞ፡ እቲ ኪኸውን ዘለዎ ኸርእየካ እየ” በለኒ።
2 ድሕርዚ፡ ብኡብኡ ብመንፈስ ተመሰጥኩ፦ እንሆ ድማ፡ ዝፋን ኣብ ሰማይ ኣብ ቦታኡ ተነቢሩ፡ ኣብቲ ዝፋን እውን ሓደ ተቐሚጡ ነበረ።
3 እቲ ተቐሚጡ ዝነበረ ኸኣ፡ ትርኢቱ እምኒ ያስጲስን ሰርድዮስን ይመስል ነበረ፣ ኣብ ዙርያ እቲ ዝፋን ድማ ስመራግዶስ ዚመስል ቀስተ ደበና ነበረ።
4 ኣብ ዙርያ እቲ ዝፋን ከኣ ዕስራን ኣርባዕተን ዝፋናት፡ ኣብቲ ዝፋናት እውን ጻዕዳ ኽዳውንቲ እተኸድኑ፡ ኣብ ረርእሶም ከኣ ኣኽሊል ወርቂ ዝደፍኡ ዕስራን ኣርባዕተን ሽማግለታት ተቐሚጦም ረኣኹ።
5 ካብቲ ዝፋን ድማ በርቅታትን ደሃያትን ነጐዳታትን ወጸ፣ ኣብ ቅድሚ እቲ ዝፋን ከኣ ሸውዓተ መብራህቲ ሓዊ ይነድድ ነበረ፣ እዚኣቶም ድማ እቶም ሸውዓተ መናፍስቲ ኣምላኽ እዮም።
6 ኣብ ቅድሚ እቲ ዝፋን ከኣ ከም ባሕሪ መረጼን ዝዀነ፡ ክሪስታል ዚመስል ኣሎ።
ኣብ ማእከል እቲ ዝፋንን ኣብ ዙርያ እቲ ዝፋንን ድማ፡ ብቕድሚኦምን ብድሕሪኦምን ኣዒንቲ ዝመልኦም ኣርባዕተ ህያዋን ፍጡራት ኣለዉ።
7 እቲ ቐዳማይ ህያው ፍጡር ከኣ ኣንበሳ ይመስል፣ እቲ ኻልኣይ ህያው ፍጡር ድማ ዝራብዕ ይመስል፣ እቲ ሳልሳይ ህያው ፍጡር ከኣ ገጽ ሰብ ዚመስል ገጽ ኣለዎ፣ እቲ ራብዓይ ህያው ፍጡር እውን ዚነፍር ንስሪ ይመስል።
8 እቶም ኣርባዕተ ህያዋን ፍጡራት ድማ፡ ነፍሲ ወከፎም ሸሽዱሽተ ኽንፊ ኣለዎም፣ ብዙርያኦምን ብውሽጦምን ከኣ ኣዒንቲ መሊእዎም ኣሎ። መዓልትን ለይትን ከየቋረጹ ድማ፡ “እቲ ዝነበረን ዘሎን ዚመጽእን ኵሉ ዚኽእል የሆዋ ኣምላኽ ቅዱስ፡ ቅዱስ፡ ቅዱስ እዩ” ይብሉ።
9 እቶም ህያዋን ፍጡራት ነቲ ኣብ ዝፋን እተቐመጠ፡ ንዘለኣለመ ኣለም ድማ ህያው ኰይኑ ዚነብር፡ ግርማን ክብርን ምስጋናን ኪህብዎ ኸለዉ፡
10 እቶም ዕስራን ኣርባዕተን ሽማግለታት ኣብ ቅድሚ እቲ ኣብ ዝፋን እተቐመጠ ፍግም ኢሎም፡ ነቲ ንዘለኣለመ ኣለም ህያው ኰይኑ ዚነብር ከምዚ እናበሉ ሰገዱሉ፦
11 “ኦ የሆዋ ኣምላኽና፡ ንዅሉ ንስኻ ፈጢርካዮ፡ ስለ ፍቓድካ እውን ኰይኑን ተፈጢሩን እዩ እሞ፡ ንስኻ ግርማን ክብርን ሓይልን ንምውሳድ ብቑዕ ኢኻ።”
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ራእይ 4
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ሲምፖዝዩም ሚኒስትሪ ሕርሻ ኣብ ከተማ ባረንቱ ተኸፊቱ።
ሲምፖዝዩም ሚኒስትሪ ሕርሻ፣ ሎሚ ሚያዝያ ኣብ ከተማ ባረንቱ ተኸፊቱ።
ሚኒስተር ሕርሻ ኣቶ ኣረፋይነ በርሀ ኣብ ዘስምዖ ናይ መኽፈቲ ቃል፥ ንኩነታት ሕርሻ ኣብ ፈለማ እዋን ናጽነትን ንብርባቡን ንምምዕባሉን ዝተገብረ ወፍሪን ዝተረኽበ ዓወታትን በብመድረኹ ብዝምልከት ኣብ ዘቕረቦ ዝርዝራዊ መብርሂ፣ ካብ 1994 ክሳብ 1997 ንውሁብ ኩነታት ሃገርና ኣብ ግምት ብምእታው፣ ፖሊስን ስትራተጂን ሕርሻ ዝተነጸረሉ፣ ማእከል ምርምር ዝተመሰረተሉ፣ ኣድማዒ ስርሓት ከኣ ዝተኻየደሉ ዓመታት ምንባሩ ገሊጹ።
ሚኒስተር ኣረፋይነ ኣስዒቡ፣ ዘይስሩዕ ዝናብ፣ ዝደኸየ ሓመድ፣ ያታዊ ኣገባብ ማሕረስ፣ ብዝሒ ሕማማትን ባልዓትን ንቕድሚት ዘየሰጕም ትሕዞ መሬት፣ ከምኡ’ውን ዋሕዲ ክኢላታት እቶም ብቐንዲ ዝጥቀሱ ሕጽረታት ምንባሮም ብምምልካት፣ ነዚ ንምፍዋስ -ሰፊሕ ናይ ምዕቃብ ሓመድን ማይን ንጥፈታት ከምእተሰላሰለ፤ ብዓሰርተታት ዝቝጸሩ ዲጋታትን ራህያታትን መእለዪ ወሓይዝን ከምእተሰርሐ፤ ጥዕና ጥሪት ንምሕላው ድማ ዕቱብ ንጥፈታት ከምእተዓመ ጠቒሱ፣ ኣብ ምምዕባል ዓቕሚ-ሰብ’ውን ዓቢ ስራሕ ከምእተሳለጠ ኣብሪሁ።
ንናይ መጻኢ መደባት ብዝምልከት ድማ፣ ሚኒስተር ኣረፋይነ፣ ኣብ ምፍዋስ ማይክዖታት ዝተመርኰሰ ምዕቃብ ሓመድን ማይን ብዝሓየለ ከምዝስጕም ምግባር፤ ኣብ ኣገዳሲ ሕዛእቲ ምሉእ ግዜኦም ዝሰርሑ ሓለውቲ ምቝጻር፤ ንኣሽቱ፣ ማእከሎትን ዓበይትን ዲጋታትን ዘተኣማምኑ መእለዪ ወሓይዝን ምስራሕ፤ ናብ ጸቕጣዊ መስኖ ዘሰጋግር ፋብሪካ ሻምብቆታት ምትካል፤ ምህርቲ ኣሕምልቲ፣ ፍረታት፣ ስጋን ዓሳን ዝዕሸገሉ ፋብሪካ ስቃጥላ ምትካል፤ ኣብ ሃገር ንዘሎን ኣብ መጻኢ ንዝህሉን ፋብሪካታት ዘዐንግል ዘራእቲ ጡጥ፣ ሽኮር፣ ኮሚደረን ባናናን ምፍራይን ካልኦትን ዓበይቲ መደባት ተታሒዞም ምህላዎም ሓቢሩ።
እዚ ከምዚ’ሉ እንከሎ፣ ጐኒ-ጐኒ’ቲ ሲምፖዝዩም፣ ኣብ ዝሓለፈ 20 ናይ ናጽነት ዓመታት ንዝተሳለጠ ሕርሻዊ ስራሓት፣ ዝተሓልፈ ብድሆታትን ዝተጨበጠ ውጽኢትን ዘንጸባርቕ ምርኢት፣ ብሚኒስተር ኣረፋይነ በርሀ ተኸፊቱ።
******* ኣ.ዜ.ኤ ********


text:
ትርጉም ውሳኔ ቤትምኽሪ ሰብኣዊ መሰላትን እጃም ህዝቢ ኤርትራን
ብ ቤትምኽሪ ሰብኣዊ መሰላት ውድብ ሕቡራት ሃገራት ዝተመዘዘ መርማሪ ኮምሽን ሰብኣዊ መሰላት ኣብ ኤርትራ፣ ብ 8 ሰነ 2016፣ ምልካዊ ስርዓት ኢሳይያስ ገበናት ኣንጻር ሰብኣውነት ከምዝፈጸመ ምስክርነት ብምሃብ፣ መራሕቲ ናይቲ ስርዓት ኣብ ኣህጉራዊ ቤትፍርዲ ገበነኛታት (ICC) ክቐርቡ ከምዘለዎም ለበዋ
ፓርላማ ሆላንድ ቅድሚ ትማሊ ሓሙስ 30 ሰነ ኣብ ዝገበሮ መጋብኣያ፣ ልኡኻት ምልካዊ ስርዓት ኢሳይያስ ኣብ ‘ታ ሃገር ኣብ ልዕሊ ዝነብር ማሕበረሰብ ኤርትራውያን ንዝፍጽሙዎ ዘይእዱብ ተግባራት ንምእጋስ ስጉምቲ ክውሰድ ውሳኔ ከምዘሕለፈ ምንጭታት ሓቢሮም።
ሓደ ካብቲ ክውሰድ ተመዲቡ ዘሎ ስጉምታት ደገፍቲ ናይቲ ኣብ ኤርትራ ስልጣን ገቢቱ ዘሎ ህግደፍ
መርማሪ ኮምሽን ሰብኣዊ መሰላት ኣብ ኤርትራ፣ ምልካዊ ስርዓት ኢሳይያስ ገበናት ኣንጻር ሰብኣውነት ከምዝፈጸመ ምስክርነት ድሕሪ ምሃቡ ክሳብ ትማሊ 1 ሓመለ ብቤትምኽሪ ሰብኣዊ መሰላት ውድብ ሕቡራት ኣብ ጀኔቫ ክዝተየሉ ዝቐነየ ጉዳይ ሰብኣዊ መሰላት ኤርትራ፣ እቲ ብስም ሶማልን ጅቡትን ንውሳኔ ዘቕረቦ ንድፊ ተቐጢኑ ድሕሪ ምድኻሙ ኣብ ክንዲ
ምእንቲ ሰላምን፥ ዲሞክራስን፥ ማዕርነትን ህዝቢ ዝቃለስ ፥ ጉጅለ ይኹን ውልቀ ሰብ፡ ነዞም ኣምራት እዚኣቶም ናብ ካልኦት ንምምጻእ ቅድሚ ምብጋሱ ምስ ገዛእ ርእሱን ቀረብቱን ነቲ ናብራ ሰላምን ዲሞክራስን ከምኡውን ማዕረነት ዝብላ ኣምራት ብሓሳብ /theory/ ጥራይ ዘይኮነስ ብተግባር ዝነብረሉ ምዃኑ ከረጋግጽ ይግበኦ። ምኽንያቱ ኣብ ናብራ ካልኦት ለውጢ
ኣደይ ኣደ ቁንጺ፡ . . . . .! 29.06.16፡
በዚ ናይ ጀነቫ ናዕቢ ዝፈጠሮ ኢዩ፡ ፕረሲደንት ኢሳይያስ ካብዛ ዕድመኡ ሙሉእ ዝበለየላ ሃገር ዘውጽኦ ድርኺት ትእዛ ዝ ሕ/ሃገራት እንተመጺእዎ ብሂወቱ ክሓልፈላ’ምበር ከዲዕዋ ክኸይድ ወይ ካብኣ ትሓይሽ በዓቲ ስለዘይረክብ ክብዕዳ ስ ለዘይደሊ፡ ንሕልፈቱ ተዳልዩላ ከምዘ ሎ እሙናት ዜናታት
ብገዛኢ ኪዳነ
ከምቲ ወለድና ዝምስልዎ ኢዩ፣ ሓሶትን ስንቅን እናሓደረ ይፈኩስ ከም ዝብሃል፣ ጃንዳ ህግደፍ ዋላ'ኳ ከም'ቲ ባዕልዕም ዝብልዎ ተቓወምቲ ኢና ዝብሉ ኢትዮጵያውያን ሓዊሶም ኣብ ጀነቭ ሰልፊ ኣካይድና እንተበሉ፣ ሓሶቶም ኣብ ቅድሚ ህዝቢ ዓለም ዝያዳ ካዕቢቱ ኢዩ ተራእዩ።
ብዕለት 23 06 2016 ብደለይቲ ፍትሒ ኣንጻር ጃንዳ ህግደፍ ዝተኻየደ
23.06.16፡
ከምዝመስለኒ፡ እንሆ ኣብ ታሪኽና ካብ ዝተሰነደ ሎሚ’ውን ን5ይ ግዜ ናብ ውዱብ ሕቡራት ሃገራት ንቐርብ እነና።
ህዝቢ ኤርትራ ብዝውንኖ ሓይልን ሕጋውነትን ዝተፈልጠ ምዃኑ እቶም ክብሉዎ ዘይደልዩ ከይተረፈ ይኣምኑሉ ኢዮም ። ሓያል ኢዩ፡ ምኽንያቱ ብዘይ ናጻነት ክነብር ስለዘይ ደሊ። ሕጋዊ ኢዩ፡ ምኽንያቱ ሕጋውነት መሰረት ናጽነ ትን ሰላምን ምዃኑ
እዚ ቅድሚ ትማሊ ሓሙስ፣ 23 ሰነ 2016 ጎደናታት ከተማ ጀኔቫ ሰንጢቑ ብምውሓዝ ኣብ ፊት ቤት ጽሕፈት ቤትምኽሪ ሰብኣዊ መሰላት ውድብ ሕቡራት ሃገራት ዝተኻየደ ካብ መላእ ኤውሮጳ፣ ካብ ካናዳን ኣመሪካን ከይተረፈ ኣሽሓት ማይላት ተጓዒዞም ዝመጽኡ ልዕሊ 12 ሽሕ ውፉያት ዝተዋስኡሉ ደርማስ ሰላማዊ ሰልፊ፣ ኣብቲ ኣብ ኤርትራ
ሎሚ ሓሙስ 23 ሰነ 2016 ካብ መላእ ኤውሮጳ እንተላይ ካብ ኣመሪካን ካናዳን ናብ ጀነቫ ዝወሓዙ ልዕሊ 12 ሽሕ ኤርትራውያን ደለይቲ ፍትሒ፣ ነቲ መርማሪ ኮምሽን ሰብኣዊ መሰላት ንምልካዊ ስርዓት ኢሳይያስ ገበናት ኣንጻር ሰብኣውነት ከምዝፈጸመ ዘሕለፎ ውሳኔ ብምድጋፍን ነቲ ኣብ ውሽጢ ኤርትራ ብምልኪ ተዓፊኑ ዘሎ ዉጹዕ ህዝቢ
ንሕና ኣባላት ሓይልታት ምክልኻል ኤርትራ ተጋደልቲ ህዝባዊ ግንባር፣ ነቲ ብሓርበኛታት ስንኩላን ተጋደልቲ ዝተዘርግሐ፣ ሕልና ዝቕስቅስ ነቐፌታ ሓዘል ረዚን መልእኽቲ፣ ታሪኻውን እዋናውን ምዃኑ ከም እንኣምንን ከም እንድግፍን ዝገልጽ መልእኽትና ብምኽንያት 20 ሰነ መዓልቲ ሰማእታት ኤርትራ ነመሓላልፍን ንድሕነት ሃገርና ክንለዓል ቃል ንኣቱን ኣለና። እዚ እዋን እዚ ሓፋሽ
ደለይቲ ፍትሒ ተቐማጦ ሻርለት: ሰሜን ካሮላይና : ሮቡዕ: ሰነ 15, 2016 ነቶም ኣብ ኣብ ዝሓለፉ ቁሩብ ቅንያት ኣብ ማእከላይ ባሕሪ ዝጠሓሉን: ነቶም ኣብ ምድረበዳ ሰሃራ ዝጠፍኡ ኤርትራውያን ስደተኛታትን: ነቶም ምእንቲ ሃገሮምን ህዝቦምን በጃ ዝሓለፉ ጀጋኑ ሰማዕታትን ንምዝካር ናይ ሽምዓ ምብራህ መደብ ኣካይዶም::
ኣብቲ ናይ ዝኽሪ መደብ
ናብ ኩሎም ኤርትራውያን ፖለቲካዊ ዑቕባ ኣብ ሃገራት ኤውሮጳ ዘተዋህበኩም እሞ ናብ ናይ 21 ሰነ ንዓመጽትን ቀተልትን ንምድጋፍ ትብገሱ ዘለኹም ኤርትራውያን ዜጋታት።
እዚ ኣንጻር ፖለቲካዊ ዑቕባ ንምርካብ ዝሃብክሞ ቓል ዝጻረር ስለዝኩነ፣ ውጽኢቱ ናቱ ክኣ ከቢድ ሙኻኑ ትስሕትዎ ኣይንብልን። ኣብዚ ቐረባ እዋናት 7 ኤርትራውያን ንኤርትራ በጺሖም ዝመጹ ብኢሚግሬሽን
ብ 7 ሰነ ዘይሕጋውያን መሰጋገርቲ ራሻይዳ ብሰሜናዊ ቀይሕባሕሪ ብሰዋኪን ናብ ሱዳን ድሕሪ ምእንታዎም ናብ ፖሊስ ሱዳን ዘረከቡዎም 23 ኤርትራውያን ኣብ ቤትማእሰርቲ ፖርት ሱዳን ሰንፈላል ኮይኖም ኣብ ሻቕሎት ከምዝርከቡ ምንጭታት ሓቢሮም።
እቶም ግዳይ ኮይኖም ዘለዉ ስደተኛታት ፣ 3 ህጻናት ዝርከቡዎም 13 ደቀንስትዮን 10 ደቂ ተባዕትዮን እዮም።
እቶም ዘይሕጋውያን
ብስደተኛታት ኣዕለቕሊቐን፣ ዘለዋ ሃገራት ኤውሮጳ፣ ነተን ምንጭን መሰጋገርን ስደተኛታት ዝኾና ከም ኤርትራ፣ ሱዳንን ሊብያን ዝኣመሰላ ሃገራት ብገንዘብ ደሊለን ስደተኛታት ኣብ ምቍጽጻር ክተሓባበራ ድሕሪ ምእማነን፣ ካብ ሊብያን ሱዳንን ብሓይሊ ናብ ኤርትራ ተመሊሶም ኣብ ዓዲ ኣቤቶ ተኣሲሮም ካብ ዝጸንሑ ኣማኢት ኤርትራውያን እቶም ፍርቂ ሚልዮን ናቕፋ ዋሕስ ገይሮም
ዋርሳይ ኣብ ዓዲ-እንግሊዝ ሽግ ሓርነት ወሊዑ
ተደናጊሩ ድዩ ወይስ ሰዲዑ
ህዝቢ ኤርትራ፡ ፖለቲካዊ መርገጺኡ ብዘየገድስ፡ በብዝመሰሎ ንመበል 25 ዓመት ናይ ናጽነቱ መዓልቲ፡ ብክብ ዝበለ ድምቀት ዘኪሩዋ ውዒሉ። ገለ ነቲ ቅድሚ 25 ዓመታት ዝነበረ ሕሱም እዋናት እናዘከረ ብናጽነት ሃገሩ ተሓጒሱ፡ ዘሊሉን ጨፊሩን። ገለ`ውን ነቲ 25 ናይ ናጽነት
እቶም ንመበል 25 ዓመት ጽንብል ናጽነት ኤርትራ ንምብዓል ኢሎም ናብ ኤርትራ ከይዶም ዘሎዉ ኣብ ደገ ዝቕመጡ ኤርትራውያን፡ በቲ ኣብ ዕለተ ሰንበት ኣብ ዶብ ኤርትራን ኢትዮጵያን ዘጋጠመ ኩናት ዝመንቀሊኡ ፍርሕን ራዕድን ተዋሒጦም ትማሊ ሶኑይን ሎሚ ሰሉስን እግረይ ኣውጽእኒ ብዝዓይነቱ ኣገባብ፡ ካብ ሃገር ናይ መውጺኢ ፍቓድ (exit
ኣብ ስዊዘርላንድ ዑቕባ ድሕሪ ምውሃቦም ናብ ኤርትራ ዝበጽሑ 7 ኤርትራውያን ስደተኛታት ብመንግስቲ ስዊዝ ናይ ዑቕባ ወርቓቕቶም ተሓዲጎም ከምዘለዉ ሓደ ናይ ስዊዘርላንድ መርበብ ሓበሬታ ኣፍሊጡ።
ብመሰረት እቲ ሓበሬታ፣ ካብ 2015 ኣትሒዞም ክሳብ ሕጂ ንመርዓ ወይ ድማ ኣብ ሃገራዊ በዓላት ንኽሳተፉ ናብ ኤርትራ ብዘይሕጋዊ መንገዲ ከይዶም ኣስመራ ዝኣተዉ
ጋዜጣዊ መግለጺ
ኣቦ መንበር መሪሕነት ኤርትራዊ ሃገራዊ ባይቶ ንደሞክራስያዊ ለውጢ
ኤርትራዊ ሃገራዊ ባይቶ ንደሞክራስያዊ ለውጢ ብሰንኪ ዲክታቶርያዊ ስርዓት ህግደፍ ኣዕናዊ ፖሊስታቱ መዓልቲ መዓልቲ ናብ ስደት ዝውሕዝ ዘሎ ህዝብና እናወሰኸ ደኣ እምባር እንዳነከየ ይኸይድ ዘይምህላው ሓደ መርኣያ ናይ ምብትታን ተርእዮ ምዃኑ ዘይከሓድ ሓቂ ኢዩ። እዚ ንብዙሕ ናይ ህይወትን
ክቡራትን ደለይቲ ለዉጥን ተቓለስትን ኤርትራውያን
ከም ዝፍለጥ፡ ኣብ ዓለም መዳርግቲ ዘይርከቦ መስዋእቲ ተኸፊልዋ፡ ቅድሚ 25 ዓመት ዝተጉዋናጸፈት ሃገርና ኤርትራ፡ ነቲ ታሪኻዊ ኣጋጣሚ መዝሚዞም፡ ኣብ ኮረሻ ስልጣን ብዝሓኾሩ ‘መራሕቲ’፡ ተጠሊማ፡ እቶም ውልቀመለኽቲ ደቐይ ኢሉ ዝሓቖፎም ህዝቢ፡ ደም የንብዕዎ ኣለዉ። ነቲ ህዝቢ፡ መሰረታዊ ሰብኣዊ መሰላቱ ምንፋጎም ከይኣክል፡ ሓርኮትኮት
እቲ ትማሊ 12 ሰነ ወጋሕታ ጀሚሩ ንምሸቱ ‘ውን ዝቐጸለ ኣብ ዶባት ኤርትራን ኢትዮጵያን ብፍላይ ኣብ ከባቢ ጸሮና ዝተኻየደ ብርቱዕ ውግእ ሎሚ 13 ሰነ ዝግ ኢሉ ኳ እንተሎ ብኽልቲኡ ወገን ከቢድ ምፍጣጥ ምህላዉ ምንጭታት ኣሰና ብኽልቲኡ ወገን ኣረጋጊጾም።
ምልካዊ ስርዓት ኢሳይያስ ምሉእ መዓልቲ ኣጽቂጡ ድሕሪ ምውዓል ኣማስይኡ
የማነ ፍሻለ ዑቕባ ግንባር ሓቲቱ፡ 12.06.16፡
ህበይሲ ምስ ድሕረ-ባይታኣ ኣዕብዩ ኣብ ዘርእያ መስተያት ምስ ትቐርብ፡ ንነፍሲ-ወከፍ ናይ ባዕላ ምንቅስቓን ውቃበን እናረኣየት “ከምዚኣ ዓይነት እኪትን ክፍእትን ፍጥረትከ ኣላ ድያ” ኢላ’ያ ትዕዘም።
ኮምሽን ምጽራይ ገበናት ከም ደብዛዝ መስትያት ንየማነ ህበይ ከፊላዊ ምስሉ ስለዘርኣየቶ፡ ንገዛእ መልክዑ እናጓነያ ካን ዓቢዱ።
ኢድ ሸናሒት
Update: ኣብ መንጎ ሰራዊት ኤርትራን ኢትዮጵያን፣ ብናይ ኤርትራ ኣቋጻጽራ፣ ካብ ሰዓት 04፣00 ወጋሕታ ጀሚሩ ክሳብ ሰዓት 10፣00 ቅድሚ ቀትሪ ብጽዕጹዕ፣ ምሉእ መዓልቲ ድማ ሓሓሊፉ ዝተኻየደ ውግእ፣ ካብ ሰዓት 06፣30 ኣጋ ምሸት ዳግማይ ብጽዕጹዕ ይቕጽል ከምዘሎ ምንጭታት ኣሰና ካብቲ ከባቢ ሓቢሮም።
ኣብቲ ናይ ቅድሚ ቀትሪ ውግእ፣ ኣብ
ህጹጽ ዜና፣ ኣብ ዶባት ኤርትራን ኢትዮጵያን፣ ብወገን ጸሮና፣ ካብ ሎሚ ወጋሕታ ጀሚሩ ንሓያለ ሰዓታት ብርቱዕ ውግእ ከምዝተኻየደ ምንጭታት ሓቢሮም።
ካብ ሎሚ ወጋሕታ 12 ሰነ 2016 ጀሚሩ፣ ኣብ ዶባት ኤርትራን ኢትዮጵያን፣ ብወገን ጸሮና ሂደት ኪሎሜተራት ናብ ዶባት ቅድም ኢሉ፣ ንሓያለ ሰዓታት ዝቐጸለ ብርቱዕ ውግእ ከምዝተኻየደ ምንጭታት ሓቢሮም።
እቲ
ሞት ኤርትራውያን ደው ክብል… ኣምባሳደራት ኤርትራ ሓላፍነቶም ክስከሙ፥ ደለይቲ ፍትሒ`ውን ብሓባር ክሠርሑ ይግባኦም!!!
ኣብ`ዘን ዝሓለፋ ሒደት መዓልታት፥ ብግምት ካብ 500 ክሳብ 1000 ዝኾኑ ኤርትራውያን ኣብ ባሕሪ ጥሒሎም ሃሊቖም፡ ዝብል ዜሕዝን ዜናታት ንሰምዕ ኣለና።
ቅድሚ ኹሉ ነዞም ሕጂ ዝሃለቑ ኣሕዋትናን ኣሓትናን፡ ልዑል ፈጣሪ ኣብ መንግሥቱ ይቀበሎም። ነቶም ብተመሳሳሊ
[gview file="http://assenna.com/wp-content/uploads/2016/06/Candlelight-Vigil-June-15-2016_Final.pdf"]
ሰነ 9፡ 2016
ህዝባዊ ምልዕዓል ኤርትራውያን ንፍትሒ ኣብ ሰሜን ኣሜሪካ፡ ልዕሊ ኩሉ፡ ንወለድን ምሉእ ቤተ-ሰብ ግዳያት ማእከላይ ባሕሪ- ፡ ናይ ኩቱር ሓዘንኩም ብጽኑዕ ተኻፋላይ ምዃና ንገልጽ። ተኻታታሊን ቀጻልን ኮይኑ ጸኒሑ ዘሎ ሓዘንኩምን እህህታኹምን ዝዓርፈሉን ብሰላም ትድበሱሉን ኩነታት ክኽሰት፡ ብሓሳብን ብግብርን ኣብ ጎንኹም ኣለና።
ኣብ`ዚ እንሓልፎ ዘለና ታሪኻዊ
[gview file="http://assenna.com/wp-content/uploads/2016/06/Eritrean-Martyrs-Day-2016.pdf"]
ውህደት ደሞክራሲያዊት ኤርትራ ኣብ ኢጣልያ
Coordinamento Eritrea Democratica
ዕለት 08/06/16
ኣገዳሲ መግለጺ
ኩነታት ህዝብናን ሃገርናን ካብ ዕለት ናብ ዕለት ናብ ዝኸፍአ ይኸይድ ኣሎ። ናይዚ ኩሉ ጠንቂ ከኣ ብሓደ ሰብ ዝቖመ ስርዓት ዝወለዶ ኢዩ። እዚ ስርዓት’ዚ ዘገድሶ ነታ ሒዝዋ ዘሎ ስልጣን ካብ ኢዱ ከይትሞሉቕ እንተዘይኮይኑ ቅንጣብ ሓልዮት ህዝቢ የብሉን። ህዝቢ
እቲ መርማሪ ኮምሽን ውድብ ሕቡራት ሃገራት ኣብ ሰብኣዊ መሰላት ናብ ኤርትራ ኣትዩ መርመራኡ ከየካይድ ብተደጋጋሚ ፍቓድ ዝኸልከለ ምልካዊ ስርዓት ኢሳይያስ ፣ እቲ ኮምሽን ንዘቕረቦ ነቲ ስርዓት ብገበናት ኣንጻር ሰብኣውነት ዝኸስስ ጸብጻብ ተገልቢጡ ሓደ ወገናዊ እዩ ኢሉ ክነጽጎ ምፍታኑ ትርጉም ከምዘይብሉ ኣብ መርበብ ሓበሬታ ኣሰና ርእይቶታቶም
እቲ ኣብ ዝሓለፈ ሒደት መዓልታት ኣብ ማዕከናት ዜና ዓለም ኣርእስተ ዜና ናይቲ ኣብ ማእከላይ ባሕሪ ኣብ ልዕሊ ስደተኛታት ዝወርድ ዘሎ ትራጀዲ ኮይኑ ኣብ ሕቕፊ ኣድሓኒኡ ህያው መሲሉ ዝርአ፣ ልቢ ሚልዮናት ህዝቢ ዝተንከፈ ሬሳ ህጻን፣ ኤርትራዊ ምዃኑ ንስድራቤቱ ብቐረባ ዝፈልጡ ምንጭታት ንኣሰና ሓቢሮም።
ብመሰረት ‘ቲ ሓበሬታ፣ እቲ
እቲ ንጸብጻብ መርማሪ ኮምሽን ኣብ ሰብኣዊ መሰላት ኤርትራ ናይ ህዝቢ ደገፍ የብሉን ኢሉ ንምቍንጻብ ካብ ህዝቢ ኤርትራ ክእክቦ ዝወጠነ ፌርማታት ብእምቢታ ኤርትራውያን ፈሺሉ ምእካል ስለዝኣበዮ፣ ብመንገዲ ተቓዋሚ ውድብ ኢትዮጵያ፣ ጉንበት 7 ኣቢሉ ፌርማ ኢትዮጵያውያን ኣብ ምልማን ዝወደቐ ውርደተኛ ስርዓት ኢሳይያስ፣ ነቲ ፈለማ ኣብ ዋሺንግተን ዲሲ፣
ሎሚ ቕነ፡ ኣብ ሙሉእ ዓለም ዘሎ ህዝብና ናይ ሓዘንን፡ ናይ ባህታን ስሚዒታት ተፈራሪቕዎ ይርከብ። እቲ ቀዳማይ፡ በቶም ኣማኢት ዝቑጸሩ ኣብ ሜዲተራንያን ዝጠሓሉ ደቁ፡ ኣሕዋቱ፡ ኣሓቱን፡ ወለዱን ኣዚዪ ጊሁ። በቲ ሓደ ወገን ከኣ፡ ንህዝብና ሞትን ሓዘንን ከም ዘይስዕሮ፡ ብኣንጻሩ እኳ ድኣ፡ ከይተሓለለ ዘካይዶ ዘሎ ፖለቲካዊ ቃልሲ፡
ባርባራዊ ስርዓት ህግደፍ፡ እንተስ ብስሙር ቅልጽም ህዝቢ ኤርትራ እንተስ ኣብ ውሽጡ ብዝፍጠር ውድድር ስልጣን ወይ’ውን ብግዳማዊ ድፍኢት፡ ይንዋሕ ይሕጸር፡ ብሰላም ወይ ብጎንጺ ሓደ መዓልቲ ምልካዊ ምምሕዳሩ ከምዘኸትም ፍሉጥ’ዩ። ህግደፍ፡ ካብ ግዜ ናብ ግዜ ሓቐኛን ግናይን ባህርያቱ እናተኾልዐን ህዝባዊ ተቃውሞ እናሓየለን ይመጽእ ስለዘሎን ድማ፡ ንህላወኡ ክብል
ኣብ ዝሓለፈ ዓመት፣ ብምልካዊ ስርዓት ኢሳይያስ ኣብ ኤርትራ ምግሃስ ሰብኣዊ መሰላት ይፍጸም ከምዘሎ ኣብ መደመምታ ዝበጽሐ መርማሪ ኮምሽን ሰብኣዊ መሰላት ኣብ ኤርትራ፣ ገበናት ኣንጻር ሰብኣውነት ምፍጻሙን ዘይምፍጻሙን ንምጽራይ ብውድብ ሕቡራት ሃገራት ተልእኾኡ ንሓደ ዓመት ተናዊሑ መጽናዕቱ ኣብ ምቕጻል ድሕሪ ምጽንሑ፣ ሎሚ ረቡዕ 8 ሰነ 2016
ኣብ ዝሓለፈ ዓመት፣ ብምልካዊ ስርዓት ኢሳይያስ ኣብ ኤርትራ ምግሃስ ሰብኣዊ መሰላት ይፍጸም ከምዘሎ ኣብ መደመምታ ዝበጽሐ መርማሪ ኮምሽን ሰብኣዊ መሰላት ኣብ ኤርትራ፣ ገበናት ኣንጻር ሰብኣውነት ምፍጻሙን ዘይምፍጻሙን ንምጽራይ ብውድብ ሕቡራት ሃገራት ተልእኾኡ ንሓደ ዓመት ተናዊሑ መጽናዕቱ ኣብ ምቕጻል ድሕሪ ምጽንሑ፣ ሎሚ ረቡዕ 8 ሰነ 2016
ድሮ ግንቦት 24 2016
ንኣምላኽና ነመስግኖ ንመበል ዕስራን ሓሙሽተን ዓመት ኢዮበልዩ፡ ካብ ተኸታታሊ ናይ ባዕዳውያን ገዛእቲ ጭቆናን ባርነትን፡ ድሕሪ ነዊሕን መሪርን ቃልሲ ህዝቢ ኤርትራ፡ ብመሪሕ ውድብ ህዝባዊ ግንባር ሓርነት ኤርትራን ህዝባዊ ሰራዊትን ናጻ ኣውጺኡ ናብዚ ዘብጽሓና። ኣብቲ መጠረሽታ ህዝባዊ ሰራዊት ነስመራ ምእታው ኣብ ዝተቓረበሉ ኣዋን፡ ብዙሓት
ኣብ ሕብረተሰብና፡ ነቲ ቅቡል ባህሊ፡ ልምድን ክብርን ጥሒሱ ዘይንቡርን ጽዩፍን ተግባራት ንዝፍጽም ሰብ፡ ሰይጣን፡ ዲያብሎስ፡ ኣራዊት፡ ኣረሜን፡ ብዓለገ ዝብሉን ካልኦትን ቅጽላት ኣስማት ይወሃቦ። እዞም ኣነወርቲ ተግባራት ሓላፍነት ሃገርን ህዝብን ዝተሰከመ ሰብ ምስዝፍጸም ድማ ተወሳኺ ሚዛንን ኣቃልቦን ይወሃቦ። ኣብዚ ዘለናዮ መዋእል፡ ጽቡቅ ተግባራት ዝፍጽሙ’ዶ ሕማቅ ተግባራት
መርማሪ ኮምሽን ውድብ ሕቡራት ሃገራት ኣብ ግህሰት ሰብኣዊ መሰላት ኤርትራ ጸብጻቡ ዘቕርበሉ መዓልታት እናተቓረበ ኣብ ዝመጽኣሉ ዘሎ እዋን ብኡ መጠን ክቱር ጭንቀቱ እናዓረገ ዝኸይድ ዘሎ ምልካዊ ስርዓት ኢሳይያስ፣ ነቲ ጸብጻብ ንምቍንጻብ ካብ ህዝቢ ኤርትራ ክእክቦ ዝፈተነ ፌርማታት ምእካል ስለዝኣበዮ፣ ‘ግንቦት ሰባት’ ዝተባህለ ተቓዋሚ ውድብ ኢትዮጵያ
መርማሪ ኮምሽን ውድብ ሕቡራት ሃገራት ኣብ ግህሰት ሰብኣዊ መሰላት ኤርትራ ጸብጻቡ ዘቕርበሉ መዓልታት እናተቓረበ ኣብ ዝመጽኣሉ ዘሎ እዋን ብኡ መጠን ክቱር ጭንቀቱ እናዓረገ ዝኸይድ ዘሎ ምልካዊ ስርዓት ኢሳይያስ፣ ነቲ ጸብጻብ ንምቍንጻብ ካብ ህዝቢ ኤርትራ ክእክቦ ዝፈተነ ፌርማታት ምእካል ስለዝኣበዮ፣ ‘ግንቦት ሰባት’ ዝተባህለ ተቓዋሚ ውድብ ኢትዮጵያ


text:
ቅ.ኣ.ር.ሊ.ጳ ፍራንቸስኮስ ትማሊ ሰኑይ ዕለት 18 መስከረም 2017 ዓምፈ ኣብ ቤትጸሎት ቅድስት ማርታ ዘዕረግዎ መሥዋዕተ ቅዳሴ ‘ክርስትያን ኩሎም ንመራሕቶም ብጸሎት ከሰንይዎም ኣለዎም! ወላ እንተተጋገዩውን ምእንታኦም ምጽላዮም ከቋርጹ የብሎምን` እንክብሉ ሓደራ ቢሎም፣ እዚ ግን ብወንገን ኣመሓደርቲ እውን ክግበር ኣለዎ ‘ኣመሓደርቲ ክጽልዩ ኣለዎም እንተዘየሎ ኣብ ሓደ ጉጅለ ወይውን ውድቦም ጥራይ ተዓጽዮም ንካልኦት ናይ ምርሳዕ ሓደጋ ኣሎ፣ ኣብ ቅድሚ ሕዝበ እግዚኣብሔር ቦታኡ ዝፈልጥ ኣመሓዳሪ ወትሩ ምስ ጸለየ እዩ’ እውን ኢሎም፣
ላቲናዊ ሥርዓተ ኣምልኾ እትኽተል ካቶሊካዊት ቤተክርስትያን ኣብ ናይ ትማሊ ግጽው ቀዳማይ ንባብ ካብ ቀዳመይቲ መልእኽቲ ጳውሎስ ናብ ጢሞቴዎስ ካልኣይ ምዕራፍ ዝተወስደ ኮይኑ ‘እምብኣርከ ቅድሚ ኩሉ ምእንቲ ዅሉ ሰብ፡ ልመናን ምህለላን ጸሎትን ምስጋናን ኪግበር አማሕጽነካ ኣሎኹ፣ ህዱእን ሰላማውን ሕይወት ምእንቲ ክነሕልፍ። ብፈሪሃ እግዚኣብሔርን ኣገባብ ብዝመልኦ ክብርን ምእንቲ ነገስታትን ሰበሥልጣንን ኩሎም ምጽላይ የድሊ’ ዝብል ክፍሊ ከምኡ እውን ካብ ወንጌል ሉቃስ ሻብዓይ ምዕራፍ ብዛዕባ እምነት ሓደ ሓለቃ ሚእንቲ ዝገልጽ ንሓደ ኣገልጋሊኡ ከሕውየሉ ናብ ኢየሱስ ሽማግለታት ዚልእኽ እሞ እቶም ሕዝቢ ብዛዕባኡ ንኢየሱስ ` ንሱ ንሕዝብና ዜፍቅሮ ምኹራብ ዝሠርሓልና እዩ እሞ። እዚ ክትገብረሉ ዚግብኦ እዩ እናበሉ ተማሕጸንዎ’ ይብል፣
ቅዱስነቶም ካብ ታሪኽ ወንጌል ብምብጋስ ‘ኣብ ወንጌል ዝጽሊ ኣመሓዳሪ ንረክብ። እቲ ሓለቃ ሚእቲ ዝሓመመ ኣገልጋሊ ነበሮ፣ ወላውን ባዕዳዊ ገዛኢ እንተነበረ ነቲ ሕዝቢ የፍቅሮ ነሩ ነቲ ኣገልጋሊኡውን ሕሉፍ ሓሊፉ ከኣ ብዛዕባኦም ይግደስ፣ እዚ ሰብዚ ጸሎት ከምዘድልዮ ይርዳእ፣ ስለዘፍቅር ጥራይ ዘይኮነ ንሱ ናይኩሉ መወዳእታን ኣዛዝን ከምዘይኮነ ይፈልጥ ነሩ፣ ልዕሊኡ ዝእዝዝ ካልእ ሓያል ከምዘሎ ይፈልጥ ነሩ፣ ኣብ ትሕቲኡ ዝእዘዙን ዝለኣኹን ዓሳኽር እውን ነሮሞ፣ ንሱ ንባዕሉ እውን ነቲ ኣብ ልዕሊኡ ዘሎ ተኣዛዝን ዓስከርን ምዃኑ ይኣምን፣ እዚ ከኣ ንክጽሊ ይሕግዞ፣ ማዕጾ ጸሎት ከኣ እዚ እዩ፣ እዚ ዓይነት ሕልና ዘሎዎ ኣመሓዳሪ ይጽሊ፣ እንተዘይጸልዩ ኣብ ኣነነቱ ይዕጾ ኣብታ ጉጅለኡ ወይ ውድቡ ጥራይ ተወሲኑ ይተርፍ፣ ካብዚ ዓንኬል እዚ ንክወጽእ ከኣ ብዘይመጠን ኣጸጋሚ እዩ፣ በንጻር ናይዚ ነቲ ህልው ኩነታትን ጸገማት ሕዝቡን ብምርኣይን ትሕትና ብምልባስን ልዕሊኡ ካልእ ከምዘሎ ልዕሊ መንግስትን ምምሕዳርን ሥልጣንን ክእለትን ዘለዎ ከምዘሎ ይግንዘብ፣ እቲ ሥልጣን ዝሃቦ ሕዝቢ ልዕሊ ምዃኑ ይግንዘብ ብዝበለጸ ከኣ እቲ ብሕዝቡ ኣቢሉ ብሕዝበ እግዚኣብሔር ሥልጣን ዝሃቦ ዋና ሥልጣን እግዚኣብሔር ከምዘሎ ይግንዘብ፣ እዚ ግንዛቤ እዚ ከኣ ከምዝጽሊ ይገብሮ፣
ቅዱስነቶም ካብዚ ብምቅጻል ኣመሓደርቲ ጸሎት ክገብሩ ግድን ከምዝኾነ ምስ ገለጹ ብዛዕባ ምንታይ ከምዝጽልዩ ንምግላጽ ከኣ ‘ምእንቲ ቅሳነትን ሰናይን ናይቲ ንኣኦም ሓደራ ዝተዋህበ ሕዝቢ ይጽሊ’ ድሕሪ ቢሎም ናይ ሓደ ዝፈልጥዎ ኣመሓዳሪ ሕይወት ጸሎት ይገልጹ፣ እዚ ኣማሓዳሪእዚ ይብሉ ቅዱስነቶም ወላውን ጽዑቅ ሥራሕን ጸገማትን ይንበሮ ዕለት ዕለት ንክልተ ሰዓት ዝኸውን ኣብ ቅድሚ ኣምላኽ ብሱቊታን ኣስተንትኖን እግዚኣብሔር ንሕዝቡ ብጽቡቅ ከመሓድር ጸጋ ክህቦ ከምቲ ንጉሥ ሰሎሞን ወርቅን ሃብትን ዘይኮነ ንምምሕዳር ሕዝቡ ጥበብ ዝለመነ ይልምን፣
ኣመሓደርቲ ካብ እግዚኣብሔር ነዚ ጥበብ እዚ ክልምኑ ኣለዎም፣ ኣመሓደርቲ ክጽልዩ ናይ ግድን እዩ ኣድላዩ እዩ፣ ምስዚ ከምቲ ኣብ ትሕቲኦም ተኣዘዝቲ ዘለውዎም ንሶም እውን ናይቲ ልዕሊ ኩሉ ዝኾነ እግዚኣብሔር ተኣዘዝትን ተለኣኣኽትን ምዃኖም ክዝክሩ እዚ ከኣ ንእግዚኣብሔርን ንሕዝቡን ስለዝኾነ ሓይሎም ካብ መላእ ሕዝብን እግዚኣብሔርን እምበር ካብ ጉጅለይ ወይ ውድበይ ዝገደደ ከኣ ካብ ፍልጠተይን ክእለተይን ካብ ዝብል ሓደጋ ይድሕን፣
ምናልባት ገሊኦም መራሕቲ ንሕና ኣይነኣምንን ኢና ብዛዕባ ሃይማኖት ኣይግድሰናን እዩ ቢሎም ዝዕበዩን ጸሎት ዘነኣእሱን ቅዱስነቶም ከምዚ ቢሎም ይምልሱ፣ ‘ክትጽሊ ዘይትኽእል እንተኾንካ ምስ ሕልናኻ ተማኸር ምስ ዓበይትን ለባማትን ሕዝብኻ ተማኸር እምበር በይንኻ ምስ ንእሽቶ ውድብካ ተዓጺኻ ኣይትትረፍ ዝገደደ ከኣ ብኣነነት ተዓኒድካ ኣይትትረፍ’ ክብሉ ይመኽሩ፣
ኣብ አብ መደምደምታ ናብታ ቀዳመይቲ ንባብ ናይ መልእኽቲ ጳውሎስ ምልስ ቢሎም ስለ ንጉሥ ክንጽሊ ግድን እዩ ይብሉ፣ ምኽንያቱ ሰላማውን ቅሱንን ሕይወት ንምንባር ክብሪ ወዲሰብ ዝሕለወሉን ንእግዚኣብሔር ዝተወፈየ ሕይወት ንክህልወናን፣ ውሕስነት ክህበና ክሕልወና ጥበብን ብርሃንን ረኺቡ ብግቡእ ንከመሓድር ምእንቲ ንጉሥ ምጽላይ የድሊ ቢሎም፣ ሓንሳብ ሓንሳብ ሓደ ኣመሓዳሪ ዘይሕጉሰና ነገር ምስ ዝግበር ንነቅፎ ካልእ ግዜ ከኣ ንንእዶ፣ ኣብ ጉጅሊኡን ፓርላመንትን ተሓጺሩ ይተርፍ፣ ኣነ ኣይመረጽክዎን ባዕሉ ይፈልጥ ኢልና ኣብ ጉዳይና ንኸይድ። በይኖም ክንገድፎም የብልናን ብጸሎት ክነሰንዮም ኣሎና፣ ምናልባት ሓደ ካባኹም ዋእ ኣባቴ ነዚ እዚ ኩሉ ክፋእ ዝገብር ምእንታኡ ከመይ ገረ ክጽሊ ክብለኒ ይኽእል፣ ኣነ ኸኣ እኳ ደኣ ብዙሕ ጸሎት ዘድልዮ እዚ እዩ ምእንታኡ ጸሊ ምእንታኡ ጹም ምእንቲ ኣመሓደርቲ ተጋድሎ ግበሩ እብለኩም፣ ቅዱስ ጳውሎስ ናይ ምምላድ ጸሎት ክግበር ምናዳ ምእንቲ ሓለፍቲ ይምሕጸን ስለምንታይ እንተቢልኩም ሰላምን ቅሳነትን ዝዓሰሎ ሕይወት ክነብር፣ ሓደ ኣመሓዳሪ ነጻ እንተኾይኑን ብሰላም ከመሓድር እንተኽኢሉን ሕዝቢ በዚ ይጥቀም` ድሕሪ ቢሎም ነቶም ኣብቲ ቅዳሴ ዝተሳተፉን ብመራኸቢ ብዙሓን ነዚ ስብከቶም ንዝሰምዑን ብዛዕብዚ ጉዳይዚ ናይ ሕልና መርመራ ክገብሩ ይዕድሙ፣
‘ሓደ ግንዖ ክትገብሩለይ ክሓተኩም! ነፍሲወከፍኩም ሎሚ መዓልቲ ሓሙሽተ ደቂቅ ይውሰድ እሞ! ካብ ሓሙሽተ ደቂቅ ዘይበዝሕ! ኣመሓዳሪ እንተኾይኑ ነቲ ብማእከልነት ሕዝቢ ገሩ ሥልጣን ንዝሃበኒ እልምኖዶ እጽልዶ! ኢሉ ሕልናኡ ክምርምር! ኣመሓዳሪ እንተዘይኮይኑ ከኣ ኣነ ምእንቲ ኣመሓደርቲ እልምንዶ! እጽልዶ! ምናልባ ነቲኦም ደስ ዝብሉኒ በዓል እከለ እወ ነቶም ደስ ዘይብሉኒ ከኣ ኣይፋል ኣይኮነን! እንክብሉ ስብከቶም ዛዘሙ፣ ምናልባ እቲኦም ዝበዝሔ ጸሎት ዘድልዮም ይኸውን! ስለዚ ምእንቲ ኣመሓደርቲ ኩሎምዶ እጽሊ! ቢልኩም ሕልናኹም መርምሩ፣ ኣብ መርመራ ሕልና ምእንቲ ኣመሓደርቲ ዘይትጽልዩ ምዃንኩም እንተዘኪርኩም ሰላሕ ኢልኩም ናብ መንበረ ኑዛዜ ከድኩም ተነስሑ ከመይ ምእንቲ ኣመሓደርት ጸሎት ዘይምግባር ሓጢኣት ኣዩ’ እንክብሉ ስብከቶም ዛዚሞም፣


text:
ድምጺ ኣሰና ነቲ ‘ኤርትራ ብዓይኒ ህዝባ’ ኣብ ትሕቲ ዝብል ዓምዲ ብምኽንያት መበል 20 ዓመት ናጽነት ኤርትራ፡ ኩሉ መዳያዊ ኩነታት ሃገርና ንምግምጋም ዝጀመረቶ ሓባራዊ ዘተ ንቐዳም 21 ግንቦት ‘ውን ኣብ ዋሺንግተን ዲሲ ከተካይዶ ምዃና ንተቐማጦ ዋሺንግተን ዲሲን ከባቢኣን ትሕብር።
ድምጺ ኣሰና ብምኽንያት መበል 20 ዓመት ናጽነት ኤርትራ፡ ተመክሮ ሃገርና ኣብ ኩሉ መዳያት ንምግምጋም፡ ‘ኤርትራ ብዓይኒ ህዝባ’ ብዝብል ኣርእስቲ ንዝጀመረቶ ፍሉይ መደብ ሓባራዊ ዘተ ብምቕጻል፡ ጽባሕ ቀዳም 14 ግንቦት፡ ኣብ ኣትላንታ፡ ‘ናጽነት ሃይማኖት’ ኣብ ኤርትራ ኣብዚ ዝሓለፈ 20 ዓመታት እንታይ ይመስል ከምዝነበረ ክትድህስስ እያ።
ስርዓት ህግደፍ፡ ብዝተፈላለየ መንገዲ ኢዱ ብምእታው፡ ኣብ ወጻኢ ዝርከባ ማሕበረኮማት ኤርትራውውያን ዓምቢበን ንኤርትራዊ ማሕበረሰብ ግቡእ ኣገልግሎት ክይህባ ቀንዲ ዕንቅፋት ኮይኑ ከምዘሎ ኣብ ቶሮንቶ (ካናዳ) ዝነብሩ ኤርትራውያን ትማሊ 7 ግንቦት ‘ኤርትራ ብዓይኒ ህዝባ’ ኣብ ትሕቲ ዝብል መደብ ገምጋም 20 ዓመታት ናጽነት ምስ ድምጺ ኣሰና ኣብ ዘካየዱዎ ሓባራዊ ዘተ ገሊጾም።
ድምጺ ኣሰና፡ ነቲ ብምኽንያት መበል 20 ዓመት ናጽነት ዝጀመረቶ ‘ኤርትራ ብዓይኒ ህዝባ’ ዘርእስቱ መደብ ሓባራዊ ዘተ ብምቕጻል፡ ንጽባሕ ቐዳም 7 ግንቦት ኣብ ቶሮንቶ (ካናዳ)፡ ንኩነታት መራኸቢ ብዙሓንን ሞያ ጋዜጠኛነትን ኣብ ድሕሪ ናጽነት ኤርትራ፡ ከምኡ ‘ውን ኩነታት ማሕበረኮማት ኤርትራውያን ኣብ ወጻኢ እንታይ ከምዝመስል ክትድህስስ እያ።
ኣብዚ ዝሓለፈ ቅንያት ህግደፍ ናይ መንእሰያት ኣኼባ ኣብ ኖርወይ ክገብሩ ከምዝቐነዩ ብመራኸቢ ብዙሓን ተቓሊሑ። እዚ ኩነት’ዚ ነቶም ገርሀኛታት ”ለካ ህግደፍስ ኣብ ኤውሮጳ ገና ብርክት ዚበሉ ደገፍቲ ኣለዉዎም” ከምዝብሉ ጌሩዎም ኪኸውን ይኽእል ኢዩ። እቲ ሓቂ ግን ከምኡ ኣይኮነን።
ክቡራት ተኸታተልቲ ድምጺ ኣሰና ብተክኒካዊ ምኽንያት ድምጺ ኣሰና ምኽፋት እንተኣብዩኩም ወይ ውን ዝሓለፈኩም መደባት ክትሰምዑ ምስ እትደልዩ ኣብዚ ሊንክ ‘ዚ ጠውቑ፡ ኣርካይቭ ኣሰና ወይ BLIPTV ASENA EPISODES ARCHIVE
ኣብ እስራኤል ዝነብሩ ተመሃሮ ዩኒቨርሲቲ፡ መማህራን፡ ተጋደልቲ ነበርን ኣባላት ሃገራዊ ኣገልግሎትን ዝርከቡዎም ኤርትራውያን መንእሰያት፡ ብቐዳም 23 ሚያዝያ ምስ ድምጺ ኣሰና ኣብ ዝገበሩዎ ሓባራዊ ዘተ፡ እቲ ኣብ ውሽጢ ሃገር ከም እሱር፡ ኣብ ስደት ከኣ ከም ጅሆ እናተታሕዘ ኣብ ታሪኽ ኤርትራ ዋላ ኣብ ግዜ መግዛእቲ ከይተረፈ ተሰሚዑ ዘይፈልጥ ስቅያትን ግፍዕን ዘሕልፍ ዘሎ መንእሰይ ኤርትራ፡ መዓታቱ ኣብቂዑ፡ ከም ንቡር ጸዋሪ ስድራቤትን ሕብረተሰቡን ክኸውን መታን ውልቀምልካዊ ስርዓት ህግደፍ ካብ ስልጣን ተጸሪጉ ኣብ ኤርትራ ሓዱሽ ዲሞክራስያዊ ስርዓት ክትከል ከምዘለዎ ብዘየወላውን ገሊጾም።
ንኹሉኹም ኣመንቲ ክርስትና እንቋዕ ጾመ-ሉጓም ፈትሓልኩም እናበልና፡ ርሑስ ብዓል ፋሲካ ንምነየልኩም።
ኣሰና !
እዚ ሎሚ ጀሚሩ ዘሎ፡ ኣብ ሰሙን ሰለስተ ግዜ ማለት፡ ሰኑይ፡ ረቡዕን ዓርብን ብኣቋጻጽራ ኤርትራ ካብ ሰዓት 8፡00 ክሳብ ሰዓት 9፡00 ምሸት ዝፍኖ መደብ፡ ነታ ብፍላይ ናብ ኤርትራ ኣብ ሰሙን ክልተ ሳዕ ነናይ ፍርቂ ሰዓት መደብ ጥራይ ትፍኑ ዝነበረት ራድዮ ኣሰና፡ ካብ ጽበት ግዜ ብመጠኑ ከገላግላ እዩ።
ሳላ ደገፍኩምን ወፈያኹምን ቀጻልነታ ዘረጋገጸት ድምጺ ኣሰና፡ ነቲ ሓንጺጻቶ ዘላ ሓዱሽ እዋናዊ መደባት ንምእንጋድ፡ መዓልትን ሰዓታትን ክትውስኽ ወሲና ኣላ።
ስርዓት ህግደፍ፡ ብዝተኸተሎ ግጉይ ፖሊስን ምሕደራን ትምህርቲ፡ ዓውዲ ትምህርቲ ሃገርና ኤርትራ ኣብዚ ዝሓለፈ 20 ዓመታት ናጽነት ፍረ-ኣልቦ ከምዝነበረ፡ ኣብ ኤርትራ ኣብ ምምዕባል ካሪክለምን ምስትምሃርን ዝነጥፉ ዝነበሩ ክኢላታት፡ መማህራን ዩኒቨርሲትን ተሳተፍትን ትማሊ 13 መጋቢት ኣብ ለንደን፡ ዓባይ ብሪጣያን ምስ ድምጺ ኣሰና ኣብ ዘካየዱዎ ሓባራዊ ዘተ ገሊጾም።
ኣሰና፡ መበል 20 ዓመት ናጽነት ኤርትራ ምኽንያት ብምግባር፡ እዚ ዝሓለፈ 20 ዓመታት ድሕረ- ናጽነት እንታይ ይመስል ከምዝነበረ በብዓውዱ ብሓባራዊ ዘተ ንምድህሳስ መደብ ኣውጺኣ ኣላ።
ዝኸበርኩም ተኸታተልቲ ድምጺ ኣሰና፣ ንሕና ኣብ ሕቡራት መንግስታት ኣመሪካ እንርከብ ኣዓሩኽ ኣሰና፣ እታ ተስፋ ህዝቢ ኮይና ዘላ ድምጽኹም ድምጺ ኣሰና፣ ዘጋጥማ ዝነበረን ዘሎን ፋይናንሳዊ ጸገም ንምፍታሕ፣ ተበግሶ ወሲድና፣ ዝተፋላለየ መደባት ሰሪዕና፣ ጻዕርታት ካብ ንጅምር ነዊሕ ኮይኑ ኣሎ።
ክቡራት ተኸታተልቲ ኣሰና: ክቡር ቀዳማይ ሚኒስተር ኢትዮጵያ ኣቶ መለስ ዜናዊ፡ ምስ ኣሰናዳኢ ኣሰና ኣማኑኤል ኢያሱ ትማሊ ዓርቢ 25 ለካቲት ዝገበሮ ሰፊሕ ቃለመጠየቕ ብራድዮን ኦንላይን ቲቪን ብተኻታታሊ ከነቕርበልኩም ምዃና እናሓበርና ምክትታልኩም ንዕድም።
ዲክታተርያዊ ስርዓት ህግደፍ ጽሑፋት ኣሰና ካብ ኢንተርነት ብምሕታም ናብ ካልኦት ሰባት ኣመሓላሊፍኩም ብዝብል ምኽንያት፡ ንኽልተ ተማሃሮ ካልኣይ ደረጃ ኣብ ካልኣይ መደበር ፖሊስ ኣስመራ ኣሲሩዎም ከምዘሎ እሙናት ምንጭታት ካብ ኣስመራ ሓቢሮም።
ክቡራት ተኸታተልቲ ድምጺ ኣሰና
ኣብ ናይ ሎሚ ሰኑይ 31 ጥሪ መደብ ራድዮ ድምጺ ኣሰና፡ ነቲ ኣብ ቱኒዝያን ግብጽን ዝርአ ዘሎ ህዝባዊ ተቓውሞን መስርሕ ለውጥን፡ ጽልውኡን ኣስተምህሮኡን ንዓና ንኤርትራውያን እንታይ ምዃኑ ንምድህሳስ ምስ ክልተ ኤርትራውያን ምሁራት: ዶ/ር ኣሰፋው ተኸስተን ዶ/ር ኣንገሶም ኣጽብሃን ዘካየድናዮ ዘተ ከነቕርበልኩም ምዃና እናዘኻኸርና ምክትታልኩም ንዕድም።
ብመከራን ስቓይን ህዝቦም ዝግደሱ፡ ኣብ መልበርን፡ ኣውስትራልያ ዝርከቡ ውፉያት ኤርትራውያን፡ ሎሚ 8 ጥሪ ጸረ ዲክታቶርያዊ ስርዓት ህግደፍ ዕዉት ሰላማዊ ሰልፊ ኣካይዶም።
ኣፍ እቲ ከየድምጽ መሰሉ ዝተገፎ ውጹዕ ህዝቢ ኤርትራ ኮይኖም ደው ዝበሉ ኣማሓደርቲ ኣሰና፡ ንሰንበት ዕለት 5/12/2010፡ ኣብ ፓልቶክ Room Eritrea Etuq menisey Eritrea niDimokrasin fithin ክቐርቡ እዮም።
ሓንቲ ካብ’ተን ደስ ዝብላኒ መደባትኩም፡ ብመምህር ኣማኑኤል ሳህለ እትቕረበልና ዘላ መደብ ‘ሓንቲ ዓለም’ እያ። ተሳትፎን ኣበርክቶን ኣማኑኤል ሳህለ ናብ መኣዲ-ኣሰና፡ ነቲ ጥዑም ቅጫኹም ዘጽግብ ጎጎ’ዩ ተደሪብዎ።
ክቡራት ተኸታተልቲ ድምጺ ኣሰና፡ ብፍላይ ድማ ካብ ኤርትራ፡ ቀርኒ ኣፍሪቃን ማእከላይ ምብራቕን ብራድዮ እሰምዑዋ ተኸታተልቲ።
ውሩይ ጋዜጠኛ፡ ጸሓፊ፡ መምህርን ናይ ቋንቋ ተመራማርን ኣቶ ኣማኑኤል ሳህለ፡ ነታ ኣብ ጋዜጣ ‘ሓዳስ ኤርትራ’ ሰፊሕ ህቡብነት ዝነበራ ‘ሓንቲ ዓለም’ እትብል ተነባቢትን ማራኺትን ናይ ትግርኛ ዓምዱ፡ ኣብ መርበብ ሓበሬታ ኣሰና ክቕጽላ ብምውሳኑ፡ demo.assenna.com ብስማን ብስም ተኸታተልታን ‘ኣሰየ ኣሰና!’ ትብሎ። ምስኣ ሓቢርኩም፡ ንኣማኑኤል ሳህለ ‘መርሓባ !’ ከተባህሉዋ ኸኣ ብሓጎስ ትዕድመኩም።
እታ ድምጺ ኣሰና ንምስሳን ተባሂላ ክትሽየጥ ዝወርሔት ሎተሪ ትማል መስከረም 4 ኣብ ከተማ ኦክላንድ ካሊፎርንያ ወዲቃ። ኣብቲ ብማሕበር መንእሰያት ንለውጢ ብመበል 49 ምጅማር ብረታዊ ቃልሲን መበል ካልኣይ ዓመት ናይቲ ማሕበርን ዝተገብረ በዓል እያ ወዲቃ፡ ተመሳሳልውን ዝሓልፈ ዓመት ተጌሩ ከም ዝነበረ ዝዝከር እዩ።
እታ ድምጺ ኣሰና ንምስሳን ተባሂላ ክትሽየጥ ዝወርሔት ሎተሪ ትማል መስከረም 4 ኣብ ከተማ ኦክላንድ ካሊፎርንያ ወዲቃ። ኣብቲ ብማሕበር መንእሰያት ንለውጢ ብመበል 49 ምጅማር ብረታዊ ቃልሲን መበል ካልኣይ ዓመት ናይቲ ማሕበርን ዝተገብረ በዓል እያ ወዲቃ፡ ተመሳሳልውን ዝሓልፈ ዓመት ተጌሩ ከም ዝነበረ ዝዝከር እዩ።
ኣብ ሰሜን ኣመሪካ፡ ከባቢ ዋሺንግተን ዲሲ (ሜሪላንድ) ዝምቕማጡ ስሙ ክዕቀበሉ ዝመረጸ ግዱስ ኤርትራዊ ተኸታታሊ ድምጺ ኣሰና፡ “ኣሰና ድምጺ ውጹዕ ህዝቢ ኤርትራ ብምዃን እትገሮ ዘላ ኣስተዋጽኦ ህዝባዊ ደገፍ ክረክብ ኣለዎ” ብምባል፡ ብሕሳብ ሓደ ዶላር ንመዓልቲ፡ ናይ ዓመት ማለት 365 ዶላር ኣመሪካ ኣበርኪቱ።
ድምጺ ኣሰና ኣብቲ ኣብ ፈለማ ናይዚ ወርሒ ‘ዚ (ነሓሰ 2010) ኣብ ኣዲስ ኣበባ ዝተኻየደ ሃገራዊ ዋዕላ ንዲሞክራስያዊ ለውጢ ተረኺባ ዘካየደቶ ሓባራዊ ዘተን ቃለመጠየቓትን …
ድምጺ ኣሰና ኣብቲ ኣብ ፈለማ ናይዚ ወርሒ ‘ዚ (ነሓሰ 2010) ኣብ ኣዲስ ኣበባ ዝተኻየደ ሃገራዊ ዋዕላ ንዲሞክራስያዊ ለውጢ ተረኺባ ዘካየደቶ ሓባራዊ ዘተን ቃለመጠየቓትን …
ዝኸበርኩም ተከታተልቲ ድምጺ ኣሰና፣ ንሕና ኣዓሩኽ ኣሰና፣ ኣብ ሕብራት መንግስታት ኣሜሪካ ንቅመጥ፣ እታ ተስፋ ህዝቢ ኮይና ዘላ፣ ድምጽኹም ድምጺ ኣሰና፣ ዘጋጥማ ዘሎ ፋይናንሳዊ ጸገም ንኽፍታሕ፣ ተበግሶ ወሲድና፣ ዝተፋላለየ መደባት ሰሪዕና፣ ጻዕርታት ካብ ንጅምር ነዊሕ ኮይኑ ኣሎ።
ግዱሳት ኤርትራውያን ተሓባበርቲ ኣሰና ካብ ከለን፡ ጀርመን
ምሓዙት ኣሰና ጨንፈር ዓዲ እነግሊዝ ኣሰና ሜድያ ፍውንዴሽን ንምሕጋዝ ቶሺባ ዝዓይነታ ላብቶብ ገዚኡ ክግበሮ ዝጸንሐ ሎቶሪ ንዕለት 30 ግነቦት 2010 ስዓት 6.00ድቀ ኣብ ከባቢ ሰቶክዌል ስቴሽን ክትወድቕ ወሲኑ ኣሎ. ኩሉኹም ትኬት ዝገዛእኩም ንመን በጽሓቶ ብዓል ዕድል ንምምስካር ኣብቲ ቦታ ክትርከቡ ብኽብሪ ንዕድም.
ድሌት ህዝቢ ኤርትራ ኣብ ቃልስን ናጽነትን ርጉጽን ዘየወላውልን እዩ። ህዝብና ብቓልሲ ናጽነት ንምጭባጥ፡ ብናጽነት ከኣ ግዝኣተ ሕጊ ዝነገሳ ፍትሓዊትን ዲሞክራስያዊትን ሃገር ንምህናጽ ንጹር ራእይ ነይሩዎ።
ኣብ ኖርወይ እትቕመጡ 16 ግዱሳት ኤርትራውያን፡ ኣዕሩኽ ኣሰና ብምምስራት ብዝተወደበ መንገዲ 13800 ክሮነር ቅጽበታዊ ሓገዝ ከወፍዩ ከለዉ ዓመታዊ ነፍሲ ወከፎም £132 ብድምር £2112 ከበርክቱ ተመባጺዖም። ካልኦት ግዱሳት ተቐማጦ ነርወይ ክተሓባበሩዎም ከኣ ጸዊዖም። ድምጺ ኣሰና፡ ንኣዕሩኽ ኣሰና ኣብ ነርወይ ብስም ተኸታተልታ ብፍላይ ድማ ብስምቲ ኣብ ውሽጢ ሃገር ድምጹ ተዓቢሱ ዘሎ ውጹዕ ህዝቢ ኤርትራ ልዑል ምስጋናኣ ተመሓላልፈሎም።
ዝኸበርኩም ተከታተልቲ ድምጺ ኣሰና፣ ንሕና ኣዓሩኽ ኣሰና፣ ኣብ ሕብራት መንግስታት ኣሜሪካ ንቅመጥ፣ እታ ተስፍ ህዝቢ ኮይና ዘላ፣ ድምጽኹም ድምጺ ኣሰና፣ ዘጋጥማ ዘሎ ቑጠባዊ ጸገም ንኽፍታሕ፣ ተበግሶ ወሲድና፣ ዝተፋላለይ መደባት ሰሪዕና፣ ጻዕርታት ካብ ንጅምር ነዊሕ ኮይኑ ኣሎ።
ክቡራት ተኸታተልቲ ፈነወ ድምጺ ኣሰና፡ ኣብ ዝሓለፈ ሰኑይ 1 መጋቢት፡ ብሰንኪ ሕጽረት ገንዘብ ናይ ራድዮ ፈነወ ፡ ካብ ሎሚ 8 መጋቢት ደው ከነብሎ ከምዝወሰንና ሓቢርናኩም ኔርና። ኣብ መላእ ዓለም ካብ ዝርከቡ ተኸታተልትና ብዝረኸብናዮ ግብረመልሲ መሰረት፡ ነቲ ድምጺ ኣሰና ደው ናይ ምባል ውሳኔ ኣሽንባይ ዶ ክትውዕሎ ክትሓስቦ ‘ኳ ዝድፍር ኣይኮነን።
ሎሚ 8 መጋቢት መበል ሚእቲ ዓመት ኣህጉራዊ መዓልቲ ደቀንስትዮ እዩ። ኤርትራውያን ደቅንስትዮ ኸኣ፡ ኣብዚ ኣገዳሲ ዕለት ‘ዚ፡ ኩነታተን ገምጊመን ተራአን ዘጕልሕ ዕማማት ከዋድዳ ይግባእ።
እታ ጉጅለ ኣቐዲማ ‘ውን ኣብ ዝተፈላለየ ኣጋጣሚታት ኣበርክቶ ገይራ ነይራ እያ። ኣብዚ እዋን’ዚ ግን፡ ውሑድ ዓቐን ዘለዎ ገንዘብ ናብ ብዙሓት ሰባት ብምምቕራሕ፡ ወርሓዊ ኣበርክቶ ብምግባር ንቐጻልነት ድምጺ ኣሰና ከውሕስ ይኽእል እዩ ብዝብል እምነት ነቲ ተበግሶ ከምዝወሰደት ኣረዲኣ።
እዚ ንድምጽና ድምጺ ውጽዓት ዝኾነት ድምጺ ኣሰና ኣጋጢሙዋ ዘሎ ፋይናንሳዊ ጸገም ንኽፍታሕ ብዓቕምና ኣበርክቶና ከነወፊ የዕሩኽቲ ኣሰና ተዳሊና ንርከብ። ነዚ ቁዱስ ሃገራዊ ዕላማ ሸትኡ ንኽወቅዕ ኩሉኹም ፈተውቲ ሀገርን ህዝብን ኤርትራ እጃምኩም ከተወፍዩን ንኣሰና ናብ ንቡር ሂወታ ኣብ ምምላስ ተራኹም ንኽትጻወቱ ንሕና የዕሩኽቲ ኣሰና ብኽብሪ ንዕድመኩም።
ኣብ ኣመሪካ፡ ዋሺንግተን ዲሲን ከባቢኣን ዝርከቡ ኤርትራውያን ብመንገዲ ወኪል ኣኽሩኽ ኣሰና ኣብ ኣመሪካ ተስፊት ክፍሉ ንወርሒ 20 ዶላር ብምውጻእ ዘዋህለሉዎ 780 ዶላር፡ ከምኡ ‘ውን ኣብ ኒውዮርክ ዝርከብ ገባር ሰናይ ዳኒኤል ተወልደ 120 ዶላር፡ ኣብ ሚሽንጋን እትርከብ ሓንቲ ብመደባት ኣሰና ዝተመሰጠት ግድስቲ ስድራቤት 100 ዶላር ድምጺ ኣሰና ንምስሳን ብድምር ሓደ ሽሕ ዶላር ከበርክቱ ከለዉ። ኣብ በይ ኤርያ ዝነበር ሓደ ካልእ ግዱስ ኤርትራዊ 200 ዶላር ኣወፍዩ።


text:
ናይ ሚላኖ ሰበኻ ሊቀ ጳጳስ ብፁዕ ካርዲናል ኣንጀሎ ስኮላ ብሕገ ቀኖና ናይ ላቲን ስርዓት እትኽተል ካቶሊካዊት ቤተ ክርስቲያን መሰረት ብዕድመ ምድፋእ ምኽንያት ካብ ናይ ሚላኖ ሰበኻ ሊቀ ጳጳሳዊ ሓላፍነቶም ንኽሰናበቱ ናይ ሚላኖ ሰበኻ ሓዋርያዊ ሓላፍነቶም ኣብ ኢድ ቕዱስ ኣቦና ር.ሊ.ጳ. ፍራንቸስኮ ብምቕራብ ንሰበኻ ሚላኖ ሓድሽ ሊቀ ጳጳስ ክሾሙ ንዘቕረብዎ ናይ ልሂቅነት ሕቶ ዝተቐበሉ ቅዱስ ኣቦና ኣብ ሰበኻ ሚላኖ ናይ ሊቀ ጳጳስ ተሓባባሪ ጳጳስን ጠቕላሊ ምኽትል ሊቀ ጳጳስ ዘሚላኖ ኰይኖም ንዘግልግሉ ዘለዉ ብፁዕ ኣቡነ ማሪዮ ኤንሪኮ ደልፒኒ ከምዝሰመዩ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ብፁዕ ኣቡነ ደልፒኒ ኣብ ኢጣሊያ ክፍለ ሃገር ሎምባርዲያ ኣውራጃ ቫረዘ ኣብ ኣትርከብ ከተማ ጋላራተ ዕለት 29 ሓምለ 1951 ዓ.ም. ዝተወልዱን ዕለት 7 ሰነ 1975 ዓ.ም. ኣብ ሰበኻ ሚላኖ ማዕርገ ክህነት ዝተቐበሉን ሚላኖ ኣብ ዝርከብ ካቶሊካዊ መንበረ ጥበብ ዘልበ ኢየሱስ ብስነ ጽሑፍ ቀጺሎም ድማ ሮማ ኣብ ዝርከብ ጳጳሳዊ ኣጐስቲኒያኑም መንበረ ጥበብ ብናይ ቤተ ክርስቲያን ኣበው ቲዮሎጊያ ሊቕነት ዘመዝከሩ እውን ምዃኖም ናይ ቅድስቲ መንበር ዜናን ክፍሊ ሕትመትን መግለጺ የረጋግጽ።
ብፁዕ ኣቡነ ደልፒኒ ካብ 1975 ክሳብ 1985 ዓ.ም. ኣብ ሰበዞ ከምኡ ኣውን ኣብቲ ናይቲ ከባቢ ቤት ትምህርቲ ዘርአ ክህነት ናይ ስነ ጽሑፍ መምህር ካብ 1985 ክሳብ 1987 ዓ.ም. ቨነጐኖ ኣብ ዝርከብ ናይ ዘርአ ክህነት ላዕለዋይ ካልኣይ ደረጃ ቤት ትምህርቲ ናይ ስነ ጽሑፍ መምህር ካብ 1987 ክሳብ 1989 ዓ.ም. ሮማ ናብ ዝርከብ ናይ ሚላኖ ሰበኻ ጳጳሳዊ ተቛም ተላኢኾም ናይ ስነ ጽሑፍን ናይ ቤተ ክርስቲያን ኣበው ቲዮሎጊያ ፍልዩ ናይ መጽናዕቲ ምርምር ዘካየዱን ካብ 1989 ክሳብ 1993 ዓ.ም. ናይ ቨንጐኖ ላዕለዋይ ካልኣይ ደረጃ ቤት ትምህርቲ ሓለቓን ናይ ፍልስፍናን ቲዮልጊያን መምህርን ብተወሳኺ ድማ ናይ ሎምባርድያ ክፍለ ሃገር ናይ ዘርአ ክህነት ኣቢያት ትምህርቲ ሕብረት ዋና ጸሓፍን ካብ 1993 ክሳብ 2000 ዓ.ም. ናይ ቲዮሎጊያ መንበረ ጥበብ ሓላፊ ካብ 2000 ስካብ 2006 ዓ.ም. ናይ ሚላኖ ሰበኻ ቤት ጽሕፈት መማኽርቲ ጳጳስ ሓላፍን። ዕለት 13 ሓምለ 2007 ዓ.ም. ንናይ ሚላኖ ሻድሻይ ክፍለ ከተማን ናይ መለኛኖ ስዩም ንናይ ሰበኻ ሚላኖ ጳጳስ ንኽዀኑ ተስምዮም ዕለት 23 መስከረም 2007 ዓ.ም. ማዕርገ ጵጵስና ከምእተቐበሉን ናይ ቅድስቲ መንበር ዜናን ክፍሊ ማሕተምን መግለጺ የመልክት።
ካብ 2012 ዓ.ም. ንናይ ሚላኖ ሰበኻ ምኽትል ሊቀ ጳጳስን ናይ ሎምባርዲያ ክፍለ ሃገር ብፁዓን ጳጳሳት ቤት ምኽሪ ዋና ጸሓፍን ከምኡ እውን ናይ ሎምባርዲያ ክፍለ ሃገር ናይ ካህናትን ናይ ውፉይ ሕይወት ሓልዮ ጳጳሳዊ ድርገት ዋና ጸሓፍን ኰይኖም ኣብ ምግልጋል እንከለዉ አነሆ ቅዱስ ኣቦና ር.ሊ.ጳ. ፍራንቸስኮ ተኸታሊ ናይ ሚላኖ ሰበኻ ሊቀ ጳጳሳት ብፁዕ ካርዲናል ኣንጀሎ ስኮላ ንኽዀኑ ወሲኖም ናይ ሚላኖ ሊቀ ጳጳስ ቢሎም ከምዝሰመይዎም ዝሓበረ ናይ ቅድስቲ መንበር ዜናን ክፍሊ ማሕተምን መግለጺ ኣስዒቡ ብፁዕ ካርዲናል ኣንጀሎ ስኮላ ዕለት 8 መስከረም 2017 ዓ.ም. ብወግዒ ካብ ናይ ሚላኖ ሰበኻ ሊቀ ጳጳሳዊ ሓላፍነቶም ምስ ተሰናበቱ ዕለት 9 መሰከረም 2017 ዓ.ም. ብፁዕ ኣቡነ ደልፒኒ ሕገ ቀኖናዊ ሓዋርያዊ ሓላፍነቶም ክርከቡን ዕለት 24 መሰከረም 2017 ዓ.ም. ናይ ሚላኖ ሰበኻ ሓድሽ ሊቀ ጳጳሳዊ ሓዋርያዊ ሓላፍነቶም ብዝሰርዕዎ መስዋዕተ ቅዳሴ ብወግዒ ክጅምሩ ምዃኖን ኣፍሊጡ።


text:
ናይ የሆዋ መሰኻኽር ኣብ በቤት ብምስባኾም ድሕነት ከም ዚረኽቡ ዀይኑ ድዩ ዚስምዖም፧
ኣይፋልን። ኣዘውቲርና ኣብ በቤት እናኸድና ንሰብኽ እኳ እንተ ዀንና፡ በዚ ድሕነት ክንረክብ ከም ዚግብኣና ግና ኣይንኣምንን ኢና። (ኤፌሶን 2:8) ስለምንታይ፧
ነዚ ዚስዕብ ኣብነት እሞ ርአ፦ ሓደ ገባር ሰናይ ንሱ ዝመረጾ ሓደ ቦታን ሰዓትን ንዝመጸ ነፍሲ ወከፍ ሰብ ሓደ ኽቡር ህያብ ከም ዚህቦ ቃል ከም ዝኣተወ ጌርካ እሞ ሕሰብ። እቲ ገባር ሰናይ ንዝኣተዎ ቓል ከም ዚፍጽም ትኣምን እንተ ዄንካ፡ ንመምርሒኡ ኣይምሰዓብካዮንዶ፧ ከም እትስዕቦ ርዱእ እዩ። ፈተውትኻን ስድራ ቤትካን በቲ ኣጋጣሚ እቲ ምእንቲ ኺጥቀሙ ድማ ንዓታቶም እውን ከም እትነግሮም ፍሉጥ እዩ። ይኹን እምበር፡ ንመምርሒታት እቲ ሰብ ስለ ዝሰዓብካ ጥራይ፡ እቲ ህያብ ከም ዚግብኣካ ዀይኑ ኣይስምዓካን እዩ። ነቲ ህያብ እትረኽቦ፡ እቲ ገባር ሰናይ ኪህበካ ስለ ዝደለየ ጥራይ እዩ።
ናይ የሆዋ መሰኻኽር እውን፡ ኣምላኽ ንዅሎም እቶም ዚእዘዝዎ ናይ ዘለኣለም ህይወት ኪህቦም ከም ዘተስፈዎም ይኣምኑ እዮም። (ሮሜ 6:23) ንኻልኦት ብዛዕባ እምነትና እንነግሮም ከኣ፡ ካብቲ ኣምላኽ ዘተስፈዎ ተስፋ ምእንቲ ኺካፈሉ እዩ። ይኹን እምበር፡ ኣብ ዕዮ ስብከትና ስለ እተኻፈልና ጥራይ፡ ድሕንት ከም ዚግብኣና ኣይንኣምንን ኢና። (ሮሜ 1:17፣ 3:28) ነዚ በረኸት እዚ ብጻዕሩ ጥራይ ካብ ኣምላኽ ኪረኽቦ ዚኽእል የልቦን። እወ፡ ‘
ብዝገበርናዮ ግብሪ ጽድቂ ዘይኰነስ፡ ብምሕረቱ እዩ ኣድሒኑና።’—ቲቶስ 3:5።


text:
በስመ አብ ወወልድ ወመንፈስ ቅዱስ አሐዱ አምላክ!
‘ጸልዩ ባሕቱ ከመ ኢይኩን ጕያክሙ በክረምት / እቲ ምህዳምኩም ብኽረምቲ ከይከውንሲ ጸልዩ’ (ማቴ. 24፡20)
ጊዜ ኽረምቲ፡ ዝናም ንዘርኢ፡ ጠሊ ንምድሪ ዝህበሉ፡ ዝተዘርአ ዝቦቝለሉ፡ ዝተተኽለ ዝጸድቀሉ፡ ነቒጾም ዝነበሩ ኣትክልቲ ዝልምልሙሉ፡ ኣቝጽልቲ ዝጥጥዕሉ፡ ኣዕጽምቶም ክሳዕ ምርኣይ ዓቢሮም ዝነበሩ እንስሳታት ተሓዲሶም ዝጥንክርሉ፣ ሩባታትን ኣፍላጋትን ዝውኅዝሉ ሠናይ ጊዜ እዩ። ብኣንጻሩ ኣብ ወቕቲ ክረምቲ ኸኣ ብዙኅ ሽግር ከምዘሎ ዝፍለጥ እዩ።
እዋን ክረምቲ፡ ብላዕሊ ማይ ብታሕቲ ጭቃ ስለዝኸውን ንመንገዲ ኾነ ሥሩዕ ዕዮኻ ክትገብር የጸግም እዩ። ሩባታት ስለዝመልኡ፡ ሰባት ምስ ቤተ ሰቦም ዘይራኸቡሉ፡ ዓይን ንዓይኒ ዘይረኣዩሉ፡ ብሓፈሻ ካብ ከበሳ ናብ መታሕት እናተዘዋወሩ ከም ድሌቶም ነጊዶም ክነብርሉ ዘይክእልሉ ጊዜ እዩ። ብኻልእ ወገን ድማ ኣብ ቆፎ ዘሎ ቐዳማይ እኽሊ ዝውድኣሉን፡ እቲ ዳኅረዋይ ዝተዘርአ ኣብ ፍረ ዘይበጽሓሉን እዋን ስለዝኾነ ክብደት ናብራ የስዕብ፣ መሸጣ ዕዳጋ’ውን ይኸብር። እዚ ዅሉ ድማ ንሰባት ጸቕጢ ይፈጥረሎም።
ጐይታናን ኣምላክናን መድኃኒናን ኢየሱስ ክርስቶስ ብዛዕባ ዳግም ምጽኣቱን ኅልፈተ ዓለምን ኣብ ዝተዛረበሉ ጊዜ፡ “እቲ ምህዳምኩም ብኽረምቲ ከይከውንሲ ጸልዩ” ዝበለ ፡ ክረምቲ ቘጽሊ እምበር ፍረ ዘይርከቦ ንስኻትኩም ድማ ብቘጽሊ ዝምሰል እምነት ጥራይ ኂዝኩም ፍረ ጽድቂ ከየፍረኹም ከለኹም ሞት ከየርክበኩም ጸልዩ ንኽብል እዩ። (ማቴ. 24፡20)
ከምቲ ቤት ብዘይ መሠረት ዘይቀውም፡ መሠረት ዘለዓለማዊ ድኅነት ድማ ሃይማኖት (እምነት) እዩ። ነዚ ዓለም’ዚ ሠራዒ፡ መጋቢ ኣለዎ፡ ንሱ ድማ “ብሓድነቱን ብሠለስትነቱን ዚምለኽ፡ ዝነበረን ዘሎን ዚነብርን እግዚአብሔር እዩ ኢልካ ምእማን እዩ። ከምኡ’ውን ካብ ንጽሕት፡ ቅድስት ድንግል ማርያም ብሥጋ ዝተወልደ ጐይታናን ኣምላኽናን መድኃኒናን ኢየሱስ ክርስቶስ ናይ ባህርይ ኣምላኽ እዩ ድንግል ማርያም ወላዲተ ኣምላኽ እያ” ኢልካ ምእማን እዩ።
እንተኾነ እምነት ብዘይ ግብሪ፡ ወይ ድማ ግብሪ ብዘይ እምነት ክልቲኡ ነንበይኑ ትርጕም ከም ዘይብሉ ሓዋርያ ቅዱስ ይዕቆብ ኣብ መልእኽቱ “ሥጋ ብዘይ መንፈስ ምውት ከም ዝኾነት፡ እምነት ውን ብዘይ ግብሪ ምውትቲ እያ” ብምባል ገሊጽዎ ኣሎ። (ያዕ. 2፡26) እምነት ግብርን ከም ሥጋን ነፍስን ኪወሓዱ ስለዘለዎም ሃይማኖት ብዘይ ግብሪ ወይ ድማ ሠናይ ግብሪ ብዘይ እምነት ካብ ዳግማይ ሞት ዘድኅን ኣይኮነን። ሓደ ካብቲ ሓደ እንተተፈልዩ ከምቲ ነፍሲ ዘይብሉ ሥጋ እዩ። ሠናይ ግብሪ ዝህልወና ብትእዛዝ እግዚአብሔር ምስ እንምራሕ ብምዃኑ ሕገጋት ምሕላው ሓደ ካብ መንገዲ ድኅነት እዩ። (1ይ ዮሐ. 2፡9፣ 3፡9-10) እምነት ኣሎኒ እናበለ ሠናይ ግብሪ ዘይብሉ ዲያብሎስ እዩ፡ ምኽንያቱ ሠናይ ተግባር መርኣያ ቅኑዕ ሃይማኖት እዩ።
ስለዚ ‘እቲ ምህዳምኩም ብኽረምቲ ከይከውንሲ ጸልዩ’ ዝብል ኣምላኻዊ ኃይለ ቃል ብምስትውዓል ሃይማኖትና ኣጽኒዕና ግብርና ኣጸቢቕና ተዳሊና ክንነብር ይግባእ። ከመይ! ‘ናብ ፈተና ኸይትኣትዉስ ንቕሑን ጸልዩን’ ተባሂሉ ተጻሒፉልና እዩ። ማቴ. 26፡41
ብኣንጻሩ ነዚ ኃይለ ቃል’ዚ ሸለል ኢልካ፡ ከምቲ ብጊዜ ኽረምቲ ካብ ሓደ ቦታ ናብ ካልእ ዝዘዋወር ሰብ ኣብ ሓደጋ ዝወድቕ፡ ከምኡ ድማ እቲ ሃይማኖት ኣሎኒ ክርስቲያን እየ ዝብል ንኃጢኣት ብሓልዮ ፀኒሱ፡ ብነቢብ ወሊዱ፡ ብገቢር ምስ ዝፍጽሞ ካብ ዳግማይ ሞት ሞተ ነፍስ ኣየምልጥን። ከመይ! ዓስቢ ኃጢኣት ሞት እዩ።
ካብ ዳግማይ ኃዘን ካብ ዳግማት ሞት የድኅነና!
ወስብሐት ለእግዚአብሔር ወለወላዲቱ ድንግል ወለመስቀሉ ክቡር!


text:
ምቁርራጽ ኤለክትሪሲቲ ነበራ ያ ነበረ ኮይኑ፡ ሕጽረት ምግቢ? የለን ተፈቲሑ ፡ ሕጽረት ነዳዲን ጋዝን? የለን ተፈቲሑ፡ሕጽረት ሃለኽቲ ነገራት! የለን ተፈቲሑ፡ ሕጽረት ሕክምናን መድሃኒትን የለን ተፈቲሑ! እዝንካልእን ትማሊ ከምሕጽረት ዝቁጸር ዝነበረ ሕጂ ኩሉ ተማሊኡ፡ ሕጽረት ማይ እዛ ከተማ ንምፍታሕ ከኣ እቲ ስራሕ ልዕሊ 70 ሚእታዊት ተዓሚሙ ኣሎ፡ ሃገር ብትስፍው እዋን ናብ ሓድሽ ዓመት ትሰግር ኣላ::ካብ ቀረጽ ክትሃድም ትፍትን ትካልካ ይዕሸግ!
ብዘይ ፍቃድ ገዛ ወይ ትካል ተስርሕ ይፈርስ!
ትሰርቅ ብዘይሕ ሕጊ ትሰርሕ ትእሰር ኮታስ ኩሉ ብዘይ ሕጊ ዝኾነ ይኹን እንተጌርካ ብሕጊ ምስ ተሓተትካ ምዕርምራም ምብካይ ዘምጽኦ ፉዳ የብሉን፡
ምስዚ ሕጂ ዝውሰድ ዘሎ ሱጉምቲ ስለ ትከይድ እዛ ቅድሚ ቁሩብ ሳምንታት ዘቅረብናያ ጽሕፍቲ ደጊምና ክንዝርግሓ ጥቅሙ ስለዝተራእየና እነሀት፡
ኣብ ኤርትራ ሓንቲ ሓቂ ኣላ፡ እንተሰሪቅካ፡ ዘይሕጋዊ ነገራት ፈጺምካ፡ብዘይ ግቡእ ካብ ሕጊ ወጻኢ ዝኾነ ይኹን ዓይነት ስራሕ እንተሰሪሕካ፡ ኣብ ግቦን ብልሽውናን እንድሕር ተኾማጢዕካ፡ ብዘይ ሕጊ ዘይመሬትካ እንተወሲድካ፡ ሕጊ ጢሕስካ መንበሪይኹን ትካል እንተሰሪሕካ፡ ንሰብ ብሃይሞኖትን ብሄርን ፈላሊኻ ተታፉንን እንተኮይንካ፡ ከቶስ ዝኾነ ካብ ሕጊን ስርዓትን እዛ ሃገር ወጻኢ እንተሰሪሕካ፡ ግዜ ይሓጽር ይነውሕ ብዘየገድስ፡መን ኢኻ ክንደይ ዕድሜኻ ብዘየገድስ፡ እንታይ ስልጣን ኣለካ ብዘየገድስ፡ እወ ግዜ ይንዋሕ ይሕጸር ብዘየገድስ፡ ሓንቲ መዓልቲ ሕጊ ገዛኻ ክትኩኩሕ ምዃና ዘይምርሳዕ፡ ክልተ ጊዜ መጠንቀቅታን ናይ ገንዘብ መቅጻዕቲ ተዋሂቡካ ንህዝቢ ካብቲ ግብኡ ንላዕሊ ዝኽፍል ዱካን ወይውን ባር ኣብ ሳልሳይ ጊዜ ካብ ሹዱሽተ ወርሒ ስጋብ ክልተ ዓመት ትካልካ ክዕሸግ ምዃኑ ፍሉጥ እዩ፡ ንሰብ ብሰበሰብ ዓደይ ሃይማኖተይ ኢልካ ካብ ሕጊ ወጻኢ ሓለፉ ትገብር እንተኾይንካ፡ ንሰብ ብዘይ ሕጊ ከተህድም ወይውን ከተስግር እንድሕር ተታሒዝካ ስጋብ 10 ዓመት ናይ እስርቤት መቅጻዕቲ ይብነየልካ፡ ሰብ ሕጊ ተኸቲላ እንዳኸደት ሓላፊ ይፈልጥ ዘመደይ ኢለኒ ኢልካ ብዘይ ሕጊ ገዛ ይኩን ትካል እንድሕር ሰሪሕካ እቲ ብዘይ ሕጊ ዘስራሕካዮ ይፈርስ፡ ካብ ምፍራስ ዝከላኸለልካ ከምዘይህሉ ከኣ ብግብሪ ተራእዩ እዩ፡ ብሕጊ ወጻኢ ዝሰርሐ ናይ ገንዘብን ማእሰርቲ ይግብኤ እዩ ዝብል እቲ ሕጊ፡ ኣብ መጀመርያ ግዜ ከምኡ ዝገበሩ ግና መቅጻዕቲ እስርቤት ሸለል ተባሂልሎም ዝሱርሕዎ ጥራሕ ክፈርስ ተጌሩ፡ ካልኣይ ግዜ እንድሕር ደጊምካ ቤት ማሕቡስ ትወርድ፡ ዘይግቡእ ከም ጫት ሓሽሽን ካልእ ኣብዛ ሃገር ክልኩላት ነገራት ክትሸይጥ ወይ ክጥቀም እንድሕር ተረኺብካ ስጋብ 4 ዓመት ማእሰርቲ ትቅጻዕ፡እንተ ደጊምካ ስጋብ 6 ዓመት ትቅጻዕ፡ ምስ ባህልና ዘይካይድ ግብረሶዶም ወይውን ንጓል ኢንስተይቲ እንተዓሚጽካ፡ ንንእሽተይ ትሕቲ ዕድመ ቆልዑት እንድሕር ብጾታዊ ርክብ ተራኺብካ፡ ወይውን ንሓደ ሱብ ብዓዱ ብሄሩ፡ሃይማኖቱ ምኽንያት እንድሕር ኣጥቂዕካዮ፡ ካብ ሓሙሽተ ስጋብ 15 ዓመት ማእሰርቲ ይብነየልካ፡ ንኤርትራዊ ዜጋ መዓስ ኣበይ ቦታ ብዘየገድስ እንተቀቲልካ ንሕልፈት ትእሰር፡ ኣብ ኤርትራ ሕልፈት ማለት ሕልፈት እዩ፡ኣብ ቤት ማሕቡስ ኢኻ ትመውት፡ ስለዚ ሕጊ ጥሒስካ ብማዕከናት ዜና፡ ብጽሑፍ ዝወሃብ መጠንቀቅታ፡ ዕሽሽ ኢልካ ደሓር እታ ዘይትተርፍ ሕጊ መስ ኣርከበትልካ ጉዳይ ናብ ፓለቲካ ሃይማኖት ምቅያር ወይውን ዓሺጎምለይ ስራሕ ከሊኦምኒ ኢልካ ሃተፍተፍ ምባል ብጀካ ርእስኻን ልብኻን ክትሓምም ዝቅየር ነገር ከምዘየለ ክፍለጥ ኣለዎ::
ንሰብ ኩሉሻዕ ተጋግዮ ንዓመት ክልተ ወይውን ንዓመታት ስለ ዘይተትሓዘ ነጻ ተለቀ ወይውን ዘይትንከፍ ዘይትሓዝ ይመስሎ፡ ናይ መንግስቲ ኣካይዳ ዘይፈልጥ ንነብሱ ጥራሕ እዩ ዘዕሹ ዘሎ፡ ኣብዛ ሃገር ክስቶ ሕጂ ሰሪቁ ኢልካ ምእሳር የለን፡ ከምኩሉ ስርሓት ብዓቅሊ እዩ፡ ክንደይ ኣዋርሕ ዓመታት ይወስድ ብዘየገድስ ኣብ ምክትታል ብምእታው ምስ መን ኮይኑ ይሰርቅ፡መን እዩ መማኽርቱ ምስ መን ይሰርሕ ኩሉ ብምክትታል መርትዖ ብምሓዝን ይምዝገብ፡ ኩሉ ተፉሒሩ ምስ ወጸ እዩ ዝተሓዙ ዝእሰር፡ ስጋብ ከምኡ ዝኸውን ሓፉሽ ከዕረምርም ይክእል እዩ፡። ኣብ ሓደ ኣኼባ እዛ ሕቶ ንወዲ ካሳ ቀሪባትሉ ብዝሃባ መልሲ ጽሕፈይ ክዓጹ፡ ንሱ ከብርህ ከሎ ይቦል፡ ንበል ሓደ ሰብ ኣብ ብልሽውና ይቆማጣዕ ብቅልጡፍ ደቂ መዛምርቱ ከይፈለጥካ ኣብ ትሕቲ ቀይዲ እንድሕር ኣውዒልካዮ፡ልክዕ ከም ሓንቲ ቆጽሊ ወይ ጨንፈር ምቁራጽ እዩ፡ ዘምጽኦ ለውጢ የለን፡ እዚ እዩ እቲ ቀንዲ ናይ ኣፍሪቃ ሃገራት ጌጋን ኣብ ዓዘቅቲ ሸሚምወን ዘሎን ምክንያቱ ይብል ወዲ ካሳ፡ እንድሕር ብዝተፈላለየ ጉዳያት ምስቲ ሰብ 20 ሰባት ይሰርሑ ኮይኖም፡ ንሓደ ሰብ ኣብ ትሕቲ ቀይዲ የእቲኻ ነቶም ዝተረፉ 19 ሰባት ተጠንቂቆም ክሰርቁ ኢኻ ዕድል ትህብ ማለት እዩ፡ እቶም 19 ሰባብ ጽባሕ ካልኦት 19 ይልኩምልካ ብድሕሪኡ ካብ ቁጽጽር ወጻኢ ብምዃን፡ከም ሰደድ ይላባዕ፡ዓቅሊ ጌርካ ተኸታቲልካ ንብምልኦም እንድሕር ኣብ ቀይዲ የእቲኻዮም ግና፡ነታ ካንሰር ካብ ሱራ ሚሒኻያ ኣለኻ ማለት እዩ፡ሳላከምኡ ዝገበርና ኢና ከኣ ንካልኦት ኣፍሪቃ ናይ ሽግር ሽግር ኮይንወን ዘሎ ብልሽውና ኣብዛ ሃገር ዳርጋ ዘየለ፡ ሓቂ ብሓቂ ኣብ መሬት ዘይወድቅ ዘረባ፡ ስለዚ እታ መልእኽቲ ንጽርቲ እያ፡ እታ ጭጉራፍ ከይተረኻኽበልካ እንተደሊኻ፡ ናይ ሓፉሽ ኣሰር ብምኽታል ኢድካ ኣይተርስሕ፡ ካብ ሕጊ ወጻኢ ኣይትግበር፡ ተወዲኣ!https://www.facebook.com/Hagerawi-Dihne ... 972455452/


text:
ዝተፈቶኹም ኣሕዋትን ኣኃትን! ደሓዶ ሓዲርኩም
ሎሚ ብዛዕባ ሓደ ኣገዳሲ ኣርእስቲ ማለት ኣብ መንጎ ተስፋን ዝኽርን ብፍላይ ከኣ ዝኽሪ ጸዋዕታ ዘሎ ርክብ ክነስተንትን እዕድም፣ ከም ኣብነት ከኣ ንጸዋዕታ ናይቶም ቀዳሞት ኣርድእቲ ኢየሱስ ክንምልከት እደሊ፣ ናይዞም ኣርድእቲ ዝኽሪ ጸዋዕታ ኣብ ኣእምሮኦም ተሓቲሙ ከምዝተረፈ ንምግላጽ ሓደ ካብኦም ክሳብ ናይታ ጸዋዕታ ሰዓት ‘ከባቢ ሰዓት ኣርባዕተ ናይ ድሕሪ ቀትሪ እዩ ነሩ’ (ዮሓ 1.39) ክብል ይምዝግቦ፣ ቅዱስ ዮሓንስ ወንጌላዊ ዝኽሪ ናይ ጸዋዕታኡ ኣንጸሩ እንክገልጽ ብዛዕባ ጉብዛናኡ ይዛረብ ከመይ ነቲ ዝኽሪ ክጽሕፎ እንከሎ ኣመና ሸምጊሉ ነሩ፣ ጸዋዕታኡን ናይቶም ቀዳሞት ገሊላውያን ኣርድእትን ክትንትኖ ከሎ ከኣ፡ እቲ በዅሪ ርክብ ምስ መድኀኔ ዓለም ኢየሱስ ኣብቲ ከም መንፈሳዊ መራሒ ክኾኖም ዝመረጽዎ ቅዱስ ዮሓንስ መጥምቅ ዘጥምቀሉ ዝነበረ ሩባ ጥቃ ሩባ ዮርዳኖስ ከምዝነበረ ይትርኽ፣ ሓደ መዓልቲ ኢየሱስ ናብቲ ሩባ መጺኡ ይጥመቅ ኣብ ዝሰዓበ መዓልቲ ከኣ በቲ ከባቢ ይሓልፍ ነበረ፡ ሽዑ ቅዱስ ዮሓንስ መጥምቅ ንክልተ ካብ ኣርድእቱ ‘እነሆ እቲ ገንሸል ናይ እግዚአብሔር’ (ዮሓ 1.36) ቢሉ ይነግሮም፣ እዛ ቃልዚኣ ነቶም ክልተ ኣርድእቲ ሓንቲ ነጸብራቅ ኮነቶም፣ ነቶም ቀዳማይ መምህሮም ዝነበረ ዮሓንስ ጠንጢኖም ንኢየሱስ ይስዕቡ፣ እናተጓዕዙ ከኣ ኢየሱስ ግልጽ ኢሉ ይጥምቶም እሞ ሱቚ ቢሎም ክስዕብዎ ምስ ረኣየ ‘እንታይ ትደልዩ’ (1.38) ቢሉ ወሳኒ ሕቶ ይሓቶም፣ ኢየሱስ ኣብ ወንጌል ከም ሓደ መርማሪ ልቢ ሰብ ኮይኑ ይግለጽ፣ ኣብቲ ግዜ እቲ ክልተ ኣጓብዝ ኣብ ሃሰሳ ዘለው ይረክብ፣ ንሓቂ ንምፍላጥ ብዘይዕረፍቲ ወይ ቅሳነት ሃሰስ ዝብሉ ንማለት እዩ፣ ንምዃኑ ናይ ኩሉ ትርጉም እንኮላይ ናይ ሕይወት ትርጉም ሃሰስ ዘይብል ቅሱን ንእስነት ንእስነት ወይ ጒብዝና ክንብሎ ኣይከኣልን፣ ምንም ዓይነት ሃሰሳ ዘየካይዱ መንእሰያት መንእሰያት ኣይኮኑን ድሮ ቅድሚ ዕድሚኦም ምእካሉ ጥሮታ ኣትዮም እዮም፣ ኣብ ምሉእ ወንጌል እንተትመልከትና መብዛሕትኡ ምስ ኢየሱስ ዝግበር ርክብ ኣብ መንገዲ እዩ ዝፍጸም፣ ንልብታት ዝፈልጥን ዝዂልዕን ዝልውጥን ኢየሱስ ኣብ ጎፍታ እዩ፣ ድሕሪቲ ቀዳማይ ርክብ እታ ንትርጉም ሕይወትን ምንጪ ሓጐስን ሃሰስ ንዝብል መንእሰይ ‘እንታይ ትደሊ’ ክብል ይውከስ፣ ኣነውን በዚ ዕለትዚ ንኩሎም ኣብዚ ቅርዓት ንዝርከቡ መንእሰያትን ብዝተፈላለየ መራኸቢ ብዙሓን ንዝከታተሉን `ኣታ\ቲ መንእሰይ ንስኻ\ኺ እንታይ ትደሊ\ልዩ ኣብ ልብኻ\ኺ እንታይ ሃሰስ ትብል\ሊ ኣሎኻ\ኺ! ቢለ ክሓቶም ምደለኹ፣
ጸዋዕታ ቅዱስ ዮሓንስን ቅዱስ እንድርያስን ከስ ብኸምዚ ይጅምር፣ እዚ ናይቲ ምስኡ ሓቢሮም ናይ ዝነበሩሉን ክግለጽ ብዘይከኣል ፍቅሪ ዝኽተልዎን ምስ ኢየሱስ ዝግበር ዕርከት መጀመርያ እዩ፣ እዞም ክልተ ኣርድእቲ ምስ ኢየሱስ ይውዕሉ ብኡ ንብኡ ከኣ ልኡካን ይኾኑ ከመይ እቲ ርክብ ምስ ተወድኤ ንገዛ ኣይኮኑን ዝተመልሱ እንታይ ደኣ ነናብ ኣሕዋቶም ይኸዱ እሞ ‘እቲ መጺሕ እምበር ረኺብናዮ፡ ሓደ ዓቢይ ነቢይ ረኺብና’ እንክብሉ የውርዩ የበስሩ። ናይቲ ርክቦም ልኡኻት ኮይኖም፣ እዚ ርክብዚ ንሕይወቶም ዝልውጥ ልቦም ዝትንክፍ ሓጐስ ዝመልእ ብምንባሩ ንሕይወቶም ዘብረሄን ጉዕዞ ንእስነቶም ኣንፈት ዘትሓዘን በኹሪ ርክብ ብምንባሩ ንዘለዓለም ይዝክርዎ፣
ኣብዚ ዓለም ጸዋዕታኻ ከመይ ቢሉ ክበርሃልካ ይኽእል! ብብዙሕ መንገዲ ክግለጸልና ይኽእል ኮይኑ ግን ኣብዚ ዝጠቀስናዮ ቃለ ወንጌል እታ ቀዳመይቲ ምልክት ካብ ምስ ኢየሱስ ምርኻብ ዝርከብ ሓጐስ እዩ፣ ቃል ኪዳንዶ ውፉይ ሕይወትዶ ክህነትዶ ወዘተ ሓቀኛ ጸዋዕታ ዝኾነ ኩሉ ምስቲ ሓዲስ ሓጐስን ሓዲስ ተስፋን ሂቡ ወላውን ብብርቱዕ ፈተናን ሽግርን ስገር ወትሩ ምሉእ ዝኾነ ርክብን ዕለት ዕለት ዝዓብን ርክብ ምስ ኢየሱስ እዩ! ምስ ኢየሱስ ምርኻብን ምልኣት ሓጐስን ልዕሊ ኩሉ እዩ፣ ጐይታ ኣብ ልቦም ናይ ታሕጓስ ንፋስ ዘይብሎም ብዘይድላዮም ደድሪኡ ዝስዕብዎ ደቂ ኣንስትዮን ደቂ ተባዕትዮን ኣይደልን እዩ፣ እስኪ ነዞም ኣብዚ ቅርዓት ዘሎኹም ክሓተኩም! ነፍሲወከፍኩም ንሕልናኹም መልሹ! ኣብ ልብኹም ቊሩብ ሽውሽውታ ታሕጓስዶ ኣሎ! እስኪ ነፍስወከፍኩም ተመሊሱ ንገዛእ ርእሱ ‘ኣብ ውሽጠይ ኣብ ልበይ ናይ ታሕጓስ ንፍስዶ ኣሎ! ኢልኩም ሕተቱ፣ ኢየሱስ ዝደልዮም ሰባት ምሳኡ ብምርኻቦም ዕለት ዕለት ዝሕደስ መጠን ኣልቦ ታሕጓስ ዘስተማቀሩ እዩ፣ ነዚ ዓለምዚ ብታሕጓስ ወንጌል ክሰብከሉ ዘይደሊ ረድኢ መንግስቲ ኣምላኽ ሕዙን እዩ! ሰበኽቲ ኢየሱስ እንኾነሉ ብኽእለት ዘረባ ኣይኮነን ንነዊሕ ክትዛረብ ትኽእል ኮይኑ ግን ዘረባ ጥራሕ እንተኾይኑ ከመይ ቢልካ ሰባኺ ክርስቶስ ክትከውን ይከኣል! ኣብ ዓይንኻ ናይ ሓቀኛ ታሕጓስ ንብዓት እንተዘይእንጸባሪቊ ከመይ ቢልካ ክስበኽ ይከኣል! ኣብ መንጎናውን ከይተረፈ ብዙሓት ክርስትያን ብኣዕይንቶም ናይ እምነት ሓጐስ ከመሓላልፉልና ንዕዘብ፣ ስለዚኸስ ንክርስቶስ ዘፍቅር ነፍሲ ወከፍ ክርስትያን ከም እኖና ድንግል ማርያም ነቲ ናይ ፍቅሩ ሃልሃልታ ኣብ ልቡ ይዓቅቦ፣ ርግጽ እዩ ኣብ ሕይወትና ፈተናታ ኣሎው ኮይኑ ከምቲ ዛሕልን ማይን ተጻራሪ ንፋስን ተጻዊርካ ንቅድሚት ክትጐዓዝ ዘሎካ ዝመረረ ይምረር ክርስትያን ንቅድሚት እዩ ክጐዓዝ ዘለዎ፡ በዚ ከኣ ክርስትያን ኩሎም ነታ ናብ ሓንሳብ ንወትሩ ልቦም ዝዀለዔ ቅዱስ ሓዊ እትወስድ መንገዲ ይፈልጥዋ እዮም፣ ኮይኑ ግን ሓደራ ዝብልኩም ነቶም ብዝተፈላለየ ምኽንያት ተስፋ ቊርጸትን ሓዘንን ዝዘርኡ ሰባት ከይዕወቱልና እዩ! ኣብ ሕይወት ተስፋ ከምዘየልቦ ብዘሕዝን መንገዲ ንዝእውጁ ኣይንስመዓዮም! በቶም ዕለት ዕለት ንዝውለድ ሰናይ ምንዮትን ተበግሶን ንምጥፋእ ክላእ ኣብዚ ዓለምዚ ዝግበር የሎን ሱቊ ኢልኩም ዘየድሊ መስዋዕቲ ኣይትኽፈሉ ዝብሉ ዕሩባት ሕልና ኣይንእመኖም፣ ነቶም ከይተወልዱ ዝኣረጉ ንንእስነትን ጉብዝናን ክዕፍኑ ዝደልዩ ኣይንስመዓዮም፣ እኳ ደኣ ናብቶም ናይ ብርሃን ነጸብራቅ ኣብ ኣዕይንቶም ዝርኤ ሽማግለታት ንኺድ፣ ጥዑይ ምንዮትን ሓሳብን ንኰኲስ፣ ዕለት ዕለት እንረግጾን እንኸዶን መንገዲ ተጠንቂቅና እንተመልከትና ከምቲ እግዚአብሔር ዝምነየልናን ዝሓልመልናን ንክንረክብ ምሳኡ ኰና ከም ናቱ ንሕልም፣ ፍሉይ ዓለም ንሕለም! ሓደ ሕልሚ እንተጠፊኡና እንደገና ኣብቲ ናይ መጀመርያ ተስፋ ዝኽሪ ተመርኲስና ከምብሓድሽ ንሕለም፣
ከምዚ ገርካ እዩ እምበኣር ምንቅስቃስ ሕይወት ክርስትና ዝምራሕ! እናናሻዕ ንኢየሱስ እናዘከርካ! ቅዱስ ጳውሎስ ንጠማሃራዩ ጢሞቴዎስ ‘ንኢየሱስ ክርስቶስ ዘክር` *2ጢሞ 2.8) ይብሎ ነሩ፣ እዚ እዩ ኣምበኣር ናይቲ ዓቢ ሓዋርያ ጳውሎስ ምኽሪ ‘ንኢየሱስ ክርስቶስ ምዝካር`! ንኢየሱስ ምዝካር ማለት ኣብ ጉዕዞ ሕይወትና ምልስ ኢልና እታ ብፍቅሪ ክርስቶስ ተቃጺልና ሕይወትና ንከንቱ ከምዘይኮነን ዕላማ ከምዘለዋ ዝተረዳእናላ ዕለት እያ! ዝኽሪ ናይዚኣ ከኣ ነቲ ተስፋና ከምብሓዲሽ ሕያው ይገብሮ ይዂልዖ! እንክብሉ ትምህርቶም ዛዘሙ፣